
PRATARMĖ 


Kad egzistuoja nesąmoninga psichikos veikla, buvo 
pripažinta gan vėlai, ir psichologai ilgai nežinojo apie 
pasąmonę. Žinoma, galima sakyti, kad pasąmonę atrado 
V. Leibnizas, sukūręs teoriją apie „mažuosius suvoki- 
mus", kurių „mes neįsisąmoniname"; be to, kai kurių iki 
XIX amžiaus pradžios rašiusių psichologų darbuose pa- 
sitaiko užuominų apie tam tikrą nesąmoningą psichinio 
gyvenimo pusę. Tačiau nuoseklios nesąmoningų proto 
operacijų analizės imtasi visai neseniai. Todėl 1901 me- 
tais H. Bergsonas pasąmonės tyrinėjimus apibūdino 
kaip būsimą psichologijos uždavinį; šią mintį jis išsakė 
šiais žodžiais: „Tyrinėti pasąmonę, giluminius psichikos 
procesus, taikant specialius metodus, bus svarbiausias 
ateinančio amžiaus psichologijos uždavinys. Neabejoju, 
kad mūsų laukia puikūs atradimai, galbūt tokie pat svar- 
būs, kaip ir tie, kurie praėjusiais amžiais buvo padaryti 
fizikos ir gamtos mokslų srityje“. 

Iš tiesų medicininė ir eksperimentinė psichologija, 
patyrusi kai kurių po I. Kanto rašiusių filosofų įtaką, 
nuo 1880 metų smarkiai pasistūmėjo į priekį. Vis dėlto 
H. Bergsono pranašystės buvo teisingos: 1900 metais 
pasirodžius S. Freudo Sapnų aiškinimui, padidėjo dė- 
mesys psichoanalizei - tai jai, aplenkiant psichologijos 
tyrinėjimus, pavyko iš dalies atskleisti nesąmoningas 
psichikos struktūras ir logiškai paaiškinti jų veiklą. 


Nuo pat pradžios psichoanalizė buvo laikoma „gelmių 
psichologija", o terminui „pasąmonė“ buvo priskiriama 
specifinė reikšmė. 


Vis dėlto gali pasirodyti keista, kad dabar plačiai 
vartojama sąvoka prigijo taip vėlai. Iš tiesų psicholo- 
gijos raidai šia kryptimi trukdė gnoseologinis požiūris, 
besąlygiškai psichologų priimta hipotezė - apriorinis 
teigimas, kad psichikos ir sąmonės reiškiniai yra tapatūs. 
Jau vien dėl to frazės „nesąmoningas psichinis reiškinys" 
ar „pasąmonės procesas" atrodė absurdiškos, sudarytos 
iš priešingos reikšmės žodžių. Niekas ir nepagalvojo, kad 
iš tiesų mąstoma neteisingai, kad daroma vadinamoji 
logikos klaida, kai iš anksto sutinkama su diskutuotinu 
dalyku. 

Tačiau tokiam psichikos ir sąmonės sutapatinimui 
prieštarauja faktai. O faktai šioje srityje - tai eksperi- 
mentų rezultatai, atskleidžiantys, kad egzistuoja nesą- 
moningos mintys ir prisiminimai; tai kruopštūs stebėji- 
mai, įrodantys, kad yra nesąmoningas psichinis gyveni- 
mas, kuris veikia sąmonę. Kad egzistuoja nesąmoningi 
vaizdiniai, objektyviai matoma iš to, kaip jie reiškiasi. 
Taigi pasąmonės aiškinimas grindžiamas realiu ir stebi- 
mu faktu: nesąmoningi psichiniai reiškiniai turi poveikį 
sąmonei ir, priešingai, sąmoningos psichinės būsenos 
gali būti nepaaiškinamos, jei nebus kreipiama dėmesio į 
nesąmoningas psichines priežastis. 

Tuo bus galima įsitikinti skaitant šią knygą. Paaiškės, 
jog teiginys, kad ne tik fiziniai veiksmai (judesiai), bet ir 
psichikos procesai (motyvacija, asociacija ar disociacija) 


nepriklauso sąmonės sričiai, yra ne prieštaringas ar mig- 
lotas, bet logiškas bei visiškai akivaizdus. 


Šioje knygoje nebus kritiškos ir išsamios gnoseolo- 
ginio pasąmonės aiškinimo analizės. Tam iš pradžių 
reikėtų išsiaiškinti psichikos bei sąmonės sąvokas, ir 
neišvengiamai būtų susiduriama su klausimais, peržen- 
giančiais gana siauras šios knygos turinio ribas. Bus tik 
užsimenama apie tokį svarbų klausimą kaip pasąmonės 
statusas egzistenciniu požiūriu: ar pasąmonė - sub- 
stancija ar savybė? Ar ji vienis, ar daugis? Bus apsiribota 
S. Freudo vėlyvuoju požiūriu ir daugelio psichoanali- 
tikų mintimi, kad labiau reikėtų vartoti būdvardį „ne- 
sąmoningas", o ne daiktavardį „pasąmonė“, ir išryškės 
tendencija šiuo žodžiu apibūdinti vis daugiau operacijų 
ir funkcijų. Kadangi kiekvienas autorius įneša savitą 
indėlį ir praplečia savo tyrinėjimų sritį, būtinai bus pa- 
nagrinėta, kaip įvairūs teoretikai suprato pasąmonę, iš 
anksto neatmetant išvadų, kurias būtų galima padaryti, 
apibendrinus įvairius požiūrius. Taigi bus kalbama apie 
P. Janet'o, S. Freudo, C. G. Jungo, J. Lacano ir kitų po- 
žiūrį į pasąmonę. 

Bus laikomasi istorinės sekos. Ko gero, tokia apžvalga 
aiškesnė, o įvairių atradimų tarpusavio sąsaja lengviau 
suprantama. Dabar jau neimanoma kalbėti apie pasą- 
monę, nesiremiant S. Freudo analize. Bet pati S. Freudo 
teorija pagrįsta eksperimentais, kuriuos po 1880 metų 


Salpetriero mokykloje atliko J. M. Charcot'as ar Nansi - 
H. Bernheimas. Pagaliau dar prieš šiuos tyrinėjimus at- 
siradusi tikra „pasąmonės filosofija" (garsiausia - E. von 
Hartmanno teorija) daug prisidėjo prie to, kad būtų 
pripažinta nesąmoninga veikla; būtina atkreipti dėmesį į 
šias filosofines ištakas. 

Ši nedidelė knyga susideda iš trijų dalių. Pirmojo- 
je kalbama apie pasąmonę iki S. Freudo, ją sudaro du 
skyriai: vienas skirtas pirmiesiems pasąmonę nagri- 
nėjusiems filosofams, kitas - empiriniams veikalams; 
antrojoje analizuojamas S. Preudo požiūris į pasąmonę; 
trečiojoje - S. Freudo teorijos įtaka, ilgainiui padaryti jos 
patikslinimai bei literatūrinė pasąmonės psichologijos 
kritika; ši dalis vadinasi Pasąmonė po S. Freudo. 


PIRMOJI DALIS 


PASĄMONĖ IKI S. FREUDO 


I SKYRIUS 


PASĄMONĖS FILOSOFIJA 


Tai, kad pasąmonė tapo plačiai nagrinėjamu filosofijos 
klausimu, - po I. Kanto rašiusių didžiųjų vokiečių meta- 
fizikų, ypač F. Schellingo, G. Hėgelio ir A. Schopenhau- 
erio, nuopelnas. Iš tiesų dvi garsiausios „pasąmonės filo- 
sofijos" teorijos, kurias sukūrė Carlas Gustavas Carusas 
ir Eduardas von Hartmannas, yra tiesiogiai susijusios su 
šių metafizikų pažiūromis. Šie pasaulį ir Gamtą suvokia 
kaip tam tikro „principo“ vaisių ar tapsmą: šį principą 
F. Schellingas vadina Absoliutu, G. Hėgelis - Idėja, 
A. Schopenhaueris - Valia. Pasąmonę prilyginę šiam 
principui, C. G. Carusas ir E. von Hartmannas iškėlė 
daugybę įžvalgių hipotezių. 

Prieš pradedant jas analizuoti, keletą žodžių reikėtų 
tarti apie A. Schopenhauerio filosofiją. Iš tiesų jis palietė 
nemažai pasąmonės filosofijos aspektų, kai ši dar nė ne- 
buvo atsiradusi. 


I. A. Schopenhaueris 


A. Schopenhauerio filosofinės pažiūros išdėstytos 
1818 metais išleistame veikale Pasaulis kaip valia ir vaiz- 
dinys. Svarbiausia mintis - Pasaulis savaime yra Valia; 
šiuo žodžiu A. Schopenhaueris nusako iracionalią ir ak- 
tyvią jėgą, tą veiklią, dinamišką jėgą, kuri yra visos mūsų 
esybės pagrindas. Valia „tampa objektu", kitaip tariant, 
pasirodo vaizdinių pasaulyje, tam tikromis pakopomis: 
kaip materiali jėga, mineralai, augalai, gyvūnai, žmogus. 
Taigi visa Gamtos jėga yra Valia; ta pati valia reiškiasi fi- 
zinio priežastingumo ryšiais, augalų reakcijomis į, išorės 
poveikį, žmogaus veikla. Žmogus - aukščiausia valios 
išraiškos pakopa, jis yra įvairių valios objektyvacijų pi- 
ramidės viršūnėje. 

Panagrinėkime šią mintį Žmogaus psichikos požiūriu. 
Žmogaus esmė - tam tikras objektyvacijos laipsnis, valia 
be sąmonės. Štai todėl, kaip aiškina A. Schopenhaueris 
garsiame skyriuje Valios pirmumas prieš intelektą, paži- 
nimas, mąstymas, trumpai tariant, protas, priklauso nuo 
šios jėgos. Taigi mūsų „laisvi“ sprendimai iš tiesų yra ne 
aiškiai suvokiamų motyvų rezultatas, o esminės valios 
išraiška. Kitaip tariant, sąmoningi mūsų veiksmų mo- 
tyvai - tik priedanga. „Protas, - teigia A. Schopenhau- 
eris, - visai nesusijęs su valios sprendimais. Tik užklupęs 

ją veikiančią jis sužino tikruosius jos ketinimus". Iš tikrųjų 
dažnai nesuvokiame, kaip smarkiai trokštame to, ką pla- 
nuojame: tik tada, kai išgirstame mūsų planams palan- 
kią žinią ir mus užtvindo džiaugsmo banga, suprantame, 
kaip stipriai mūsų valia buvo prisirišusi prie tų planų. Ir, 

priešingai, kartais ilgai svarstę priimame sprendimą, ku- 
riam toliausiame širdies kamputyje nepritariame. Bet tik 
susidūrę su išorine aplinkybe, trukdančia jį priimti, pra- 
dedame suprasti, kad nesuvokėme, ko iš tiesų trokštame. 

A. Schopenhauerio nuomone, visa tai patvirtina, kad 
„valia yra šeimininkė, o protas - tik tarnas". Tai leidžia L> 
daryti iš pirmo žvilgsnio absurdišką išvadą, kad žmogus 
gali nesuvokti tikrųjų savo veiksmų motyvų. 


Il. Carlas Gustavas Carusas 


C. G. Carusas (Vorlesungen tiber Psychologie, 1831; 
Psyche, 1864) remiasi F. Schellingu ir ypač A. Schopen- 
haueriu. Pasąmonę C. G. Carusas suvokia panašiai kaip 
dievišką pricipą, kuris organizuoja pasaulį ir mūsų fizinį 
bei dvasinį gyvenimą. Jis rašo: „Pasąmonė yra subjek- 
tyvi išraiška to, ką objektyviai vadiname Gamta". Kaip 
ir A. Schopenhaueris, C. G. Carusas mano, kad visa, kas 
egzistuoja, turi apčiuopiamą esmę ir kad sąmonė atsi- 
randa tik įveikusi keletą etapų: iš pradžių nesąmoninga V 
Idėja sukuria individo organizmą, paskui susiformuoja 
pirminė - išorinio pasaulio sąmonė, instinktyviai su- 
sijusi su organiniu gyvenimu, pagaliau pasireiškia są- 
moningas protas. Šioje paskutinėje stadijoje pasąmonė 
ir sąmonė be perstojo sąveikauja; ši vaisinga sąveika, iš 
kurios atsiranda energija bei sumanumas, rodo nuolati- 
nę pasąmonės veiklą. 

Sielos gyvenime C. G. Carusas išskiria dvi pasąmonės 
rūšis: pirmosios turinys sąmonės šviesai visiškai nepa- 

siekiamas, o antroji yra tam tikrų sąmonės operacijų 
supaprastėjimo padarinys. „Sielos gyvenime egzistuoja 
sritis, į kurią niekada neprasiskverbia joks sąmonės 
spindulėlis: tai absoliučioji pasąmonė... Be jos, yra ir re- 
liatyvioji pasąmonė, kitaip tariant, sąmonę realiai jau pa- 
siekusi gyvenimo sritis, laikinai vėl tapusi nesąmoninga". 

Kaip matyti iš C. G. Caruso aiškinimų, jausme suvok- 
ti įmanoma tik remiantis pasąmone: „Visa tai, kas dirba, 
kuria, veikia, kenčia, bręsta ir slypi mūsų nesąmoningos 
sielos Naktyje, visa tai, kas pasireiškia mūsų organizmo 
gyvenime bei susiję su poveikiu, kurį mums daro kitos 
sielos ir visas pasaulis, visa tai tam tikru ypatingu būdu 
veržiasi iš nesąmoningos nakties į sąmoningo gyvenimo 
šviesą; O šią giesmę, šį nuostabų Pasąmonės atsiskleidi- 
mą Sąmonei vadiname jausmu". 

Jausmas savo prigimtimi yra pasąmonės gyvenimo 
dalis, o sapnas - tai tikras pasąmonės proveržis į są- 
monę. Sapnų pasaulis atsiranda „iš minčių bei jausmų, 
kurie, panirę į Pasąmonę, ir toliau vystosi bei ima ir 
prasiveržia". Taigi sapnas - dvejopo sielos gyvenimo, 
sąmoningo ir nesąmoningo, vaisius, sąmonės bei pasą- 
monės susiliejimo padarinys. „Tai leidžia paaiškinti ypa- 
tingą sapnų poeziją... Rinkdamasi jausmus atitinkančius 
vaizdus, siela elgiasi kaip įkvėpimo pagautas poetas: šis 
irgi stengiasi kiek galima aiškiau perteikti vaizdus, kurie 
atspindi jo sielos gelmėse verdančius jausmus". 

Svarbiausią C. G. Caruso filosofijos mintį galima api- 
bendrinti šiais žodžiais: „Sąmoningo psichinio gyveni- 


mo pažinimo raktas slypi Pasąmonėje". 

III. E. von Hartmannas 


E. von Hartmanno (Nesąmoningumo filosofija, 1869) 
sistemos pagrindas, kaip ir jau minėtų dviejų filoso- 
fų, - spekuliatyvioji metafizika. Tai savitas hėgeliškas 
panteizmas, kai Pasąmonė atitinka pasaulio sielą, Visetą, 
nulemiantį imanentinę gamtos logiką. Šisyk svarbiausia 
ne šis E. von Hartmanno veikalo aspektas, bet gausūs 
skyriai, kuriuose ne tik teigiama, kad pasąmonė veikia 
organinio gyvenimo procesus, bet ir pabrėžiama, kad 
sąmoningas mąstymas neišvengiamai grindžiamas ne- 
sąmoninga veikla. 

Iš tiesų E. von Hartmannas pirmas aiškiai išskyrė 
kūno pasąmonę ir psichikos pasąmonę. Pirmąją jis įsi- 
vaizduoja kaip sielą, valdančią organinę visumą: pasak 
E. von Hartmanno, organizmo neįmanoma paaiškinti 
kaip paprasčiausio mechanizmo; egzistuoja organizmo 
psichika - pasąmonė. Pavyzdžiui, refleksai yra reakcija, 
„kurios neįmanoma paaiškinti, remiantis vien bendrai- 
siais materijos dėsniais... Vidinis reflekso principas visa- 
da yra ne kas kita kaip dvasinis ir nesąmoningas princi- 
pas". Instinktas irgi yra nesąmoningas; tai „veikla, kuria V 
siekiama tam tikro tikslo, to nesuvokiant". Valgymą irgi 
reguliuoja psichika. „Kadangi, - teigia E. von Hartman- 
nas, - joks materialistinis paaiškinimas netinka tokiam 
protingam pokyčiui, jį reikia aiškinti tik protingos valios 
protinga veikla..." Trumpai tariant, kiekviename mūsų, 
tiksliau, fiziologijoje, slypi individuali apvaizda. 

Kalbėdamas apie grynai dvasinį gyvenimą, E. von 
Hartmannas išskiria įvairius nesąmoningus procesus, 

nuo kurių priklauso suvokimas, sąvokų kūrimas, sam- 
protavimai. Be to, pasąmonė valdo jausmus: meilė - tai 
nesąmoningas tikslo siekis, malonumas - savęs nesuvo- 
kiančios valios pasitenkinimo ar prieštaravimų atspin- 
dys. Remdamasis A. Schopenhaueriu, E. von Hartman- 
nas aiškina, kad „neretai jaučiame malonumą, atlikdami 
darbus, kuriuos iš anksto pasmerktume, mat mums at- 
rodė, kad jiems jaučiame priešiškumą. Argi tai nėra aki- 
vaizdus įrodymas, kad mūsų valia sielos gilumoje siekė 
kitų tikslų, nei tie, kuriuos jai priskyrė sąmonė?" 

Net ir genialūs atradimai kyla iš pasąmonės, jie visada 
yra „nesąmoningo apdorojimo", „nebylaus idėjų virš- 
kinimo" padarinys. „Esu įsitikinęs, kad tokie procesai 
atlieka lemiamą vaidmenį net sprendžiant nesvarbius 
klausimus, jeigu tik šie mus šiek tiek labiau domina, ir 
dėl jo į visus su gyvenimu susijusius klausimus tikrą ir 
teisingą atsakymą pateikia pasąmonė: tik paskui sąmonė 
pradeda ieškoti priežasčių, o mūsų sprendimas jau būna 
priimtas". Taigi pasąmonė veikia vienodai, tiek kurdama 
genialų kūrinį, tiek lemdama mūsų sprendimus. Nesą- 
moninga psichika valdo visą sąmoningą gyvenimą. 

Pagaliau norint susieti kūno pasąmonę su psichikos 
pasąmone „žmogaus sielą reikia laikyti nesąmoninga 
ir bendra individo organinių bei psichinių funkcijų 
visuma". 


V. Išvados 


Apžvelgiant šių trijų filosofų požiūrį, metafizinis 
pagrindas buvo atskirtas nuo konkrečių atradimų. Vis 
dėlto šis atskyrimas dirbtinis ir, norint patikslinti iš tiesų 
vertingas šių filosofų mintis, pasąmonės sąvoką reikėtų, 
galima sakyti, iš jų „išlukštenti". 

Pirmiausia (ši išvada akivaizdi) E. von Hartmanno ir 
C. G. Caruso sistemų pagrindas - panpsichizmas. Pasą- 
monės idėja jiems leidžia, priklausomai nuo kiekvieno 
pasaulėžiūros, psichiką priskirti netgi materijai. Tokį 
požiūrį galima pagristi filosofiškai. Bet kalbant apie 
žmonių veiksmus labai lengva supainioti psichikos pasą- 
monę su tuo, kas nėra psichikos pasąmonė, pavyzdžiui, 
su fiziologine ar organine veikla. 

Iš tiesų siekiant, kad pasąmonės sąvoka būtų aiški, 
nereikia bandyti įžvelgti pasąmonės ten, kur tėra fiziolo- 
gija. Keliuose savo knygos skyriuose E. von Hartmannas 
kalba apie psichiką, nors ten įmanoma tik fiziologija. Tai 
jo teisė, tačiau jei atsisakoma gamtą aiškinti filosofiniu 
požiūriu, būtina atskirti šias dvi sritis. Todėl psichologas 
fiziologijos nelaiko nei sąmoninga, nei nesąmoninga; 
pasąmonę galima paminėti tik kalbant apie veiksmus, 
kurie galėtų būti sąmoningi, kitaip tariant, apie psichi- 
nius veiksmus. 

Vis dėlto pasąmonę nagrinėję filosofai daug prisi- 
dėjo pažistant psichiką. Jie iškėlė mintį, kad egzistuoja 
sąmoningą veiklą valdanti nesąmoninga jėga; teigė, kad 
paprastai sąmonė remiasi pasąmone, kuri reiškiasi kaip 
instinktas arba polinkis; įžvalgiai analizavo pasąmonės 

vaidmenį valingų sprendimų, jausmų, sapnų, genialių 
atradimų srityje. 

Todėl suprantama, kad 1880 metais parašytoje psi- 
chologijos disertacijoje Nesąmoningo psichinio gyvenimo 
tyrinėjimai atvirai remiamasi pasąmonės metafizikais. 
Autorius E. Colsenet'as veikalo įžangoje rašė: „Po šviesiu 
paviršiumi, prieinamu vidiniam stebėjimui, slypi tamsi 
ir nematoma sritis, kurioje vyksta įvairūs psichiniai reiš- 
kiniai. Mes galime suvokti tik įvairiai susijungusias ir 
pakitusias jų nuotrupas... Kiekvienas sąmoningas veiks- 
mas kyla iš pasąmonės". 

Beje, tuo metu pasąmonė domino ne tik filosofus, bet 
ir eksperimentuoti panūdusius mokslininkus. Kitas sky- 


rius bus apie juos. 


II SKYRIUS 


PIRMIEJI EMPIRINIAI DUOMENYS 


Pirmieji eksperimentai, kuriais remiantis buvo galima 
moksliškai apibrėžti pasąmonę, buvo susiję su medici- 
nos tyrinėjimais. Antrojoje XIX amžiaus pusėje medikai 
ypač susidomėjo nervinio pobūdžio liga, kuriai būdingi 
nesąmoningi veiksmai, - isterija. Tuo metu buvo ma- 
dingas ir Aipnotizavimas. Asmenybės disociacijos tyrinė- 
jimai irgi skatino eksperimentus, kai svarbiausia tampa 
pasąmonė. 

Žinoma, iš visų surinktų duomenų vieni yra vertin- 
gesni, kiti - mažiau vertingi. Kartais naudingas tik jų 
aiškinimas. Svarbiausia tai, kad šie duomenys žymi ne 
vieną ir tą pačią „pasąmonę“: pavyzdžiui, vienas faktas 
fiksuoja neįsisąmonintų prisiminimų išlaikymą, o ki- 
tas - protingus nesąmoningai atliekamus judesius. Be 
abejonės, abu atvejai, net ir būdami tos pačios kilmės, 
įrodo, kad egzistuoja įvairios pasąmonės sritys. Taigi iš 
daugybės tuo metu atliktų eksperimentų reikia atrinkti 
vertingiausius. 

Svarbių veikalų šiais klausimais parašė Pierre'as Ja- 
net'as (reikšmingiausias jo kūrinys - 1889 metais išleistas 
Psichologinis automatizmas), A. Binefas (Asmenybės pa- 
kitimai, 1892), T. A. Ribof as (Asmenybės ligos, 1884; Ne- 


sąmoningas gyvenimas ir judesiai,. 1914). Reikėtų paminė— 


ti ir |. M. Charcot'o veikalą Pamokos apie nervų sistemos 
ligas (1890). J. M. Charcot'as - isterijos tyrinėjimų pradi- 
ninkas: jis pirmasis šią neurozę priskyrė psichikos ligoms. 
Salpetriere jis subūrė tyrinėtojus, tarp jų ir P. Janet'ą su 
A. Binet'u, kurie sukūrė Salpetriero mokyklą. 

Tuo metu kiti medikai Nansi mieste atliko eksperi- 
mentus taikydami hipnozę - apie tai bus kalbama pla- 
čiau. Reikia paminėti H. Bernheimo veikalus, kuriuose 
remiamasi šiais eksperimentais: Apie įtaigą ir jos taikymą 
terapijoje, 1886; Hipnozė, įtaiga, psichoterapija, 1891. 


I. Išsiblaškymas ir automatiškas rašymas 


Tuo metu nemažai eksperimentų buvo atliekama 
tiriant isterinę neurozę. Nepaisant žodžio kilmės (lot. 
hystericus, gr. husterikos, iš hustera - „gimda“: anksčiau 
buvo manoma, kad toks elgesys būdingas moterims dėl 
pernelyg padidėjusio lytinio potraukio. - Red. past.), 
isterinę neurozę patiria abiejų lyčių atstovai ir ji reiš- 
kiasi įvairiai. Požymius J. M. Charcot'as ir P. Janet'as 
suskirstė į „stigmas" - intelekto bei motorikos sutriki- 
mus, pavyzdžiui, amnezija, anestezija, abulija, ir į „ava- 
rijas", pavyzdžiui, paralyžius, kontraktūros, konvulsijos. 
J. M. Charcot'o nuomone, šie požymiai yra vienodos 
psichinės kilmės, nes, kaip rodo eksperimentai, kai 
kuriuos jų galima sukelti ar nutraukti hipnotine įtaiga. 
Todėl J. M. Charcot'as isteriją priskyrė savitaigai. Reikia 
pabrėžti, kad J. M. Charcot'as pirmasis susiejo isteriją 
su įtaiga. Šio požiūrio vėliau laikėsi H. Bernheimas, 


J. Babinskis, P. Janet'as. Ir šiandien isterikų mitomania- 
kiški polinkiai bei įtaiglumas laikomi šios neurozės po- 
žymiais. Bet po S. Freudo, apie kurį bus kalbama vėliau, 
atradimų šiuos požymius pradėta sieti su isteriniu po- 
linkiu kūnu reikšti nesąmoningas emocijas (vadinamieji 
konversiniai simptomai). 

Tuo metu buvo manoma, kad du ryškiausi požy- 
miai - dalinė anestezija (jautrumo praradimas. - Red. 
past.) ir išsiblaškymas parodo kai kuriuos nesąmoningos 
veiklos aspektus taip pat patikimai kaip ir eksperimentų 
duomenys. 


Automatiškas rašymas. P. Janetas „nesąmoningą 
veiksmą" apibrėžia kaip „turintį visus psichinio veiksmo 
bruožus, išskyrus vieną - jį atliekantis žmogus atlikimo 
akimirką jo nesuvokia". Einame, sėdamės, verčiame 
knygos puslapį - visa tai atliekame automatiškai, nieko 
negalvodami. Tai šalutinė pasąmonės būsena. 

Kaip rašo P. Janet'as, kuriai nors isterikų kūno daliai, 
dažniausiai rankai, patyrus anesteziją, aiškiai atsisklei- 
džia įvairūs „protingi“ nesąmoningi veiksmai, susiję su 
psichikos veikla, kuri niekada nepriklauso nuo žmogaus 
sąmonės. Tada stebimi ne tik nesąmoningo elgesio vie- 
netai, bet ir nesąmoningos proto operacijos, kurios neiš- 
vengiamai susijusios su tais veiksmais. 

Štai tipinis pavyzdys: isteriko ranka nejautri ir jis ne- 
žino, kas jai daroma. Tyrinėtojas ranką uždengia ekranu, 
kad pacientas jos nematytų, tuomet atlieka su ja įvairius 
judesius. Ranka pati toliau kartoja tuos judesius. Tada 
tyrinėtojas tarp nykščio ir rodomojo piršto įspraudžia 

pieštuką, kurio smaigalys liečia prie lentelės pritvirtintą 
popieriaus lakštą, ir „liepia“ rankai atlikti įvairius grafi- 
nius judesius: rašyti kokius nors žodžius ir panašiai. Ne 
visada, tačiau gana dažnai užtenka vieno taip išvedžioto 
žodžio, paskui ranka pati rašo antrąjį, prirašo daugybę 
puslapių, pacientui to nesuvokiant ir be perstojo kalbant 
apie visai ką kita. Šis reiškinys vadinamas automatišku 
rašymu. Tai nesąmoningas rašymas, kai pacientas yra 
budrios būsenos ir nesuvokia, kad jo ranka rašo. Jis su- 
žino, ką ji užfiksavo ir kad apskritai rašė, tik skaitydamas 
tekstą. 

Šis reiškinys aiškiai parodo, kad nesąmoninga veikla 
gali turėti visus bruožus, būdingus ir sąmoningam mąs- 
tymui: gebėjimą samprotauti, kurti originalias eiles ir 
netgi atlikti matematinius skaičiavimus. Šie bruožai liu- 
dija apie „nesąmoningą asmenybę“, kuri prisimena (taip 
užrašytuose tekstuose kartais minimi praeities įvykiai), 
mąsto (tekstai prasmingi) ir turi psichinę egzistenciją. 


Išsiblaškymas. Tirdamas isterikų  išsiblaškymą, 
P. Janet'as priėjo prie tų pačių išvadų. Gerai žinoma, kad 
žmogus, sukoncentravęs dėmesį į vieną objektą, kurį lai- 
ką negalvoja apie nieką kita. Pavyzdžiui,-jei skaito labai 
įsigilinęs, gali būti, kad negirdi, jog žmonės šalia jo kalba- 
si. Dėmesį visada lydi išsiblaškymas, o šis skatina nesą- 
moningą būseną. Nukreipti isterikų dėmesį nepaprastai 
lengva - pasak P. Janet'o, perdėtas išsiblaškymas galėtų 
būti jų ligos požymis. Juk vos pradėję kalbėti su kitu 
žmogumi jie visiškai pamiršta tyrinėtoją. Dėl to galima 
atlikti įdomių eksperimentų. „Pamirštas" tyrinėtojas 

prieina kalbančiam pacientui už nugaros ir tyliai taria 
keletą žodžių, pavyzdžiui, nurodo ranka paliesti galvą. 
Šis nesąmoningai atlieka užduotį (ranka paliečia galvą, 
nesuvokdamas nei kodėl, nei kaip tai daro). Tyrinėtojas 
taip pat gali išprovokuoti gestą, reiškiantį „taip“ arba 
„ne“, kuriuo bus atsakoma į klausimą. Jis gali paskatinti 
ir automatišką rašymą. Pavyzdžiui, į klausimą „Kuo jūs 
vardu?" pacientas, kuriam įduotas pieštukas, atsako raš- 
tu. Visa tai - sutartiniai ženklai, gestai, rašymas kyla iš 
pasąmonės, kuri, kaip rodo eksperimentų duomenys, ne 
tik prisimena ir mąsto, bet ir girdi bei geba suvokti. 

P. Janet'as daugiausia tyrė įprasčiausius tokios pa- 
sąmonės pasireiškimus. Jo išvados gali būti naudingos 
ir praktinei psichologijai: pavyzdžiui, ar patyręs stebė- 
tojas vien iš tam tikrų nesąmoningų pašnekovo judesių 
galėtų suprasti šio mintis, netgi garsiai neišsakytas? Gal 
kai kurių būrėjų „gebėjimą skaityti mintis" būtų galima 
sieti su neisisąmonintais žmogaus judesiais? P. Janet'as 
ir A. Binet'as netgi spiritizmą aiškino nesąmoningomis 
mintimis ir judesiais. Galbūt „mediumai"“ iš tiesų yra 
žmonės, sugebantys lengviau išlaisvinti savo „nesąmo- 
ningą asmenybę". 


Il. Somnambulizmas ir hipnozė 


Geriausia palikti nuošalyje šias hipotezes ir pereiti 
prie kitų, sudėtingesnių ir ne taip paprastai aiškinamų 
dalykų. Jie susiję su įtaiga, hipnoze ir somnambulizmu, 
kai pasireiškia „antrinės būsenos", per kurias, atrodo, 

susijungia įvairūs pasąmonės aspektai. Šiame skyriuje, 
remiantis J. M. Charcot'u ir H. Bernheimu, bus ap- 
žvelgiami atvejai, kai nesąmoningas yra visas Žmogaus 
elgesys (ne elgesio vienetai), ir aptariamos nesąmonin- 
gos psichinės operacijos. Taip pat bus kalbama apie „po- 
hipnotinę įtaigą" ir atvejus, kai tam tikros nesąmoningos 
psichinės operacijos akivaizdžiai pagrindžia sąmoningą 
elgesį. 


Įtaiga. Hipnotinė būsena yra įtaigos vaisius. Savo 
ruožtu ši būsena skatina įtaiglumą, tai yra gebėjimą pa- 
siduoti įtaigai. Ją tyrinėjant, daugiausia eksperimentuota 
su isterikais, mat šiems būdingas didelis įtaiglumas. Iš 
tiesų įtaiga - tai automatiškas, nevalingas ir nesąmonin- 
gas kito Žmogaus perduotos minties plėtojimas. Ši min- 
tis gali tapti veiksmu, tai yra pasireikšti kaip vaizdinys, 
pojūtis ar judesys. 

J. M. Charcot'o nuomone, „normalūs pacientai" susi- 
darius tam tikroms sąlygoms yra linkę pasiduoti iįtaigai 
(kaip pavyzdį jis pateikia užkrečiamą žiovulį ar juoką 
žmonių pilnoje salėje), tačiau užhipnotizuoti, tai yra 
įteigti miegą, galima tik isterikus. Vadinasi, hipnozę gali- 
ma laikyti isterijos pasireiškimu: užhipnotizuoti galima 
tik isterikus. Toks požiūris atrodo pernelyg vienpusis, 
todėl H. Bernheimas tvirtina priešingai - užhipnotizuoti 
galima daugelį į isteriją nelinkusių pacientų. Taip hipno- 
zė tampa platesnio pobūdžio reiškiniu. Hipnozės metu 
H. Bernheimui pavyko įtaiga išgydyti daugelį nervinės ir 
net organinės kilmės ligų. 


22 


Hipnotizavimas ir hipnozė. Eksperimentai rodo, kad 
ypatingai - miego įtaigai - paklusęs pacientas yra be galo 
jautrus kitokio pobūdžio įtaigai. Siekiant sukelti hip- 
notinį miegą, anksčiau buvo taikomi įvairūs sudėtingi 
metodai, kurie turėjo nustebinti pacientą. Pavyzdžiui, 
buvo rekomenduojama suimti paciento, kurį buvo sie- 
kiama užmigdyti, nykščius, priartinti rankas jam prie 
galvos, vedžioti jomis palei kūną ir kartoti šiuos jude- 
sius, visą laiką įdėmiai žiūrint hipnotizuojamajam į akis. 
T. M. Charcot'o ir H. Bernheimo laikais pastangų reikėjo 
mažiau: kartais paciento tiesiog buvo paprašoma įdėmiai 
žiūrėti į šiek tiek aukščiau akių laikomą blizgantį daiktą 
(taip pajusti vokų sunkumą); kai hipnotizuojamasis pa- 
siekdavo šią būseną, tyrinėtojas ramiu tonu paliepdavo 
miegoti. H. Bernheimas teigia, kad kai pacientas patiki, 
jog tuoj užmigs, užtenka ranka paliesti jo akis, ir jis užsi- 
merkia. Taigi hipnozė, H. Bernheimo nuomone, neatsie- 
jama nuo savitaigos, nes hipnotizuojamasis užmigdavo 
dėl savo paties įsitikinimo. 

Hipnozė gali būti įvairaus laipsnio - nuo mieguistu- 
mo iki kieto miego. Įdomiausia tirti gilias būsenas. 


Hipnotinis somnambulizmas. Iš tiesų užhipnotizuotas 
žmogus sugeba atlikti daug įvairiausių jam įteigtų veiks- 
mų, o jo elgesys visiškai nesąmoningas. Kaip ir tiriant 
isterinį išsiblaškymą, judesius sukelia vien pasąmonė. 
H. Bernheimas paliepė pacientui: „Paimkite šį apelsiną" 
(vaisius yra įsivaizduojamas), pacientas jį paėmė. „Su- 
valgykite". Jis padarė judesius, lyg būtų nulupęs žievę, 

padalijęs apelsiną į skilteles ir su pasimėgavimu jį su- 
valgęs. 

Dar įdomesni eksperimentų duomenys tiriant Ai- 
permneziją (mechaninės atminties pagerėjimas. - Red. 
past.), kuri būdinga užhipnotizuotiems žmonėms, pati- 
nantiems somnambulizmo būseną. Kaip ir nesąmonin- 
gai automatiškai rašant, atgaivinami tolimos praeities 
prisiminimai, kurie taip ir būtų likę užmiršti, jei ne tam 
tikros sąlygos. Paliepus „išsipasakoti“, „negalima nesi- 
stebėti, kaip aiškiai ir tiksliai somnambulizmo būseną 
patiriantys pacientai atgamina prisiminimus bei mintis, 
kurių būdami sąmoningi visai neprisiminė" (P. Janet'as). 
Atrodytų, hipnozė atskleidžia platesnę psichinę egzis- 
tenciją, išryškindama kelias paprastai nepastebimas 
būsenas. Akivaizdu, kad šiuo atveju pasireiškia naujas 
pasąmonės tipas, glaudžiai susijęs su atmintimi. Vei- 
kiant pasąmonei, realizuojama jau ne įsisavintų minčių 
sistema, bet prisiminimų visuma. 

Ypatingas šių prisiminimų bruožas - jie reiškiami 
žodžiais ir egzistuoja nepriklausomai nuo sąmonės. Dar 
kartą reikia pabrėžti, kad prisiminimas gali aktualizuotis, 
pacientui to nesuvokiant. Tačiau šis reiškinys dažnesnis 
esant somnambulizmo, o ne automatiško rašymo būse- 
nai, mat elgesys, kai atkuriamas prisiminimas, yra vien- 
tisas, nors ir nesąmoningas. Tai tikras nesąmoningas 
sužadinimas, objektyviai apčiuopiamas ir realus. 


Pohipnotinė įtaiga. Yra ir kitų tyrimų duomenų, 
įrodančių, kad pasąmonėje egzistuoja nesužadintų, bet 
veikiančių prisiminimų. Tai matyti iš pohipnotinės itai- 

gos eksperimentų, kurių duomenys įrodo, kad atmintyje 
užfiksuota mintis, kurios pacientas nesuvokia, gali su- 
kelti sąmoningus veiksmus ir visiškai sąmoningą elgesį. 
Tai dar vienas prisiminimo egzistavimo pasąmonėje bū- 
das: patiriant hipnotinio somnambulizmo būseną buvo 
reaguojama į nesąmoningą sužadinimą. O šiuo atveju 
prisiminimas nėra sužadinamas, stebėtojas žino, kad jis 
veikia pacientą ir yra tikrasis jo veiksmų sukėlėjas. 

Hipnotinio somnambulizmo būseną pasiekusiam 
pacientui paliepiama, pavyzdžiui, perstumti baldą į 
kitą vietą ar atlikti kitą panašų veiksmą, ir patikslinama, 
kad tai reikia daryti pabudus. Pabudęs pacientas atlieka 
veiksmą nežinodamas, kad vykdo anksčiau duotą įsaky- 
mą. Štai tokį pavyzdį pateikia H. Bernheimas: 

„Atliekant šį eksperimentą dalyvavo kolega ponas 
Charpentier'as. Pacientui buvo įteigta, kad nubudęs pa- 
imtų virš lovos kabantį mano kolegos skėtį, išskleistų ir 
apsuktų porą ratų galerijoje, į kurią patenkama iš pala- 
tos. Po kurio laiko pacientą pažadinau, ir mes paskubom 
išėjome, nors jis dar nebuvo atsimerkęs. 

Netrukus pacientas su skėčiu rankose suko ratus ga- 
lerijoje. Paklausiaujo: „Ką čia veikiate?" Jis atsakė: „Kvė- 
puoju grynu oru." „Kodėl? Jums karšta?" „Ne, kartais 
mėgstu pasivaikščioti." „O kodėl pasiėmėte šį skėtį? Jis 
priklauso ponui Charpentier'ui!" „Tikrai? O aš maniau, 
kad skėtis mano! Tuoj nunešiu ten, iš kur paėmiau!" 

Reikia pabrėžti tai, kad klausinėjamas pacientas ne- 
suvokia tikrosios savo elgesio priežasties. Ji neįsisąmo- 
ninta. „Pohipnotinės įtaigos poveikį, - rašo panašių pa- 
vyzdžių pateikęs P. Janef as, - aiškinu mintimi, kuri visą 

laiką slypi pasąmonėje. Per hipnotinio somnambulizmo 
būseną įteigta mintis nubudus niekur nedingsta, nors 
pacientas mano ją užmiršęs ir sąmoningai jos neprisi- 
mena. Ji išlieka ir vystosi už įprastos sąmonės ribų". 

Jei pacientas dar kartą užhipnotizuojamas, pasąmo- 
nėje slypinti mintis ir vėl atgaivinama, ir jis ją prisimena. 
Pasak H. Bernheimo, paprašius pacientą pabandyti pri- 
siminti šiek tiek jam sufleruojant, jis, netgi patirdamas 
būdravimo būseną, gali sąmoningai prisiminti duotą 


įsakymą. 


III. Pierre'o Janet'o teorija 


Šiaip ar taip, negalima nuginčyti visų šių eksperimen- 
tų reikšmės, tiriant pasąmonę ir pabrėžiant jos svarbą. 

Buvo aptartos įvairios neįsisąmonintos fizinės ir psi- 
chinės operacijos: 


1) Nesąmoningos fizinės operacijos: 


+ daliniai judesiai, elgesio „vienetai“ (įprasti veiks- 
mai, automatiškas rašymas); 

+ vientisas elgesys, elgesio „visuma“ (somnambu- 
lizmas). 


2) Nesąmoningos psichinės operacijos: 


+ informacinės (išorinės realybės suvokimas, duotų 
įsakymų supratimas); 

+ intelektinės ir organizuojančios (samprotavimai, 
įvairūs mąstymo procesai); 

+ atminties (prisiminimų sužadinimas esant nesą- 
moningo elgesio būsenai, atminties elementai, be 
sužadinimo sukeliantys sąmoningus veiksmus). 


Beje, reikia pabrėžti, kad fizinių (objektyvaus elgesio) 
ir psichinių (subjektyvių psichinių būsenų) operacijų 
skyrimas gana neapibrėžtas, nes jos glaudžiai susijusios 
ir tiek vienos, tiek kitos yra psichologijos objektas. 


Pasąmonė ir disociacija. P. Janet'o nuomone, taip su- 
skirstytoms operacijoms būdinga jei ne vienovė, tai bent 
jau bendra kilmė - disociacija. Veikaluose, kuriuose jis 
išdėstė savo teoriją, teigiama: kai sąmonė „duoda laisvę" 
įvairiems psichikos procesams, pradeda reikštis pasąmo- 
nė. Taigi, P. Janet'o nuomone, pasąmonė yra kita sąmo- 
nės, nepajėgiančios aprėpti visos psichikos, pusė. Pasak 
jo, puikios psichinės būklės Žmogaus sąmonė turi gana 
didelę koordinacijos galią ir jis sugeba suvokti psichinius 
reiškinius, kad ir kokia būtų jų prigimtis. Jei psichinė 
sveikata nėra gera, įvyksta „skilimas“, ir tada įteigta idėja 
gali valdyti žmogaus veiksmus, jis elgiasi automatiškai, 
pabunda ir pradeda veikti nesąmoninga atmintis. 

P. Janet'as pabrėžia, kad šie reiškiniai ypač būdingi 
isterikams. Todėl suprantama, kad veikale Psichologinis 
automatizmas ir vėliau pasirodžiusiuose Isterikų psichinė 
būsena (1593) bei Neurozės ir įkyriosios idėjos (1898) 
isteriją jis aiškina psichikos skilimu, sąmonės susiaurė- 
jimu ir pabrėžia, jo nuomone, šiems ligoniams būdingą 
moralinį silpnumą bei psichikos skurdumą. „Šis sąmo- 
nės susiaurėjimas - ne kas kita, kaip bendras smegenų 

išsekimas, su kuriuo dažnai susitaikoma; pacientas turi 
psichikos sutrikimų: jis nesugeba sutelkti ir suderinti bei 
suvaldyti psichinių reiškinių". 


Isterija ir pasąmonės įkyriosios idėjos. Visa tai, 
P. Janet'o nuomone, leidžia išskirti ypatingą isterikų psi- 
chikos bruožą - jie paklūsta pasąmonės įkyriosioms idė- 
joms. Tiesą sakant, H. Bernheimui anksčiau už P. Janet'ą 
buvo kilusi mintis, kad kai kuriuos isterijos požymius 
galima aiškinti pasąmonės impulsyviomis idėjomis, 
kurios reiškiasi veiksmais, funkcionuoja taip pat kaip ir 
tyrėjo pacientui įteigtos idėjos bei pažadina pasąmonėje 
glūdinčius prisiminimus; tai simptominės savitaigos 
idėjos. P. Janet'as seka šiuo požiūriu ir įkyriąsias idėjas 
apibrėžia kaip įtaigos reiškinį, kai idėja automatiškai 
vystosi už sąmonės ribų; „tačiau jos nėra įteigiamos 
per eksperimentą, o susidaro natūraliai dėl atsitiktinių 
priežasčių". Jų atsiradimas - tiesioginė isterikų proto 
skilimo pasekmė, o kai psichikos veikla praranda dar- 
ną, susiduriama su nemalonumais. Tokie ligoniai ima 
galvoti apie savižudybę ar žmogžudystę, jiems dažnai 
būdingos fobijos. 

„Kaip atskleisti idėją, kurios ligonis iš esmės nesu- 
vokia ir negali išreikšti?" - klausia P. Janet'as. Ir patei- 
kia atsakymą: reikia naudotis visais įmanomais būdais, 
žinomais iš pasąmonės veiklos eksperimentų. Kaip ir 
kiti pasąmonės reiškiniai, pasąmonės įkyriosios idėjos 
reiškiasi daugeliu būdų. 

„1. Šios idėjos gali aiškiai - veiksmais bei žodžiais pa- 
sireikšti ištikus isterijos priepuoliui; 2. Įkyriosios idėjos 

aiškiai juntamos sapnuojant neramius sapnus ir dažnai 
tuo metu patiriant somnambulizmo būseną; 3. Per hip- 
notinį somnambulizmą. Šią dirbtinę būseną pasiekęs 
ligonis arba regi sapnus, kuriuos garsiai pasakoja, atlieka 
veiksmus, kaip esant natūraliam somnambulizmui, ir 
atskleidžia savo mintis, arba kalbasi su mumis bei at- 
sako į mūsų klausimus. Somnambulizmo būseną pasiekę 
pacientai labai tiksliai apibūdina juos persekiojančią idėją 
iv išsamiai papasakoja visus pojūčius, vaizdinius, kurie su- 
kėlė ir vis dar sukelia sutrikimus; 4. Yra Žinoma, kad ne- 
sąmoningos mintys gali pasireikšti net esant būdravimo 
būsenai, bet ligoniai patys to nesuvokia. Kai kurie veiks- 
mai, kuriuos jie, būdami išsiblaškę, atlieka automatiškai, 
parodo šias idėjas. Šiaip ar taip, automatiško rašymo 
būdas, jeigu tik galimąjį taikyti, duoda tiksliausių rezul- 
tatų" (Isterikų psichinė būsena). 

Reikia pabrėžti, kad pats P. Janet'as stengėsi įveikti 
įkyriąsias idėjas įvairiai: atskleidęs įkyriąją idėją, iš- 
skaidydavo ją į elementus, o susidūręs su iš pažiūros 
neišskaidoma vaizdine haliucinacija taikydavo substitu- 
cijos metodą - pakeisdavo objektą, kurį ligonis regėdavo 
sapnuose. Veikale Neurozės ir įkyriosios idėjos P. Janet'as 
pasakoja, kaip jam pavyko „aprengti“ siaubingą lavoną, 
kurį vaizduotėje regėdavo ligonis, ir taip pasiekti, kad jis 
nebebijotų. 

Taigi P. Janet'as teigia: pirmiausia visa, kas nesąmo- 
ninga, atsiranda dėl psichinės disociacijos; antra, isterija 
yra silpnumo liga: tai dėl šio silpnumo susidaro nema- 
lonumus sukeliančios įkyriosios idėjos ir kaip tik dėl jo 
isterija tampa pasąmonės liga; pagaliau, gydant ją, reikia 

siekti: 1) hipnoze atskleisti pasąmonės įkyriąsias idėjas, 
2) mokymu (įtikinimu, įtaiga, substitucija) šias idėjas 
nutolinti arba pašalinti. 


Nuo P. Janet'o iki S. Freudo. P. Janet'as nusipelno būti 
įvertintas: jis pabrėžia darnią sąmonės veiklą ir pateikia 
nemažai atvejų, kai pasąmonė pasireiškia susilpnėjus 
Ego galiai. Vis dėlto kyla klausimas, ar įmanoma vien 
disociacija pagristi visą pasąmonę, ypač nesąmoningą 
atmintį. Taip pat abejotina, ar isterijos požymius iš tik- 
rųjų sukelia nestabili psichika. Nors juos aiškindamas 
P. Janet'as nepakankamai įvertino nesąmoningas idėjas: 
šias jis laiko „visiškai atsitiktiniu reiškiniu". 

Į šią problemą naujai pažvelgs S. Freudas. Iš pradžių 
jis laikėsi tokio pat požiūrio kaip ir P. Janet'as, bet vėliau 
atskleidė kitus, iki tol visiškai nežinomus psichologinius 
pasąmonės aspektus. 


ANTROJI DALIS 


PASĄMONĖ PAGAL S. FREUDĄ 


I SKYRIUS 


PASĄMONĖ IR PSICHINIAI KONFLIKTAI 


Antrojoje  dalyję neketinama pateikti išsamios 
S. Freudo psichoanalizės apžvalgos, netgi nesiekiama 
išskirti svarbiausių jos bruožų. Labiausiai domina su 
pasąmonės psichologijos problema susiję S. Freudo at- 
radimai. Išsamiau bus kalbama apie „analitinį“ metodą, 
neurozių teoriją, teiginius apie seksualumą ar kintantį 
paties S. Freudo požiūrį į psichikos struktūrą, bet tik 
siekiant geriau suprasti, ką jis vadino „pasąmonės pro- 
cesais". 

Antrosios dalies tikslas - atskleisti S. Freudo požiūrį 
į pasąmonę iš keleto dviprasmiškų teiginių, pabrėžiant 
jo atradimus - „kintančią pasąmonę " ir „išstūmimo"“ 
reiškinį. Beje, jo požiūris ir gydymo metodai kito, daik- 
tavardį „pasąmonė“ pakeitė būdvardis „nesąmoningas“, 
o psichikos zonų, kurias S. Freudas laikė atsietomis nuo 
sąmonės, vis daugėjo. 

Psichoanalizė dažnai vadinama „gelmių psicholo- 
gija". Paaiškės, kodėl nesąmoningi psichikos procesai, 
kuriuos S. Freudas pradeda analizuoti 1880 metais, yra 
„giluminiai“ ir kuo jie skiriasi nuo iki tol svarbiausiu 
laikyto „psichologinio automatizmo". 


I. Pirmieji darbai 


Norint geriau suprasti S. Freudo teoriją reikia aptarti 
jos priešistorę. Todėl naudinga apžvelgti jo pirmuosius 
darbus. 

S. Freudas gimė 1856 metais Moravijoje. Baigęs mok- 
slus licėjuje ir, kaip pats sako, „trokšdamas žinių, tik 
labiau apie Žmonių santykius, o ne gamtos mokslus", 
1873 metais įstojo į Vienos universitetą, Medicinos fa- 
kultetą. Netrukus jis pradėjo dirbti asistentu Brūcke'o 
fiziologijos laboratorijoje, vėliau atliko praktiką įvai- 
riuose ligoninės skyriuose, tyrinėjo smegenų anatomiją. 
Tuo metu išspausdino veikalą, kuriame apžvelgė įvairias 
organinės kilmės nervų sistemos ligas. 


Kelionės į Paryžių ir Nansi. 1555 metais, trokšdamas 
pažinti garsiąją Paryžiaus mokyklą, S. Freudas išsirūpi- 
no stipendiją ir pradėjo mokytis Salpetriere, kur dėstė 
J. M. Charcot'as. Čia suprato, kad isterija - gana dažnai 
pasitaikanti liga, kad hipnotinė įtaiga gali sukelti paraly- 
žių ar kontraktūras ir pan. 

Grįžęs į Vieną, 1886 metais S. Freudas pradėjo dirbti 
nervų ligų gydytoju. Tuo metu gydydamas jis taikė elek- 
troterapiją ir hipnozę. 

Siekdamas geriau įvaldyti hipnotizavimo techniką, 
1889 metais jis išvyko į Nansi, kur praleido kelias savai- 
tes. Bendras darbas su A. Liėbault'uir H. Bernheimujam 
turėjo daug įtakos. S. Freudas ypač domėjosi pohipnoti- 
ne įtaiga. Pacientas, vykdantis įsakymą, kurį gavo būda- 
mas užhipnotizuotas, teigia, kad nežino, kodėl atlieka 
nurodytą veiksmą. Tačiau, pasak S. Freudo, šis veiksmas 
visiškai aiškus stebėtojui: priežastis reali, tik ji nėra įsi- 
sąmoninta. Antra vertus, kartais pacientas sugeba prisi- 
minti gautą įsakymą, jeigu jo paprašoma gerai pagalvoti. 
Todėl S. Freudas daro išvadą, kad tikrieji mūsų veiksmų 
motyvai ne visada žinomi, nors tam tikrais atvejais gali 
mums atsiskleisti. S. Freudas pats pabrėžia šių stebėji- 
mų svarbą savo atradimams. „Būtent Nansi, - rašo jis 
knygoje Mano gyvenimas ir psichoanalizė, - aiškiausiai 
supratau, kad sudėtingi psichikos procesai gali daryti 
poveikį, būdami neprieinami žmonių sąmonei". 


Daktaro Jozepho Breuerio stebėjimai. Ši mintis 
S. Freudui buvo kilusi jau anksčiau, 1880-1882 metais, 
susipažinus su daktaro J. Breuerio, vieno garsiausių 
praktikuojančių Vienos gydytojų, stebėjimais. Buvo 
tiriamas atvejis, kai isteriją pavyko išgydyti, hipnoze su- 
žadinus tam tikrus prisiminimus. Ligonei, jaunai mergi- 
nai, buvo būdingi įvairūs isterijos protrūkiai: paralyžius, 
kontraktūros, sutrikęs mąstymas. J. Breueris atsitiktinai 
pastebėjo, kad pasireiškus vienam šių sutrikimų jį pa- 
vykdavo nuslopinti, kai pacientė papasakodavo visa, ką 
jaučia. Todėl gydytojas ją užhipnotizuodavo ir liepdavo 
kalbėti. Taip išnyko netgi fiziniai požymiai. S. Freudas, 

kuriam J. Breueris papasakojo šį atvejį, pasinaudojo to- 
kiu svarbiu atradimu: neurozės požymiai susiję su neva 
užmirštais praeities įvykiais: pakako juos atgaivinti, kad 
tie požymiai išnyktų. Taigi egzistuoja ryšys tarp simptomų 
ir kai kurių įvykių pamiršimo: esant būdravimo būsenai 
mergina negalėjo pasakyti, kokia isterijos priežastis, ir 
nematė jokio ryšio tarp požymių bei kurio nors savo gy- 
venimo įvykio. Tačiau ryšys paaiškėjo taikant hipnozę. 

Atgaivinti prisiminimai rodė esant tiesioginių sąsajų 
su įvykiais, stipriai paveikusiais merginą: vaikystėje ji 
turėjo slaugyti sergantį, tėvą, ir tai traumavo jos psichiką. 
Kadangi prisiminimų sužadinimas turėjo gydomąjį po- 
veikį, tuo remdamiesi J. Breueris ir S. Freudas sukūrė 
terapijos metodą, kurį pavadino „katarsio metodu" 
(psichikos išvalymu). 1893 metais jie išleido veikalą 
Apie psichinį isterijos reiškinių mechanizmą. Uen rašoma: 
„Įvairūs isterijos požymiai nėra spontaniški, idiopatiniai 
ligos pasireiškimai, jie glaudžiai susiję su juos sukėlusią 
trauma. Šios priežastį suprasti padeda hipnozė. Traumą 
įsisąmoninę ligoniai paprastai pasveiksta". 


Pirmosios išvados. Stebėdamas H. Bernheimo eks- 
perimentus, S. Freudas suprato, kad tam tikri veiksmai 
gali turėti realias priežastis, bet jos neįsisąmonintos. 
J. Breuerio stebėjimai patvirtino šią išvadą; isteriko neu- 
rozės protrūkių priežastis - įvykiai, kurie, kol prisimini- 
mai nebuvo atgaivinti hipnoze, buvo visiškai užmiršti. 
Reikia susieti neurozę su pirminėmis traumomis, glū- 
dinčiomis ligonio psichikoje. Bet jų įtakos pacientas ne- 


suvokia, nesupranta, sąmoningai neprisimena. Iš esmės 

jis elgiasi kaip H. Bernheimo užhipnotizuotas žmogus, 
kuris, negalėdamas paaiškinti kodėl, įvykdė įsakymą pa- 
imti skėtį. Jis pakluso pasąmonei. 

Remdamasis šiuo požiūriu, be isterijos, S. Freudas ty- 
rinėjo ir kitą dažnai pasitaikančią neurozę - įkyriųjų bū- 
senų neurozę. Ja sergantys ligoniai neatsikrato minčių, 
kurių nenori turėti, jaučia impulsus, kurie jiems patiems 
atrodo labai keisti, ir atlieka veiksmus, kurie neteikia jo- 
kio malonumo. Pavyzdžiui, toks ligonis, eidamas gatve, 
sustoja ties tam tikru numeriu pažymėtu namu: jei sten- 
giasi eiti toliau, jam pradeda svaigti galva, jį apima stip- 
rus nerimas. S. Freudas pateikia analogišką atvejį: viena 
moteris kelis kartus per dieną neįprastai elgdavosi - iš 
savojo puldavo į šalia esantį kambarį, atsisėsdavo vidu- 
ryje jo stovinčio stalo, kviesdavo kambarinę, šiai atėjus, 
liepdavo išeiti ir vėl skubėdavo į savo kambarį. 

S. Freudas pradėjo tyrinėti šią neurozės formą ir įsi- 
tikino, kad ir jos priežastis galima paaiškinti tik nesąmo- 
ningais procesais. Nežinia kodėl kylantys vaizdiniai ir 
impulsai, visai nesusiję su įprastu gyvenimu, pačiam li- 
goniui atrodo tarsi visagaliai įsibrovėliai iš kito pasaulio, 
o S. Freudas juos laiko akivaizdžių pasąmonės įrodymu. 

Sėkmingai taikant katarsio metodą buvo įrodyta, kad 
tarp neįsisąmonintų priežasčių ir požymių egzistuoja 
abipusis priklausomybės ryšys. Vadinasi, kiekvieną kartą 
pasireiškus požymiui, neužtenka pripažinti, kad ligonis 
paklūsta tam tikriems nesąmoningiems procesams, 
tiksliai atskleidžiantiems to požymio prasmę. Taip pat 
reikia suvokti, kad jis pasireiškia tik tada, kai ši prasmė 
būna neįsisąmoninta. 

Nesunku pastebėti, kad šios išvados artimos P. Janet'o 
teorijai; šis isteriją aiškino „pasąmonės įkyriosiomis 
idėjomis". Bet P. Janet'as niekada neužsiminė apie neiš- 
vengiamą ryšį tarp požymio ir to, kad šios idėjos yra ne- 
įsisąmonintos. Be to, kaip žinoma, siekdamas panaikinti 
požymius, P. Janet'as taikė ne gryną katarsio metodą, bet 
aktyvią substitucijos terapiją. Veikale Psichologinis auto- 
matizmas jis tik „dėl įdomumo" pamini ligonės Mari at- 
vejį, kai atgaivinus prisiminimus hipnoze buvo pašalinti 
požymiai. Todėl galima teigti, kad P. Janet'as tinkamai 
neįvertino pasąmonės reikšmės isterijai ir nesuprato, 
kad pasąmonė yra šios neurozės simptomų priežastis. 
Kalbėdamas apie pasąmonės įkyriąsias idėjas, jis išskyrė 
„įkyriąsias idėjas". O S. Freudas pabrėžė būdvardį „nesą- 
moningas". Taikant terapiją svarbiausia ne įkyrioji idėja, 
o tai, kad ji neįsisąmoninta. 

Taigi būtų klaidinga tapatinti S. Freudo ir P. Ja- 
net'o atradimus, nors jie ir turi bendrą išeities tašką. 
Nuo 1895 metų (tada pasirodė bendras J. Breuerio ir 
S. Freudo veikalas Isterijos studija) S. Freudas pasąmonę 
supranta visiškai kitaip nei P. Janet'as. 


Il. Asociacijų metodas ir išstūmimas 


1895 metais S. Freudo ir J. Breuerio keliai išsiskyrė. 
S. Freudas vienas pradėjo tyrinėti isteriją, įkyriųjų būse- 
nų ir nerimo neurozes bei kitas panašias ligas. Greitai 
jis pastebėjo, kad hipnotinis katarsio metodas turi ir 
trūkumų: vieniems jį galima taikyti, o kitiems - ne, 

vieniems jis efektyvus, kitiems beveik neturi jokio po- 
veikio. Be to, negalima pasitikėti rezultatais: būna atvejų, 
kai pasveikusiu laikytas ligonis vėl suserga neuroze. 
Galiausiai „gydytojui ilgainiui nusibosta taikyti tuos pa- 
čius metodus, tą pačią procedūrą visais atvejais, siekiant 
panaikinti įvairiausius požymius ir nesugebant suvokti 
jų reikšmės bei svarbos (...) šis darbas tampa panašus į 
magiją, egzorcizmą ar fokusininko triukus“. 

Taip S. Freudas pasiryžo ieškoti kitokio metodo, lei- 
dusio išplėsti pacientų sąmonės tyrinėjimus, ir iki tol ne- 
įsisąmonintą informaciją taikyti ne vien tik esant som- 
nambulizmui ar nesąmoningai veiklai; ja galėtų pasinau- 
doti ir įprastai besielgiantys pacientai. Ir šįkart jam pra- 
vertė H. Bernheimo eksperimentai. Kai H. Bernheimas 
pacientą pažadindavo iš somnambulizmo, šis visiškai 
neprisimindavo, kas įvyko patiriant šią būseną. Tačiau 
kartais, kai pacientui būdavo apie tai užsimenama, jo 
sąmonę pasiekdavo prisiminimai - iš pradžių neaiškūs 
ir su pertrūkiais, paskui labai aiškūs. Todėl S. Freudas 
nusprendė elgtis taip pat - savo teiginiais ir prašymais, 
taikant įprastus prisiminimų sužadinimo būdus, pabandy- 


ti atgavinti sąmonę traumuojančius prisiminimus. 


Asociacijų metodas. Psichikos procesas, paprastai pa- 
dedantis sužadinti prisiminimus, ilgai buvo vadinamas 
minčių asociacija. Kaip Žinoma, šiuo terminu įvardija- 
mas reiškinys, kai viena idėja ar vaizdinys sąmonėje su- 
kelia kitą idėją ar vaizdinį: A (sužadinanti sąmonės būse- 
na) sukelia B (sužadinta sąmonės būsena). B savo ruožtu 
sukelia C ir 1.1. Tokia supaprastinta asociacijos schema. 

Iš tiesų ši schema labai sudėtinga, mat sužadinanti būse- 
na sukelia ne vieną, bet kelias sužadintas būsenas. 

Antra vertus, galima išskirti „suvokimo“ ir „vaizduo- 
tės" asociacijas. Pirmoji atgaivina konkrečios situacijos 
prisiminimus; šie tą situaciją patikslina, o suvokimas 
šiuo atveju tepadeda prisiminti. „Vaizduotės", arba lais- 
vosios asociacijos, ypatumas - nevaržomas atsidavimas 
prisiminimų srautui. 

Kaip tik šią asociacijos rūšį, laisvąją asociaciją, 
S. Freudas ima taikyti, siekdamas sužadinti senus ligonių 
prisiminimus, kuriuos iki tol atgamindavo hipnoze. 

Šis metodas labai tinka užsibrėžtam tikslui - katarsiui 
pasiekti. Pavyzdžiui, paciento paprašoma „sugalvoti" 
kokią nors idėją ar vaizdą. Remiantis šia idėja ar vaizdu, 
leidžiama „kurti asociacijas". Pastebima, kad taip sukelti 
prisiminimai aiškiai susiję su sužadinančia sąmonės bū- 
sena. Kitaip tariant, asociacijos, sukurtos remiantis pra- 
dine idėja, kuri, atrodo, buvo sugalvota „spontaniškai", 
arba „atsitiktinai“, nėra atsitiktinės, jos leidžia įžengti į 
prisiminimų pasaulį, kuris ir nulėmė pradinę mintį. „Aš 
atlikau, - rašo S. Freudas Psichoanalizės įvade, - dau- 
gybę eksperimentų su atsitiktiniais vardais ir skaičiais: 
sugalvojus vardą, kuriamos laisvosios asociacijos, ir tai 
daroma tol, kol stimulas kurti jas nuslopsta. Pasibaigus 
eksperimentui, imama aiškintis priežastis, dėl kurių buvo 
sugalvotas šis vardas, ir atskleidžiama jo reikšmė ekspe- 
rimento dalyviui". Tikra psichoanalizė išryškina tikrąsias 
padarinių priežastis, jų ištakas. Taigi laisvosios asociaci- 
jos turi du privalumus: jos leidžia pacientui, kurio buvo 
paprašyta jas kurti, atgaivinti savo prisiminimus ir, juos 

išanalizavus, suvokti priežastis, dėl kurių jo sąmonę pa- 
siekė mintis ar vaizdas, tapęs asociacijų išeities tašku. 
Nesunku suprasti, kad taikant šį metodą neurotikas, 
kuriam būdingi įvairūs neurozės požymiai ir įkyriosios 
būsenos, gali atkurti senus prisiminimus. Juos sužadinus 
hipnoze, pacientai pasveikdavo. Todėl S. Freudas siūlo 
skatinti pacientą „kurti asociacijas", remiantis pačiomis 
įvairiausiomis mintimis ir vaizdais, spontaniškai kilu- 
siais sąmonėje. Juk anksčiau ar vėliau tai turėtų sukelti 
prisiminimus, kuriuos jis stengiasi atkurti. 

Viskas vyksta taip: „Paprašau ligonį įsitaisyti tokia 
padėtimi, kad galėtų stebėti pats save ir neturėtų jo- 
kių slaptų minčių, bei papasakoti man viską, ką pajus: 
jausmus, mintis, prisiminimus. Primygtinai prašau - tai 
ypač svarbu - nedaryti atrankos ir neatmesti kurios 
nors minties, pagalvojus, kad ji pernelyg maloni ar per- 
nelyg nepadori arba pernelyg svarbi ar pernelyg absur- 
diška, todėl neverta apie tai kalbėti. Prašau nevertinti 
kylančių minčių". Per seansą pacientas prieblandoje 
guli ant sofos; S. Freudas atsisėda taip, kad pacientas jo 
nematytų. 


Išstūmimas. Taikydamas šį analizės metodą, S. Freudas 
padarė svarbią išvadą: kartais pacientui nepaprastai sun- 
ku išsakyti visas laisvųjų asociacijų būdu kylančias min- 
tis, kad ir kokios jos būtų. Iš pradžių viskas einasi gerai. 
Žmogus be pastangų pasakoja, kokių vaizdų jam sukelia 
sapnas ar sąmonėje šmėkštelėjusi mintis. Tačiau netru- 
kus jo elgesys pasikeičia. Jam vis sunkiau paklusti gau- 
tiems nurodymams, jis pradeda daryti įvairių sąmonę 

pasiekusių idėjų atranką. Pacientas iš visų jėgų stengiasi 
pakeisti pokalbio temą, susierzina, kai jam primenama, 
kad pažadėjo laikytis nurodymų, ir pradeda ginčytis su 
gydytoju. Štai taip S. Freudas aprašo šį priešinimąsi: „Pa- 
cientas teigia, kad jam arba nekyla jokių minčių, jausmų 
ar prisiminimų, arba jų kyla tiek daug, kad neįmanoma 
visko suvokti ir susigaudyti. Tada jis pradeda kritikuoti 
ir prieštarauti. Pacientą išduoda ilgos pauzės, kurias jis 
daro kalbėdamas. Galiausiai pripažįsta, kad žino dalykų, 
kurių nenori pasakoti, apie kuriuos gėda prisipažinti... Ir 
kalba toliau, prieštaravimų pabaigos nematyti". Tuo pat 
metu pakinta jo elgesys. Pacientas visokiais būdais atsi- 
prašinėja ir teisinasi, kad tik neįvyktų seansas, naudojasi 
menkiausia proga, kad tik nereikėtų stengtis: ar tai būtų 
kokia nors nelaimė, atsitikusi gydant, ar organinės kil- 
mės liga ir pan. Šis priešinimasis gali prasiveržti ir sąmo- 
ninga, stipria ar užslėpta neuroze, maldavimu pasigailėti, 
bandymų suvilioti ar išgalvotomis ligomis. 

Žodžiu, S. Freudas tvirtina, kad egzistuoja silpnosios 
vietos, aplink šias sukasi tam tikros asociacijos, taip ir ne- 
atskleisdamos aiškaus silpnųjų vietų turinio. Pacientui 
labai sunku susitaikyti su šiomis gana skausmingomis 
asociacijomis ir atskleisti jas gydytojui. Taigi egzistuoja 
jėga, kuri trukdo prisiminti tam tikrus įvykius, o „prieši- 
nimasis" yra tos jėgos išraiška. Dėl instinktyvios atmeti- 
mo reakcijos prisiminimai glūdi už sąmonės. S. Freudas 
sako, kad jie yra išstumti. Ego nenori, kad jie pasiektų 
sąmonę; pradeda veikti gynybos mechanizmas. Tai dėl 
išstūmimo prisiminimai nepasiekia sąmonės. Ši sąvoka 

sudaro S. Freudo sistemos pagrindą: „Procesą, kuris 
pasireiškia kaip priešinimasis, - rašo S. Freudas, - aš 
vadinu išstūmimu". 

Dabar tampa aišku, kad gydytojas, siekdamas sukelti 
katarsį, pirmiausia privalo panaikinti priešinimąsi. Te- 
rapijos metodas turi apimti laisvąsias asociacijas ir juo 
siekiama įveikti priešinimąsi. Šį metodą S. Freudas pa- 
vadino psichoanalize. 


Ill. Požymiai ir konfliktai 


Suformulavęs išstūmimo sąvoką, S. Freudas pradėjo 
naujai aiškinti neurozes ir ypač pasąmonę. Pirmiausia 
jam pasirodė logiška išstūmimui priskirti ne tik ligonio 
priešinimąsi taikant analitinį gydymą, bet ir ligos prie- 
žastį. Šiuo požiūriu patologinę būseną tam tikru metu 
sukėlė ne kas kita, kaip jėgos, trukdančios atsikratyti šios 
būsenos. Antra, neisisąmoninti prisiminimai apie trau- 
muojančius praeities įvykius yra išstūmimo požymis: 
jeigu su trauma susijęs prisiminimas lieka neįsisąmo- 
nintas dėl išstūmimo, vadinasi, tas prisiminimas /apo 
neįsisąmonintas dėl šios priežasties. Taigi pasąmonėje 
slypi išstumti elementai, ten patekę tiek dėl „pirminio“, 
tiek dėl „vėlesnio“ išstūmimo. 


Neurotiniai konfliktai. Neurozes irgi reikia suvokti 
kaip dinamišką procesą, atsiradusį dėl tarpusavyje kovo- 
jančių jėgų. Jų nuolatinis konfliktas reiškiasi tam tikrais 
požymiais. 

Aiškindamas neurozę, S. Freudas teigia, kad atsitikus 
ypatingam įvykiui - prisiminimas apie šį įvykį jokiu 
būdu negali pasiekti sąmonės - kilo dviejų priešiškų 
kintančių dydžių kova. Vienas jų nustelbė kitą ties są- 
monės slenksčiu. Vieni psichikos elementai siekė virsti 
veiksmais, sąmoningais vaizdiniais, tačiau kiti, su jais 
nesuderinami, užkirto kelią į sąmonę ir išstūmė juos į 
pasąmonę. 


Požymiai. Kaip tada aiškinti neurotinius požymius? 
Atrodo, jie pasireiškia tik tada, kai konfliktas tampa 
nuolatinis. Taip pat peršasi mintis, kad išstumti elemen- 
tai sąmonei netrukdo, nes iš esmės yra nuo jos atskirti. 
Kaip suderinti šias dvi teisingas pastabas? S. Freudui tai 
pavyksta: jis tvirtina, kad išstūmimas ilgainiui tampa 
nuolatinis ir netgi nuolatos reikalauja tam tikrų pastan- 
gų, mat išstumti elementai išlieka. Iš tiesų šie vienetai 
lieka aktyvūs. Jie lyg saviti „pėdsakai“, visais įmanomais 
būdais ieškantys kelio į sąmonę. Žodžiu, į pasąmonės 
gelmes išstumtos jėgos be perstojo stengiasi prasiveržti 
į sąmonę ir įveikti jas išstūmusias jėgas. Tam tikru metu 
atsiradusi pusiausvyra nebūna pastovi ir bet kada gali 
būti pažeista. 

Užtenka, kad nusistovėjus pusiausvyrai tam tikra 
somatinė ar psichinė priežastis sustiprintų išstumtus ar 
susilpnintų išstumiančius poreikius, ir pusiausvyra bus 
suardyta, o tai, kas išstumta, vėl atsigamins. Vis dėlto 
dažniausiai užtvara niekada nebus visiškai pralaužta, nu- 
sistovės tam tikras kompromisas, kurio tikslas - iš dalies 


patenkinti ir sąmoningą asmenybės pusę, ir nesąmoningas 

išstumtas jėgas. Šis kompromisas yra ne kas kita kaip neu- 
rotiniai požymiai. 

Taigi neurozė yra kadaise išspręsto konflikto atsinau- 
jinimas, kai tam tikri išstumti elementai suaktyvėja: jie 
siekia priešintis išstūmimui ir pasiekti sąmonę. Įkyrio- 
sios būsenos, fobijos, nerimas, isterija - tai dalies pasąmo- 
nės proveržis į sąmonę. 


Palyginimas su P. Janet'o teorija. S. Freudas smarkiai 
nutolsta nuo P. Janet'o: netgi galima kalbėti apie tęs- 
tinumo nebuvimą, apie tikrą „gnoseologinį atotrūkį“ 
tarp S. Freudo ir P. Janet'o. Šio nuomone, neurozės - tai 
silpnumo požymis, tam tikras sutrikimas, o pasąmonė 
egzistuoja dėl to, kad sąmonė nesugeba apdoroti tam 
tikrų elementų. O S. Freudas, remdamasis išstūmimo 
sąvoka, kalba apie dinamiškumą ir priešiškų jėgų kovą. 
„Pasak P. Janet'o, - rašo S. Freudas, - isterikas - tai 
vargšas žmogelis, būdamas silpnas, jis nesugeba sude- 
rinti įvairių psichikos procesų. Todėl neva kenčia dėl 
psichinės disociacijos ir sąmonės susiaurėjimo. O psi- 
choanalitikų tyrimų rezultatai rodo, kad šių reiškinių 
priežastis - dinamiški veiksniai, psichinis konfliktas ir 
visiškas išstūmimas". 


IV. Sapnai - pasąmonės pranešimai 
Pirmieji bandymai neurotinius požymius aiškinti iš- 
stūmimu ir pasąmone paskatino S. Freudą šias sąvokas 


taikyti ir vadinamajai normaliai psichikai, ypač kalbant 


43 


apie sapnus. Iš tiesų jis pastebėjo, kad per seansus neu- 
rotikai noriai pasakoja savo sapnus ir kad šie tiesiogiai 
susiję su pacientų psichiniais konfliktais ir požymiais. 
Galbūt tai rodo, kad pasąmonė reiškiasi ir per sapnus? 
S. Freudas padarė išvadą, kad sapnai tikrai turi prasmę: 
jie - pasąmonės pranešimai, kuriuos reikia mokytis 
aiškinti. 

Viename reikšmingiausių S. Freudo kūrinių, 1899 me- 
tais pasirodžiusiame veikale Sapnų aiškinimas, randame 
gana ambicingus žodžius: „Sapnų aiškinimas - tai kara- 
liškasis kelias į pasąmonės pažinimą". 

Tolesniuose skyriuose trumpai apžvelgiama, kaip 
S. Freudas suvokia sapnų prigimtį. Bet iš pradžių verta 
susipažinti, kaip tuo metu buvo sprendžiama ši pro- 
blema. 


Teorijos iki S. Freudo. Tuo metu, kai neurozes tyrinėjęs 
S. Freudas pradėjo domėtis sapnais, vyravo du požiūriai 
šiuo klausimu. 

Pagal pirmąjį sapnai atgamina esant būdravimo 
būsenai įvykusius įvykius ar jų epizodus. Jie susiję su 
dabarties rūpesčiais. 

Šis teiginys nepakankamas. Jis teisingas, jei sapnai yra 
ypač aiškūs, bet dažniausiai jie neturi nieko bendra su 
būdravimo būsena. Priešingai, jie tarsi mus nukelia į ne- 
įprastą ir keistą pasaulį, kuriame besikeičiantys vaizdai 
stebina savo nelogiškumu ne tik tada, kai prisimename 
juos pabudę, bet ir sapnuojant. Šiuo požiūriu sapnus 
galima suskirstyti į tris grupes: aiškūs ir suvokiami (jie 
patys rečiausi); nuoseklūs ir iš pažiūros prasmingi, ta- 

čiau dėl keisto ir nuostabą keliančio turinio jų negalima 
tapatinti su realiu gyvenimu; sapnai, sudaryti iš nerišlių 
ir beprasmių psichikos procesų, tarsi kylančių iš mums 
paties neatskleistos mūsų asmenybės dalies. Šie patys 
dažniausi. 

Pagal kitą požiūrį lemiamą įtaką turi miegančio žmo- 
gaus patiriamas fiziologinis, tiek išorinis, tiek vidinis, 
dirginimas. Sakoma, kad miegodamas žmogus atitrūksta 
nuo išorės pasaulio, bet iš tikrųjų visų ryšių su pasauliu jis 
nenutraukia. Mes patiriame įvairaus pobūdžio dirgini- 
mą, o šis sukelia sapnus. Sapnui būtini ir nakties pojūčiai, 
skatinantys prisiminimus. Miegantis žmogus, prie kurio 
akių buvo priartinta deganti žvakė, susapnavo gaisrą. 

S. Freudas nepaneigia šios interpretacijos, bet ir ši 
jam atrodo nepakankama. Tačiau tai nepaaiškina sapno 
turinio. Juk psichinį reiškinį pirmiausia reikia aiškinti 
pasiremiant psichika. Neurotiniai požymiai turi savo 
psichinę istoriją. Kodėl ir sapnai negalėtų jos turėti? Jeigu 
patyrus išorės dirginimą vieni prisiminimai sapnuojami, 
o kiti - ne, tam turi būti psichinė priežastis. Vienas pa- 
cientas S. Freudui papasakojo tris dienas iš eilės skir- 
tingai sureagavęs į žadintuvo skambutį: pirmą kartą 
susapnavo, kad „nuėjo į kaimo bažnyčią ir pamatė į 
varpinę užlipusį žmogų, pasirengusį skambinti varpais", 
antrą kartą - „žiema, pacientas sėda į roges ir pajudė- 
jus sutilindžiuoja Žvangučiai", trečią - „virėja įžengia į 
valgomąjį ir nors buvo įspėta, paleidžia iš rankų krūvą 
lėkščių". Štai ką mano S. Freudas: „Sapnuojantis žmogus 
neatpažįsta žadintuvo skambučio (šio nėra jo sapne), bet 
vieną garsą keičia kitu ir kiekvienąsyk skirtingai inter- 

pretuoja dirginimą, kuris pažadina iš miego. Kodėl? At- 
rodo, vyksta tam tikra atranka. O siekiant suprasti sapno 
reikšmę, reikia tiksliai paaiškinti, kodėl sapnuojantis žmo- 
gus, | interpretuodamas jį pažadinusį dirginimą, renkasi 


vieną ar kitą garsą" (Psichoanalizės įvadas). 


Išreikštas ir paslėptas sapno turinys. Siekiant suprasti 
sapną, reikia išsiaiškinti jo prasme kaip, siekiant suprasti 
neurozes, reikėjo suvokti jų reikšmę. Remdamasis gau- 
tais rezultatais, S. Freudas sapnus laikė slaptų psichikos 
procesų vaisiumi - ženklais. Kodėl sapne išryškėja psi- 
chikos nevientisumas? Kodėl psichologas, taikydamas 
asociacijų metodą, tai yra padėdamas sapnuotojui 
suvokti sapno kilmę ir jį analizuoti, negalėtų atskleisti 
jo priežasties? „Mano metodo esmė, - rašo S. Freudas, - 
skatinti asociacijas ir taip atrasti kitus darinius, galin- 
čius pakeisti sapno elementus, bei pasinaudoti šiais 
dariniais, iškeliant į dienos šviesą nesąmoningą sapno 
turinį. 

Iš šių pirmųjų pastabų matyti, kad S. Freudas nesiekė 
sukurti naujo „sapnininko“, tiesiog jis sapnams taikė 
tą patį metodą, kuris pasiteisino aiškinant neurotinius 
požymius. Norėdamas interpretuoti sapną, pacientas 
pirmiausia turi „kurti asociacijas". Be abejo, akivaizdu, 
kad sapnų pasaulyje gana dažnai sutinkami tam tikri 
simboliai, bet ši simbolika, kurią nustatė asociacijų me- 
todo specialistai, gali padėti atrasti teisingą interpretaciją 
tik jei taikomas šis metodas. 

Štai pavyzdys: moteris pasakojo susapnavusi, kad 
smaugia baltą šuniuką. Sapnas ją nustebino, ir ji paprašė 

jį paaiškinti. Psichoanalitikas paklausė, kokių asociacijų 
jai kelia gyvūnų žudynės. Moteris prisipažino mėgstanti 
gaminti valgi; kartais ji turinti užmušti vištą ar triušį. Jai 
tai nepatinka, ir ji stengiasi tai atlikti kuo greičiau. Tai 
pasakiusi, ji susigriebė, kad sapne šuniuką smaugė lygiai 
taip kaip vištą, paskui pradėjo kalbėti apie mirties baus- 
mę. Psichoanalitikas jos paklausė, ar yra koks žmogus, 
kurio ji stipriai nekęstų. Pacientė pradėjo kaltinti svai- 
nę, kuri sukiršinusi su vyru. Prieš keletą dienų moterys 
smarkiai susiginčijo, ir pacientė svainę išvarė iš namų, 
sakydama: „Eikite lauk, nenoriu, kad mano namuose 
gyventų žmogus, puolantis mane lyg šuo". Tai ir yra pa- 
aiškinimas: sapnas netiesiogiai, tai yra per įsivaizduoja- 
mą veiksmą, perteikia agresiją. Tačiau sapne agresija nu- 
kreipta į baltą šunį - objektą, kuris su tikruoju objektu 
susijęs tik vienu požymiu. 

Pabrėždamas du sapno aspektus - išorinę struktūrą ir 
reikšmę S. Freudas išskiria tai, kas išreikšta, ir paslėptas 
mintis, kitaip tariant, išreikštą turinį bei paslėptą turinį. 
Pateiktame pavyzdyje šuns smaugimas yra išreikštas 
turinys, o troškimas atkeršyti svainei - paslėpta mintis. 
Išreikštas turinys perteikia paslėptą turinį. 

Kalbant konkrečiau, S. Freudas nesąmoningus troški- 
mus, kurie kartu su emocijomis ir prisiminimais bręsta 
mūsų psichikos gelmėse, laiko visų sapnų bendruoju 
paslėptu turiniu. Antra vertus, jis mano, jog sapnai yra 
iš pažiūros nelogiški, keisti, trumpai tariant, iškreipti 
todėl, kad jų, kaip ir neurotinių požymių, svarbiausia 
funkcija - rasti savitą kompromisą, tapti cenzūruotu pa- 
sąmonės proveržiu į sąmonę. 

Sapnas ir troškimas. Visiems žinoma, kad svajonėse 
žmonės dažnai įgyvendina savo troškimus ir su įkarš- 
čiu stato oro pilis. Sapno paskirtis tokia pat. Taikant 
asociacijas, jis visada atsiskleidžia kaip mūsų psichikos 
gelmėse glūdinčių troškimų dinamiška, varomoji jėga. 
Tai ypač būdinga vaikų sapnams, kuriuose spontaniškai 
išsipildo dieną neįgyvendinti troškimai. Vaikų sapnuose 
santykis tarp paslėpto ir išreikšto turinio neiškreiptas 
arba iškreiptas labai nedaug. Todėl galima tvirtinti, kad 
šiuo atveju šie du turiniai sutampa. S. Freudas pateikia 
nemaža pavyzdžių: metų ir dešimties mėnesių Herma- 
nas turėjo kažką pasveikinti ir įteikti krepšelį vyšnių. Jis 
tai padarė aiškiai nenorom, nors jam buvo žadėta, kad 
už tai gaus kelias uogas. Rytojaus dieną pasakojo sapna- 
vęs, kad „Hermanas suvalgė visas vyšnias". Tokie vaikų 
sapnai - reakcija į vakarykštės dienos įvykius, sukėlusius 
liūdesį, nuvylusius ar nepatenkinusius troškimo. Sapnas 
tiesiogiai, atvirai patenkina tą troškimą, vaizduotėje 
mintį paversdamas patirtu įvykiu. 

Kartais suaugusiųjų sapnų modelis toks pat papra- 
stas kaip ir vaikų; tokie sapnai priskiriami minėtai pir- 
majai grupei. Nuotykių romanuose dažnai pasakojama, 
ką vidury dykumos išsekęs herojus regi savo vaizdin- 
game sapne. O kaliniai sapnuoja laisvę. Jei planuojame 
kokį svarbų reikalą, dažnai sapne greičiau randame jo 
sprendimą. 


/ Sapno cenzūra. Vis dėlto dauguma suaugusiųjų sap- 
nų toli gražu nėra paprasti. Troškimų patenkinimas 
vaizduotėje, nelogiški ir keisti sapnai akivaizdžiai įrodo, 

ykadjie - psichikos gelmių dalis. Kaip ir neurotiniai po- 
žymiai, sapnai tam tikru būdu atskleidžia išstumtus, su 
sąmone nesuderinamus troškimus. Todėl, sakydami, 
kad grynai technikos požiūriu pasąmonė yra tai, kas iš- 
stumta, galime teigti, kad apskritai sapnai yra pasąmonės 
pranešimai. 

Reikia pabrėžti, jog prie šios išvados S. Freudas pri- 
ėjo ne tik sugretinęs sapnus su neurotiniais požymiais 
ir nustatęs, kad neurotikai dažnai sapnuoja neįprastus ir 
reikšmingus sapnus. Kaip Žinoma, tiesioginė jų analizė 
leido suformuluoti svarbiausias sąvokas - priešinimasis 
ir išstūmimas. Visi be išimties pacientai, paprašyti papa- 
sakoti, kokių asociacijų jiems kelia sapnas, anksčiau ar 
vėliau atsisako atskleisti kai kurias jų arba visai nutyla. 
Tyrinėjant šią cenzūrą, trukdančią pacientui nagrinėti 
sapną, peršasi išvada, kad ji veikia pačiame sapne, kad 
egzistuoja sapno cenzūra, ypatingos etikos nuostatos, pa- 
prastai nulemiančios išstūmimo procesą. 

Neįsisąmoninti išstumti elementai teoriškai neturėtų 
pasiekti sąmonės. Žinoma, jie ją pasiekia, esant neu- 
rotiniams požymiams. Tačiau šie pasireiškia ypatingo- 
mis sąlygomis, kai dėl įvairių priežasčių kilęs stiprus 
konfliktas tarp išstumiančių ir išstumtų jėgų suardo 
psichinę pusiausvyrą. Kodėl ir „normaliame"“ gyveni- 
me, S. Freudo žodžiais tariant, išstumtieji „pėdsakai“ 
prasiskverbia į sąmonę per sapnus? Tai logiška miego 
pasekmė: kontrolė susilpnėja, sumažėja Ego pastangos 
sulaikyti išstumtus elementus, ir pasąmonėje glūdintys 
troškimai, naktį susilpnėjus išstūmimui, prasiveržia į 
sąmonę per sapną. Tačiau išstūmimas tik susilpnėja, bet 

neišnyksta. Sapno cenzūra - tai slopinančių jėgų atgarsis, 
ji neleidžia neįsisąmonintiems troškimams pasireikšti 
tiesiogiai. „Griežta sapno cenzūra, - rašo S. Freudas, - 
paslėptas mintis sapne pakeičia ir sušvelnina. Dėl to 
nepriimtina jo prasmė tampa neatpažįstama". Tai at- 
sakymas į klausimą, kodėl sapnas iškreiptas. Tokiu būdu 
įtarimą keliančius elementus pakeičia kiti, laikomi geres- 
niais. Kaip matyti, išnagrinėjęs sapną apie balto šuniuko 
smaugimą, psichoanalitikas padarė išvadą, kad pacientė 
trokšta nužudyti svainę. Tuo, beje, pati nepatikėjo. Šis 
neįsisąmonintas Žmogžudystės troškimas sapne mas- 
kuojamas ir vaizduotėje įgyvendinamas ne tiesiogiai, o 
priskiriant aukos vaidmenį šuniukui. Sukeitus, pergru- 
pavus objektus, paslėptas turinys buvo užmaskuotas ir 
tapo neatpažįstamas sąmonei. 

Norint suprasti S. Freudo sapnų teoriją, labai svarbu 
suvokti, koks ryšys, kurį apibūdina maskavimo sąvoka, 
tarp išreikšto ir paslėpto turinio. Kai kurie Žmonės 
niekada nesutiktų su mintimi, kad dalį jų sapnų gali- 
ma aiškinti, pavyzdžiui, teiginiu, kad jie nesąmoningai 
trokšta jiems brangių žmonių mirties. Juk neįmanoma 
linkėti mirties tiems, kuriuos myli! „Kaip drįstate tvir- 
tinti, - piktinasi viena S. Freudo pacientė, - kad trokštu 
vyro mirties! Tai visiška nesąmonė! Mūsų šeima labai 
tvirta, ir, jam mirus, netekčiau visko, ką turiu šiame pa- 
saulyje!". „Kaip galite, - klausia kitas pacientas, - pagal 
mano sapną įrodinėti, jog gailiuosi, kad išleidau tiek pi- 
nigų paremdamas seseris ir išleisdamas brolį į mokslus? 
Tai neįmanoma! Dirbu tik dėl šeimos, vienintelis mano 
gyvenimo tikslas - pareiga šeimai". Šie prieštaravimai ir 

teisingi, ir neteisingi: jie teisingi sąmonės ir neteisingi 
pasąmonės požiūriu. Juk nereikia aiškinti, kad kalbėda- 
mas apie sapno reikšmę S. Freudas kalba apie paslėptą 
jo turinį. Kadangi šį sudaro neisisąmoninti polinkiai, 
jie nėra prieinami sąmonei, ir pacientas visiškai teisus, 
tvirtindamas, kad sąmoningai jų nesuvokia. Bet jis nega- 
li neigti, kad šie polinkiai galbūt egzistuoja pasąmonėje, 
jeigu jau pasireiškia kai kuriuose sapnuose. 

S. Freudas pateikia tokį sapno apibrėžimą: sapnas - tai 
maskuotas išstumto troškimo įgyvendinimas, trumpiau 


tariant, /ai troškimo įgyvendinimas. 


Sapno elementai. Taigi sapnas nieko nesukuria: tik su- 
teikia kitą pavidalą paslėptiems elementams. Jo varomo- 
ji jėga - neįsisąmonintas potraukio sukeltas troškimas. 
Tačiau siekiant šį troškimą įgyvendinti sapne būtini kiti 
elementai. Jau žinoma, kad vienas jų - išorinis ar vidinis 
dirginimas. Tačiau svarbiausi sapno elementai, kuriuos 
S. Freudas vadina ikisąmoniniais, priklauso trumposios 
atminties, prisiminimų ir dar neįgyvendintų siekių sri- 
čiai. Tampa aišku, kodėl aiškiai sapnuojami dažniausiai 
ką tik atsitikę įvykiai, neseniai ir sąmoningai užsibrėžti 
tikslai. Sapnai daugiausia sudaryti iš psichikos procesų, 
įvykusių netolimoje praeityje. S. Freudas juos vadina 
dienos pėdsakais. Uodėl svarbu, kodėl iš daugelio ele- 
mentų sapnuojant atrenkami tik kai kurie jų. Jeigu jie 
buvo atrinkti, vadinasi, jie panašūs į tuos neįsisąmonin- 
tus vienetus, kurie stengiasi pasiekti sąmonę. Lygiai taip 
pat neseni rūpesčiai tampa priemone senesniems rūpes- 
čiams atsiskleisti. 


51 


Taigi schemiškai sapną sudaro medžiaga, apimanti 
daugiausia dienos pėdsakus (neseni rūpesčiai bei prisi- 
minimai), ir giliai pasąmonėje glūdinti dinamiška jėga, 
kurią S. Freudas vadina troškimu. Ikisąmoniniai ele- 
mentai suformuoja išreikštą turinį, paslėptam turiniui 
jie nepriklauso. Sapne atskleidžiamų idėjų požiūriu, 
teigia S. Freudas, sapnas gali reikšti ką tik nori: įspėjimą, 
planą, pasirengimą. Bet tuo pačiu metu per jį įzyvendi- 
namas neisisąmonintas troškimas. „Taigi sapnas nėra 
tiesiog planas ar tiesiog įspėjimas, jis visada yra planas 
ar įspėjimas, kuris dėl neįsisągmoninto troškimo pasireiškė 


taip, kad tas troškimas būtų įgyvendintas“. 


V. Nesąmoningos klaidos 


Pasak S. Freudo, pasąmonė reiškiasi net kasdieniais 
veiksmais ir elgesiu. Knygoje Kasdieninio gyvenimo psi- 
chopatologija jis nagrinėja įprastus pasąmonės reiškinius: 
visiems gerai žinomus, bet dažnai atsitiktinumui priski- 
riamus nereikšmingus kasdienio gyvenimo įvykius, pa- 
vyzdžiui, kalbos klaidas, trumpam pamirštamus vardus 
ar planus, erzinantį įprotį pamesti daiktus, įvairiausias 
nesąmoningas ir simptomines klaidas. Šiuos faktus 
S. Freudas nagrinėja pagal anksčiau atrastus modelius ir 
laiko juos pasąmonės proveržių į sąmonę. 


Kalbos klaidos. Tokios kalbos klaidos dar vadinamos 
lapsus linguae. Norime pasakyti vieną žodį, o ištariame 


visai kitą arba kelių žodžių darinį. Trikdanti idėja ar po- 

linkis gali būti priešingas impulsas, tiesiogiai kliudantis 
kalbant, arba mintis, kurią sukėlė su kalba susijusi aso- 
ciacija. 

Kaip pavyzdį S. Freudas pateikia Austrijos reichstago 
pirmininko kalbos klaidą, kurią šis padarė, pradėdamas 
posėdį: „Ponai, kadangi susirinko dauguma narių, skel- 
biu posėdį baigtą“. Akivaizdu, kad pirmininkas visai ne- 
troško jo pradėti. 

S. Freudas pateikia ir ne tokį aiškų pavyzdį: kartą vie- 
na energinga moteris paaiškino, kad jos „vyras paklausė 
gydytojo, kokios dietos reikia laikytis. Gydytojas atsakė, 
kad dieta nereikalinga, kad gali valgyti ir gerti tai, ko aš 
noriu". Ir šią kalbos klaidą galima paaiškinti dviejų keti- 
nimų susidūrimu. Trikdantis polinkis, kuris ir yra klai- 
dos priežastis, irgi lieka ikisąmoninėje psichikos zonoje, 
bet gali būti įsisąmonintas. 

Vis dėlto kartais jis būna visiškai nesąmoningas. To- 
kiais atvejais pacientas neretai kategoriškai neigia pa- 
siūlytą interpretaciją. S. Freudas pasakoja, kaip Vienos 
ligoninėje dirbęs jaunas asistentas, sakydamas tostą 
vieno gydytojo garbei, sušuko: „Ich fordere sie auf, auf 
das Wohl unseres Chefs aufstoBen" (Kviečiu jus atsi- 
raugėti į mūsų viršininko sveikatą), nors norėjo pasakyti 
anstofen - išgerti į jo sveikatą. Kai S. Freudas jaunuoliui 
paaiškino, kad jo trikdantis polinkis - pavydas ir didelis 
priešiškumas viršininkui, vaikinas su tuo kategoriškai 
nesutiko. Atrodo, kad šiuo atveju polinkis buvo iš- 
stumtas, tai yra pacientas jo visai nesuvokė. Kai kuriais 
atvejais, kai psichoanalitikas nemažai žino apie tokią 
klaidą padariusio paciento pasąmonę, nes yra nagrinėjęs 

jo sapnus ir asociacijas, ta klaida lengvai paaiškinama. 
Kartą pacientas pareiškė: „Mano tėvas buvo labai atsi- 
davęs mano žmonai", ir tuoj pat pasitaisė: „Tai yra mano 
motinai". Viena iš priežasčių, dėl kurių pacientas susir- 
go neuroze, buvo incestinis prisirišimas prie motinos, 
„fiksacija į motiną". Todėl, E. Joneso nuomone, jeigu ši 
mintis nebūtų buvusi nuslopinta, pacientas tikrai būtų 
pasakęs: „Mano santykis su motina lygiai toks pat kaip 
mano tėvo". 

Lapsus calami, arba rašymo klaidos, aiškinamos taip 
pat. Moteris pasakojo vieną dieną iš seno draugo gavusi 
laišką, kuris buvo baigiamas šiais žodžiais: „Tikiuosi, kad 
esate sveika ir nelaiminga". Kadaise draugas norėjo ją 
vesti, ir ši klaida atskleidė jo slaptą troškimą, kad moteris 
būtų nelaiminga. „6 


Klaidingas suvokimas. I ygiai taip pat galima paaiš- 
kinti ir daugelį suvokimo klaidų. Mes arba nematome 
dalykų, kurių nenorime matyti, arba matome tai, ką 
norime matyti. Skaitymo klaidų dažnai atsiranda, vieną 
žodį pakeičiant kitu, labiau atitinkančiu mūsų lūkesčius. 
Vieną žmogų palaikome kitu dažniausiai tada, kai troš- 
kimas sutikti tą kitą apima mūsų psichiką. Ir, priešingai, 
žmogaus, kuris mums nerūpi, gatvėje galime tiesiog ne- 
atpažinti. 


Užmaršumas. S. Freudo požiūris į užmaršumą prieš- 
tarauja tradiciniam požiūriui, pagal kurį užmaršumas - 
pasyvus procesas, ištrynimas. S. Freudui užmaršumas 
yra aktyvus, o jo priežastis - slopinimas. Tam tikru po- 

žiūriu visa psichoanalizė remiasi šia samprata. Įvykiai, 
kurie dėl tam tikrų priežasčių buvo nemalonūs, slegian- 
tys arba nesutapo su mūsų etikos nuostatomis, tapti pri- 
siminimais gali tik įveikę priešingus impulsus. 

S. Freudo nuomone, kone dažniausias kasdienei psi- 
chopatologijai priskiriamas užmaršumas - užmirštami 
tikriniai vardai. Nuolatos pamiršti kurio nors žmogaus 
vardą galime būdami abejingi, jausdami priešiškumą 
arba dėl to, kadjis pakeitimo būdu mums asocijuojasi su 
nemalonia patirtimi. 

S. Freudas sutinka su plačiai paplitusia nuomone, 
kad užmaršumo priežastys - teigiamos, nes pagal šį po- 
žiūrį už atminties spragas atsakingas pats Žmogus. Ypač 
„moterys ir karininkai, - teigia S. Freudas, - reikalauja, 
kad visa, kas su jais susiję, niekada nebūtų pamiršta. Ir 
vieni, ir kiti tvirtina, kad žmogus, užmirštantis svarbius 
dalykus, yra nerūpestingas ir tų dalykų nevertina kaip 
reikėtų". S. Freudas lygiai taip pat subtiliai analizuoja ir 
atsiprašinėjimą, šį plačiai paplitusį socialinį veidmainia- 
vimą. Pašnekovo atsiprašinėjimas, teisinantis atminties 
praradimu, dažnai tik dar labiau pakenkia. Įsivaizduo- 
kime, kad šeimininkė svečią pasitinka šiais žodžiais: 
„Kaip, jūs buvot pakviestas šiandien?! Atleiskite, visiškai 
užmiršau..." Tokia šeimininkė pasirodytų paprasčiausiai 
neįžvalgi, nes šiuo atveju užmaršumas reiškia, kad ji 
norėjo užmiršti - galbūt nesąmoningai, bet tai vis tiek 
žeidžia. 

Pagaliau gali būti, kad ir suplanuotus dalykus už- 
mirštame ar kur nors padėtų daiktų neberandame ne- 
atsitiktinai. Todėl dovaną teikusiam žmogui nelabai pa- 

tinka, kai užmirštama jo dovana. Jei per medaus mėnesį 
jaunoji žmona kelis kartus pameta vestuvinį žiedą, tai 
laikoma blogu ženklu, reiškiančiu, kad vedybinis gy- 
venimas nebus nusisekęs. Be šių pavyzdžių, S. Freudas 
pateikia ir pasakojimą apie sutuoktinius, kurių santykiai 
nebuvo labai geri. Kartą žmona savo vyrui padovanojo 
brangią knygą, kuri, jos nuomone, turėjo jam patikti. Vy- 
ras padėkojo ir knygą kažkur padėjo. Ir nerado jos pusę 
metų. Vieną dieną sunkiai susirgo jo motina, kurią jis 
labai mylėjo. Žmona ėmėsi ją slaugyti labai pasiaukoja- 
mai. Vyrą tai sujaudino, ir šilti jausmai žmonai sugrižo. 
Vieną vakarą, parvykęs iš ligoninės namo ir jausdamasis 
dėkingas savo Žmonai, jis priėjo prie komodos, nieko 
negalvodamas atidarė stalčių ir išvydo knygą, kurios tiek 
laiko ieškojo. 


II SKYRIUS 


PASĄMONĖ IR SEKSUALUMAS 


Neurotiniai simptomai, sapnai, netgi kai kurie mūsų 
kasdienio elgesio požymiai rodo, kad į sąmoningą gyve- 
nimą netiesiogiai prasiveržia tai, ką S. Freudas nuo 1905 
metų vadina išstumtais „potraukiais“ - tokius, kuriems 
„cenzūra“ neleidžia reikštis tiesiogiai ir būti įsisąmonin- 
tiems. Vokiškas žodis Trieb (nuo trieben - stumti), ver- 
čiamas kaip „potraukis“, žymi paciento psichikos gelmė- 
se glūdinčias jėgas ar energiją. Savo darbuose S. Freudas 
kalba apie agresijos, destrukcijos, siekio dominuoti, taip 
pat savęs įtvirtinimo bei dalinius (oralinius, analinius ir 
1.1.) potraukius. 

Taigi juos apimanti pasąmonė tiesiogiai susijusi su 
konfliktu tarp impulsų ir Ego bei cenzūros. Kokia taip 
atmetamų motyvų prigimtis? Iš keleto pateiktų sapnų 
pavyzdžių matyti, kad juose gali būti agresijos. Tačiau, 
S. Freudo nuomone (bent jau pirmuosiuose jo veikaluo- 
se), agresija tėra antrinis reiškinys, tai tik vienas didelės 
potraukių grupės aspektų. Ši grupė tam tikru požiūriu 
valdo žmogaus gyvenimą, tai seksualinis potraukis, arba 
libido. Padaryti tokią išvadą S. Freudą paskatino psi- 
choanalitiniai tyrinėjimai. Pacientų patogeniniai prisi- 
minimai daugiausia būdavo susiję su jų seksualinio gy- 
venimo įvykiais. Dažniausiai priešintis versdavo kadaise 

nutikę dalykai, kurie buvo svarbūs jų gyvenime ir siejosi 
su intymiais troškimais. Todėl S. Freudas nusprendė, 
kad išstumti psichikos elementai yra seksualinės prigim- 
ties, o pati pasąmonė - seksualinio pobūdžio išstūmimo 
rezultatas. „Visiškai nesitikėjau, - rašo jis veikale Mano 
gyvenimas ir psichoanalizė, - padaryti tokį atradimą, 
neurotikus tyrinėti pradėjau be jokios išankstinės nuo- 
statos". 

Be to, išskyrus kai kuriuos atvejus, kai neurozę buvo 
sukėlę jau subrendusio paciento seksualiniai sutrikimai, 
nuolatos tekdavo analizuoti jo praeitį, netgi pirmuo- 
sius vaikystės metus. Paaiškėjo, kad paciento psichiką 
traumavę įvykiai, kuriuos jis prisimindavo taikant aso- 
ciacijų metodą bei įveikiant priešinimąsi, įvyko anks- 
tyvojoje psichinės raidos stadijoje. Trumpai tariant, 
patogeniniai konfliktai kilo iš infantilinio (vaikystės, 
vaikiškų. - Red. past.) seksualumo konfliktų, o kai kurie 
vaikystės įvykiai paliko pėdsakų seksualiniame gyveni- 
me. Taip S. Freudas pradėjo tyrinėti vaikų seksualumą 


ir jo raidą. 


I. Seksualumo teorija 


Pradinės stadijos. Žinoma, kalbos apie vaikų seksua- 
lumą gali pasirodyti keistos. Juk priimta manyti, kad žo- 
džiu „seksualus“ įvardijamas suaugusiųjų seksualumas, 
ir egzistuoja aiškiai apibrėžti kriterijai. Bet S. Freudas, 


kalbėdamas apie vaikų, netgi kūdikių, seksualumą, šios 

sąvokos prasmę praplečia. Psichoanalitikų tyrinėjimai 
jį paskatino manyti, kad suaugusiųjų seksualumas su- 
sideda iš dažniausiai susietų, bet kartais ir atskirų (pa- 
vyzdžiui, kalbant apie žiaurumą ar sadizmą) dalinių 
potraukių, o seksualinė funkcija vystosi pamažu, įveik- 
dama keletą sudėtingų stadijų, kol galų gale pradedama 
naudoti reprodukcijai. Daliniai potraukiai, kurie jung- 
damiesi galutinai suformuoja seksualumą, yra tokie pat 
„seksualiniai“, kaip ir galutinai susiformavęs instinktas. 
Šie įgimti, infantiliniai impulsai - pirmieji seksualumo 
žingsniai, jo pradinės stadijos. 

Kokios šios stadijos? Pirmiausia reikėtų išsiaiškinti 
terminus: S. Freudas siūlo tiek vaikų, tiek suaugusiųjų 
seksualinių potraukių „dinaminę vertę" nusakyti žodžiu 
libido. „Libido, kurį galima palyginti su alkiu, - rašo 
jis, - yra jėga, kuria pasireiškia seksualinis instinktas. 
Taip kaip alkis yra jėga, kuria pasireiškia maitinimosi 
instinktas". Taigi seksualumo bei libido raida yra vienas 
ir tas pats. 

S. Freudas išskiria du šios raidos infantilinius laiko- 
tarpius, po jų prasideda lytinė branda. Ankstyvosios 
vaikystės periodui, trunkančiam maždaug iki šešerių 
metų, būdingi įvairūs libido protrūkiai. Paskui praside- 
da latentinis periodas, kai labai suaktyvėja psichiniai slo- 
pinimo barjerai, „kliūtys“, kaip teigia S. Freudas veikale 
Trys apybraižos apie seksualumo teoriją (1905). 

Ankstyvojoje vaikystėje seksualumas turi tris sta- 
dijas, išryškinančias įvairius seksualinio elgesio tikslus 
(S. Freudas potraukio tikslu vadina svarbiausią jo dalį - 
pasitenkinimą). 

Pirmoji, oralinė, stadija susijusi su čiulpimo malo- 
numu - pagrindiniu malonumu, kurį jaučia kūdikis. 
S. Freudo nuomone, šis malonumas yra seksualinis, ir 
„motinos krūties čiulpimas tampa viso seksualinio gyve- 
nimo išeities tašku, niekada nepasiekiamu idealu. Vaiz- 
duotė skatina siekti šio idealo, kai jo labai trokštama..." 

Antroji stadija, sadistinė analinė, vystosi kartu su 
pirmaja ir tuoj po jos. Esant šiai stadijai malonumas 
juntamas, patenkinus kai kuriuos organinius poreikius; 
jų patenkinimas ir yra libido tikslas. 

Galiausiai genitalinė stadija, kai vaikas susidomi savo 
lyties organais. 

Reikia pabrėžti, kad objektas, į kurį, siekiant pasiten- 
kinimo, nukreiptas libido, iš pradžių būna išorinis (mo- 
tinos krūtis), paskui juo tampa paties vaiko kūnas. Taigi 
egzistuoja pradinis perėjimas nuo heteroerotizmo prie 
autoerotizmo. Tačiau po kiek laiko heteroerotizmas vėl 
išryškėja - tada, kai bręstant pradedami kurti psichiniai 
vaizdiniai. Beje, visai normalu, kad besivystantis libido 
būna nukreiptas į išorinį objektą, o ne lieka susitelkęs į 
save patį (narcisizmas, arba savojo Ego meilė). 

O prieš pasiekdamas reikiamą objektą, dar neprasi- 
dėjus latentiniam periodui, libido neišvengiamai pereina 
incestinį etapą - Edipo kompleksą. 


Edipo kompleksas. Pagal graikų legendą Edipui buvo 
lemta užmušti tėvą ir vesti motiną. Todėl S. Freudas 
reiškinį, kai berniukas savo seksualinius troškimus nu- 
kreipia į motiną ir tuo pat metu pradeda pavydėti tėvui, 
pavadino Edipo kompleksu. Meilė motinai ir priešiš- 

kūmas tėvui - tai du požymiai, sudarantys Edipo kom- 
pleksą, kurį S. Freudas išvedė, remdamasis asociacijų 
analize. Psichoanalizės įvade jis pabrėžia, kad tiesioginiai 
stebėjimai „aiškiai rodo, jog mažylis nori, kad motina 
priklausytų tik jam vienam, o tėvas tam trukdo. Todėl 
berniukas pyksta, kai tėvas rodo švelnų dėmesį motinai". 
Mergaitė elgiasi lygiai taip pat, tik šiuo atveju žodžius 
reikia sukeisti vietomis. „Švelni meilė tėvui, troškimas 
pašalinti motiną, kurios buvimas suvokiamas kaip kliū- 
tis, koketavimas, jau pasitelkiant priemones, kurių imasi 
moterys, - visa tai sukuria žavingą mažos mergaitės 
paveikslą. Ir visiškai nepagalvojame, kad šis vaikiškas 
elgesys gali turėti rimtų ir sunkių padarinių". 

Pasak S. Freudo, šį kompleksą labai smarkiai ar ma- 
žiau, akivaizdžiai ar slapta patiria kiekvienas. Su Edipo 
kompleksu susijęs kastracijos kompleksas - pavyzdžiui, 
berniukas baiminasi, kad nesąmoningai nekenčiamas 
tėvas gali jį iškastruoti. Taip pat brolio kompleksas, susi- 
jęs su šeimos pagausėjimu, - vyresnieji pavydi naujagi- 
miams, nes mano, kad šie išjų atims tėvų meilę, irjaučia 
jiems savitą neapykantą; tai trunka tol, kol berniukas 
meilės poreikį nuo motinos perkelia ant sesers, o mer- 
gaitė - nuo tėvo ant brolio. 


Latentinis periodas ir lytinis brendimas. S. Freudas 
rašė: „Vaikas - tai įvairialypis iškrypėlis“. Šis kartais 
nuostabą keliantis teiginys paprasčiausiai reiškia, kad 
infantiliniai polinkiai yra įvairialypiai ir tam tikru po- 
žiūriu amoralūs: jie gali reikštis vienas po kito arba visi 
kartu kaip sadistiniai, incestiniai, priešiški ir 1.1. Maž- 

daug šeštaisiais gyvenimo metais libido kuriam laikui 
nustoja vystytis, ir tuo metu prisiminimai apie anksty- 
vosios vaikystės įvykius ir polinkius pamažu išblėsta. 
Edipo ir su juo susiję kompleksai ilgainiui išnyksta. 
Atsiranda priešinga reakcija, sukuriamos kliūtys, kurios 
išstumia infantilinius troškimus ir sunaikina prisimini- 
mą apie juos. Tada dorovingumas nuslopina kai kuriuos 
ekshibicionistinius polinkius, pasišlykštėjimas atgraso 
nuo organinių funkcijų, besivystanti simpatija nustelbia 
sadistinius polinkius ir panašiai. 

Prasidėjus brandai, libido vėl suaktyvėja: tai lemiama 
krizė, nuo kurios baigties priklauso, koks bus visas to- 
lesnis seksualinis gyvenimas. Ši orientacija, žinoma, pri- 
klauso nuo infantilinių polinkių pokyčio, arjie stiprės, ar 
bus slopinami, ir ypač nuo Edipo komplekso sprendimo 
būdų. „Tuo metu žmogui kyla didžiulė užduotis - atsi- 
skirti nuo tėvų, ir tik įvykdęs šią užduotį jis nustos būti 
vaikas bei taps socialinio kolektyvo nariu. Sūnaus užda- 
vinys - atskirti nuo motinos savo seksualinius troškimus 
ir nukreipti juos į kitą tikrovės objektą bei susitaikyti su 
tėvu, jeigu dar jaučia jam priešiškumą, arba išsilaisvinti 
iš jo valdžios, jeigu, slopindamas savo vaikišką maištą, 
tapo nuolankiu tėvo vergu. Šis uždavinys iškyla kiek- 
vienam, bet retam pavyksta jį išspręsti tobulai, tai yra 
pasiekti psichologinio ir socialinio elgesio idealą. Neu- 
rotikai šios užduoties įvykdyti nesugeba. Šiuo požiūriu 
Edipo kompleksą galima laikyti neurozių branduoliu" 
(Psichoanalizės įvadas, 21 skyrius, „Libido raida ir sek- 


sualumo sandara"). 

Il. Neurozės ir seksualumo raida 


Dabar, kai jau žinoma, kad potraukiai, kurių iš- 
stūmimas sukelia neurozę, yra seksualinės prigimties, 
anksčiau pateiktą modelį galima papildyti. Kaip jau mi- 
nėta, neurotinių požymių atsiranda dėl tam tikru metu 
sustiprėjusio seno konflikto. Todėl neurozei atsirasti 
būtinos dvi būsenos, kurios, kaip teigia S. Freudas, yra 
atvirkščiai proporcingos: ankstesnė, infantilinė, ir dabar- 
tinė. Ankstesnė būsena yra sąlygojanti, o dabartinė - at- 
sitiktinė. Pirmoji apima vaikystės įvykius, sukėlusius 
tam tikrus vaiko seksualinio gyvenimo pokyčius, ir su 
įgimtais potraukiais susijusią patirtį. Antrajai svarbios 
įvairios suaugusio Žmogaus „gyvenimo nelaimės", ku- 
rioms daugiau ar mažiau įtakos turėjo seksualumas: be 
„meilės poreikio", galima paminėti pernelyg skausmingą 
meilės patirtį, nenusisekusias vedybas, brangių žmonių 
mirtį ir panašiai. 


Regresija ir fiksacija. Taigi neurozę sukeliančių jėgų 
pusiausvyra priklauso ir nuo ankstesnių, ir nuo dabarti- 
nių išgyvenimų. Tai nesunku suprasti, remiantis sąvoko- 
mis regresija ir fiksacija. Ką reiškia šie žodžiai? 

Pirmiausia S. Freudas daro prielaidą, kad tuo atveju, 
kai dabartiniai, tai yra suaugusio Žmogaus, gyvenimo 
pokyčiai sukuria situaciją be išeities, neišsprendžiamą 
problemą, libido grįžta į infantilinę būseną, turinčią 
infantilinius objektus. Tam tikru požiūriu libido sutel- 


kiamas į save ir vėl tampa toks, koks buvo vienu ar kitu 

vaikystės laikotarpiu. Žmogus linksta elgtis kaip anks- 
čiau, tarytum laikydamasis „pasikartojimo principo". Ši 
regresija reiškia, kad atgyja į pasąmonę išstumti potrau- 
kiai ir įprotis juos slopinti. 

Bet regresijai reikalingi fiksacijos taškai. Iš tiesų grįž- 
damas į ankstesnę būseną libido turi kažkur „įsitvirtinti“. 
Jei vaikystėje kai kurios libido dalys tam tikroje stadijoje 
vystėsi pernelyg lėtai ir sunkiai, jei šie potraukiai buvo 
pernelyg svarbūs ir priešingi impulsai turėjo suaktyvėti 
labiau nei paprastai, tai jie ir taps regresuojančio libido 
fiksacija. 

Suprantama, tarp seniai išstumtų potraukių ir Ego 
kyla konfliktas. Atsitiktinės krizės sukelia libido regresiją 
ir pakeičia infantilinėje stadijoje nusistovėjusį pasąmo- 
nės ir sąmonės jėgų santykį. Išstumtos jėgos sustiprėja ir 
išryškėja jų požymiai. Tačiau tada kyla kova tarp etikos 
reikalavimų ir dėl! regresijos nenormaliais tapusių seksua- 
linių potraukių. 

Ištikus isterijai, S. Freudo nuomone, grįžtama prie 
pirmųjų incestinio pobūdžio „objektų“. Kaip tik su šiais 
incestiniais polinkiais kovoja isterija. Esant įkyriųjų bū- 
senų neurozei grįžtama prie ankstesnių „stadijų“, pavyz- 
džiui, sadizmo. Taip paaiškėja, kodėl nuolatos reiškiasi 
su mirties tema susiję impulsai. Kartais šiai neurozei 
būdinga su objektu susijusi regresija. Šiuo atveju sadisti- 
niai impulsai nukreipiami į artimiausius ir mylimiausius 
žmones ir žmogui gali sukelti siaubą bei kančias. 


Fiksacija į tėvą, į motiną ir 1.1. Reikia pabrėžti, kad 
S. Freudas terminą „fiksacija“ vartoja dviem skirtingo- 

mis, nors ir artimomis reikšmėmis. Plačiąja prasme šis 
žodis reiškia libido fiksaciją, jo „sulėtėjimą“ tam tikroje 
raidos stadijoje. Siaurąja prasme S. Freudas šiuo žodžiu 
nusako infantiliniam laikotarpiui būdingą ypač intensy- 
vų polinkio irjo objekto ryšį. Todėl psichoanalitikai daž- 
nai kalba apie „fiksaciją į tėvą" arba „fiksaciją į motiną". 
Edipo kompleksą išgyvenantis berniukas, kaip žinoma, 
trokšta motinos. Jei šis polinkis pernelyg stiprus, atsi- 
randa fiksacija. Tiesą sakant, visada egzistuoja stipresnė 
ar silpnesnė fiksacija, tačiau šį žodį geriausiai tinka var- 
toti tada, kai Edipo kompleksas sukelia konfliktus, kaltės 
jausmą ir sutrikimus. 


Pirmoji etiologinė neurozių schema. Taigijau vaikystė- 
je gali kilti daugybė konfliktų, mat Ego nuolat stengiasi 
išstūmimu įveikti fiksaciją. 

Gali kilti klausimas, ar libido fiksaciją į tam tikrus 
objektus arba jo nepaslankumą, sulėtėjimą kai kuriose 
infantilinėse stadijose sukelia fatališkos ar atsitiktinės 
priežastys. S. Freudas neatmeta nei vienų, nei kitų: 
daug įtakos turi įgimtos savybės, tačiau daug reikšmės 
turi ir vaiko likimą lemiantys įvykiai: atjunkymas, tėvų 
seksualinis gyvenimas, tvirkinamas suaugusiųjų elgesys, 
kastracijos baimė. Visa tai gali pernelyg sustiprinti in- 
fantilinius potraukius ir traumuoti. Buvo pastebėta, kad 
ypač sunkių sutrikimų berniukui gali sukelti tėvo mirtis, 
jei šis miršta tada, kai Edipo komplekso poveikis labai 
stiprus: paprastai pasąmonė prisiskiria kaltę, atsiranda 
stiprus polinkis į neurozę. 

Psichoanalizės įvado 23 skyriuje S. Freudas pateikia 


etiologinę isterijos ir įkyriųjų būsenų neurozės schemą; 


M , Dispazicija Atsitiktiniai 
4“ Neurozių ŠA, | 
aa = dėllibido +  (traumuojantys) 

"4 priežastys = rubai 

fiksacijos įvykiai 

T ———---—-—- Pt In tis 
Seksualinė sandara Infantilinio gyvenimo Jų 
Priešistoriniai įvyklai įvykiai do 
Seksualinė sandara Infantilinio gyvenimo 
Priešistoriniai įvykiai įvykiai 


Šią schemą galima iliustruoti tokiu pavyzdžiu: vienas 
jaunuolis susirgo neuroze ir pasireiškė polinkis į homo- 
seksualumą. Tai nutiko, kai jis patyrė meilės nuotykį su 
mergina, ir ji nuo jo pastojo (atsitiktinis įvykis). Analizė 
parodė, kad blogi tėvų santykiai ir dažni barniai, per ku- 
riuos vaikas aktyviai palaikydavo mamą, sukėlė incestinę 
fiksaciją į motiną (infantilinė dispozicija). Kai suaugo, 
krizę išgyvenantis vaikinas merginą sutapatino su mo- 
tina, taip atgaivino seną konfliktą (incestinių troškimų 
išstūmimą ir kaltės jausmą), taip pat susirgo neuroze ir 
pasireiškė polinkis į homoseksualumą. 


Neurozės ir psichozės. Reikia patikslinti ir dar vieną 
dalyką: pirmiausia S. Freudas ėmėsi tyrinėti tai, ką pats 
vadino perkėlimo neurozėmis: ištikus isterijai išstumta 
energija pasireiškia somatiniais požymiais, slogi būsena 
tampa nerimu ir fobijomis, esant įkyriosioms būsenoms 
pradiniai vaizdiniai pakeičiami kitais vaizdiniais. 

Ir kai kurios kitos S. Freudo tyrinėtos neurozės, pa- 
vyzdžiui, neurastenija arba hipochondrija, atsiranda dėl 

suaugusio Žmogaus seksualinių sutrikimų ir išnyksta, kai 
panaikinamos juos sukeliančios sąlygos. 

Psichozes taikydami katarsį daugiausia tyrinėjo 
S. Freudo mokiniai. Pats S. Freudas jas vadina narcisis- 
tinėmis neurozėmis, nes, jo nuomone, jas sukelia libido 
regresija į narcisistinę seksualumo stadiją. Beje, šios į 
vaikų seksualumo modelį jis neįtraukė. Esant narcisiz- 
mui libido savo objektu laiko Ego, ir dėl to svarbiausia 
psichoterapijos dalis - perkėlimas negali vykti normaliu 
būdu. 


III. Požymių susidarymas. Sapnas 


Grįžkime prie ypatingų požymių - sapnų. Dabar jau 
aišku, kad jie susiję ir su seksualumo raida. Bet dar reikia 
išsiaiškinti, kokiomis priemonėmis sapnas kuriamas, tai 
yra kaip pasąmonė, arba tai, kas išstumta, pralaužia už- 
tvaras ir prastumia į sąmonę „pėdsakus“, kaip pasiekia 
„kompromisą“, laikinai susilpnėjus Ego. Kaip rodo psi- 
choanalitikų tyrinėjimai, tos pačios priemonės nulemia 
ir neurotinių požymių atsiradimą, todėl tuo pačiu metu 
bus galima plačiau paaiškinti ir S. Freudo požiūrį į neu- 
rOZeS. 


Sapnas ir seksualumas. Kokia neįsisąmonintų troški- 
mų, kuriuos S. Freudas laiko sapno pagrindu, prigimtis? 
Tai, kas apie pasąmonę sužinota tyrinėjant neurozes, 
skatina manyti, kad šie troškimai turi būti daugiau ar 
mažiau susiję su potraukiais. Iš tiesų S. Freudas, anali- 

zuodamas sapnus, juose rado įvairių libido sudedamųjų 
dalių, susijusių arba su Edipo kompleksu, arba kitais 
seksualumo elementais. Vis dėlto S. Freudas pripažįsta, 
kad sapną kuriantys troškimai ne visada yra seksualinio 
pobūdžio. Sapnus galima aiškinti ir kitais troškimais, 
bet su sąlyga, kad jie buvo išstumti. Todėl, rašo jis, 
„aiškinant sapną niekada nereikia užmiršti seksualinių 
kompleksų svarbos, tačiau, suprantama, nereikia perdė- 
ti ir laikyti juos vieninteliais... Veikale Sapnų aiškinimas 
nėra teiginio, dėl kurio kilo tiek nepabaigiamų ginčų, - 
kad visų sapnų interpretavimas turi būti seksualinio 
pobūdžio". 
y* Vis dėlto libido vaidmuo pasąmonėje psichoanalitiką 
verčia ieškoti sapno paslėpto turinio sąsajų su seksuali- 
niais kompleksais. Šiuo atveju išstumti polinkiai galėjo 
reikštis netolimoje praeityje arba infantilinėje stadijoje. 
Viena moteris S. Freudui pasakojo susapnavusi septy- 
niolikos metų dukters mirtį. Užduodamas klausimus, 
S. Freudas sužinojo, kad tam tikru metu motina gana 
atvirai troško dukters mirties, paskui šis troškimas tapo 
nesąmoningas. Iš tiesų moters vedybinis gyvenimas ne- 
buvo laimingas ir baigėsi skyrybomis. Dar laukdamasi 
dukters, kartą po konflikto su vyru moteris taip įsiuto, 
kad ėmė daužyti save, norėdama nužudyti kūdikį, kurio 
laukėsi. Taip paaiškėjo, iš kur kilo nesuprantamas myli- 
mo žmogaus mirties troškimas. 

Dažniausiai analizė sužadina labai senus prisimini- 
mus, susijusius su infantiliniais laikotarpiais, per ku- 
riuos, kaip žinoma, kuriamas tolesnis nesąmoningas psi- 

chinis gyvenimas. Šiuos prisiminimus S. Freudas vadina 
sapno archaizmu. Brolio, Edipo, kastracijos kompleksais 
dažnai galima aiškinti daugelį sapnų. 

Edipo kompleksas sapne atsiskleidžia įvairiai. 

Vyro sapnas: „Nusileidžiu į namo rūsį, ten drėgna ir 
tvanku. Žengęs keletą žingsnių, pajuntu, kad mane su- 
griebė, ir staiga dingteli mintis, kad kažkas nori man į 
nugarą suvaryti peilį". Čia aiški „tėvo baimė", susijusi su 
fiksacija į motiną. 

Moters sapnas: ji „yra prie jūros ir mato didelį namą 
ant kranto. Ji sėdi mažoje valtelėje netoli namo. Paky- 
la bangos ir namas siūbuoja tarsi valtis. Moteriai ima 
svaigti galva. Valtis siūbuoja tuo pačiu ritmu kaip ir 
namas. Nerimo pagauta, ji įstumia į vandenį savo motiną 
ir, supratusi, kad valtis tuoj nuskęs, šoka į vandenį bei 
rėkia: „Gelbėkit!“ Tarp besimaudančiųjų moteris pastebi 
savo tėvą ir jis ištraukia ją iš vandens. Ji puola prie jo, 
šaukdama: „Tėti! Tėti!" Šį sapną paaiškinti nesunku: 
akivaizdu, kad santykiai su motina nėra geri, ir moteriai 
reikia tėvo. Didelis namas ir maža valtelė gali būti susi- 
ję su vaikystės prisiminimais - lopšiu tėvų kambaryje. 
Bent jau tokia išvada peršasi, panagrinėjus pacientės su- 
kurtas asociacijas. 

Štai atvejis, kai ypač akivaizdus brolio kompleksas. 
Mergina sapnuoja: „Vaikštinėju po miestą: gatvėse pilna 
žmonių. Galvoju: prasideda karas, teisingiau, tęsiasi, nes 
taika tebuvo sapnas. Daugiau nebepakelsiu nerimo, kokį 
teko patirti. Kažin ar brolis vėl išvyks". 

Kurdama asociacijas, moteris prisipažino, jog kartais 
gyvenimas per karą ir neramumai jai patikdavę. „Kar- 

tais, - sakė ji, - būdavo įdomu nusileisti į rūsį". Dabar 
jos gyvenimas labai nuobodus. Neurastenija ir įkyrio- 
sios būsenos džiaugsmo neteikia, o brolis kelia nemažai 
rūpesčių: nuolatos paskendęs skolose, gyvena palaidą 
gyvenimą. „Nesuprantu, kaip jis gali taip lengvabūdiškai 
elgtis. Tai dėl to, kad nuo pat mažens per daug ji lepino. 
O aš esu paprasčiausiai nelaiminga. Ar žinote, kiek pri- 
sikentėjau vaikystėje, nes visada likdavau kalta? Dar ir 
šiandien man pikta dėl tokios neteisybės. Kaip gaila, kad 
tėvas mirė taip anksti!" ir panašiai. 

Nereikia įrodinėti, kad mergina broliui jaučia prie- 
šiškų jausmų. Visą karą jis praleido fronte, todėl šeimos 
gyvenimas buvo sąlygiškai ramus. Mergina sapnuoja 
naują karą, nes trokšta atsikratyti brolio. 


Interpretavimas ir maskavimas. Sapno aiškinimą 
S. Freudo požiūriu galima palyginti su hieroglifo iš- 
šifravimu. Iki šiol pateiktuose pavyzdžiuose buvo gana 
nesunku „perskaityti“ po išreikštu slypintį paslėptą 
turinį. Sudėtingų sapnų išreikštas turinys iškreiptas, už- 
maskuotas ir labai nutolęs nuo pasąmonės turinio, todėl, 
norint interpretuoti, būtina gerai pažinti tokį sapną ku- 
riančius procesus. Šie procesai, psichoanalizėje vadina- 
mi kondensacija, pakeitimu,  simbolizacija it  dramatiza- 
vimu, tiesą sakant, apskritai būdingi pasąmonei. Jie ypač 
aktyviai kuria neurotinius požymius, tačiau aiškiausiai 
pasireiškia sapnuose. Taigi sapnų aiškinimo negalima 
prilyginti paprasčiausiam vertimui; tai procesas, kai at- 


kuriamas pats „sapno darbas". 

Kondensacija. Apskritai paslėptas sapno turinys daug 
išraiškingesnis nei išreikštas. Analize niekada neat- 
skleidžiamas viso sapno turinys. A. Binet'as paaiškino, 
kad vaizdinis mąstymas nė iš tolo neprilygsta koncep- 
tualiam mąstymui: „Mąstymas peržengia vaizdo ribas: 
šimto tūkstančių frankų verta mintis tesukurs keturių su 
(smulki Prancūzijos moneta. - Red. past.) vertą vaizdą". 
Šiuos žodžius galima pritaikyti ir sapnui. Tai reikštų, kad 
analizės duomenys daug turiningesni ir gausesni nei 
patys sapnų vaizdai: išreikštas sapnas tėra sutrumpinta 
neįsisąmoninto turinio išraiška. Šį su sapno vaizdu susi- 
jusį reiškinį S. Freudas nusako superdeterminizmo sąvo- 
ka. Iš tiesų vienas išreikštas elementas gali rodyti keletą 
paslėptų elementų, o vieną vaizdą gali paskatinti kelios 
neįsisąmonintos temos. 

Toliau pateikiamas sapnas yra puikus kondensacijos 
pavyzdys. Viena mergina susapnavo, kad „su drauge 
vaikštinėjo Penktąja aveniu. Sustojo prie parduotuvės 
pasigrožėti skrybėlėmis ir neatsilaikė - užėjo ir vieną 
nusipirko". Psichoanalitiko klausinėjama pacientė prisi- 
minė, kad išvakarėse tikrai vaikštinėjo Penktąja aveniu, 
apžiūrinėjo skrybėles, bet nieko nepirko. Tą dieną jos 
vyras sunkiai sirgo ir gulėjo lovoje, ir moteris dėl jo 
jaudinosi. Užėjusi draugė pakvietė pasivaikščioti ir pra- 
siblaškyti. Vaikštinėdamos jos pradėjo kalbėti apie vieną 
vyrą, kurį pacientė pažinojo dar prieš vedybas; ji buvo 
smarkiai jį įsimylėjusi. Nebuvo net ko svajoti apie ves- 
tuves su šiuo ypač pasiturinčiu žmogumi. Beje, moteris 
prisipažino, kad norėjo nusipirkti skrybėlę, bet negalėjo 

sau to leisti, nes jos vyras nebuvo turtingas. Svarbu ir 
tai, kad skrybėlė sapne buvojuoda. Ši detalė - tai sapno 
raktas. Moteris nusipirko gedulo spalvos skrybėlę, nes 
troško trijų dalykų: palaidoti numirėlį, ištekėti už mylėto 
žmogaus ir praturtėti. Skrybėlės vaizdas buvo superde- 


terminuotas. 


Pakeitimas. Potraukio objektas pakeičiamas kitu 
objektu. Tai svarbiausias pasąmonės dinamiškumą  nu- 
lemiantis procesas. Jo išstumti elementai savo energiją 
išreiškia kitu būdu. Pakeičiami gali būti tiek troškimai, 
tiek bjaurėjimasis (su kaltės jausmu susijusi baimė ir 
panašiai). 

S. Freudas pateikia pakeitimo pavyzdį - šmaikščią 
istoriją: „Viename kaime gyveno kalvis. Kartą jis įvykdė 
sunkų nusikaltimą. Teismas nusprendė, kad žmogelis 
turi būti nubaustas. Tačiau tai buvo vienintelis kaimelio 
kalvis, reikalingas visiems. O siuvėjų kaime buvo net 
trys, todėl vieną jų ir pakorė vietoj kalvio". 

Siekiant pakeisti gali būti pasitelkiamas arba naujas 
objektas, kaip minėtame pavyzdyje, arba jam artimas 
polinkis. Jei žvėrių medžiotojas pradės medžioti ku- 
rapkas, tai vienas objektas bus pakeistas kitu. Jeigu pa- 
kitus aplinkybėms (dėl vedybų ar sveikatos) nebegalės 
medžioti, galbūt jis pradės kolekcionuoti ginklus arba 
taps bibliofilu („knygų medžiotoju"), tai yra buvusį po- 
linki pakeis kitas panašus. Neurotikų fobijas irgi galima 
aiškinti pakeitimu. Pavyzdžiui, gyvūnų fobija atsiranda 
dėl perkėlimo: baimė, kurią žmogus iš pradžių jautė visai 
kitam objektui, nukreipiama į gyvūną. 

Sapnuose neįsisąmoninti potraukiai pakinta, sie- 
kiant išvengti cenzūros. Įprasti objektai sapnuojančiam 
žmogui gali sukelti siaubą ir nerimą kaip tik todėl, kad 
pakeitė kitus, iš tikrųjų gąsdinančius. Labai dažnai 
nereikšmingas išreikšto turinio elementas turi slaptą 
reikšmę. Jau minėtame sapne, kuriame moteris smaugė 
baltą šuniuką, jos neapykanta svainei „užgriuvo“ visai 
kitą objektą - šunį, kuris su tikruoju objektu susijęs tik 
asociacijos būdu. Išvakarėse patirti įspūdžiai gali visai 
nesujaudinti paciento, bet sapne įgyti didelę reikšmę. 

Pakeitimu reikia laikyti ir sapnuojančio žmogaus po- 
linkį kitiems priskirti savo paties ketinimus, aiškiame 
sapne įvykstantį tam tikros paslėpto turinio situacijos 
pakeitimą jai priešinga situacija ir pan. Aiškinant sap- 
nus, svarbu suprasti tikruosius ketinimus, nustatyti pa- 
keitimus ir panaikinti kondensacijas, mat šios ir pakeiti- 
mai labiausiai iškraipo sapnus bei suardo jų vientisumą. 


Dramatizavimas. Dramatizavimas reiškia, kad išreikš- 
tas sapnų turinys - tai situacija, veiksmas, todėl abs- 
trakčios idėjos į sapną gali patekti tik virtusios vaizdais, 
„drama“. 

Pavyzdžiui, turėjimas bus pavaizduotas kaip fizinis 
veiksmas: sapnuojantis žmogus „sėdės“ ant kokio riors 
daikto. Žmogus mąsto: „Nėra prasmės kovoti šiame gy- 
venime", todėl „sapnuoja pinučiais ropojantį karkvabalį; 
vos pasiekęs viršų, jis nusirita Žemyn ir pradeda kopti 
iš naujo". Straipsnio autorius nusprendė, kad reikia pa- 
taisyti nelabai vykusią pastraipą, o naktį susapnavo, kad 
obliuoja lentą. 

Nuo dramatizavimo priklauso, kokie elementai bus 
panaudoti išreikštame sapne, nes šis procesas turi aiš- 
kias ribas. Ne viskas gali būti perteikta vaizdais ir aiš- 
kinant sapną reikia į tai atsižvelgti. Kiekvieno žmogaus 
sapne loginiai ryšiai saviti. Kartais vienas po kito iškyla 
daug įvairių vaizdų, o priežastinius ryšius nurodo pati 
elementų seka. Dažniausiai vienas tokių priežastiniais 
ryšiais susijusių elementų yra „įžanginis“, o kitas - „pa- 
grindinis" sapnas. Visus šiuos priežasties, opozicijos ar 
prieštaringumo ryšius reikia aiškinti labai atsargiai. 


Sapnų simbolika. Simbolis - tai daiktas arba vaizdas, 
pakeičiantis kitą daiktą ar vaizdą, su kuriuo yra susijęs 
analogijos ar kokiu kitu ryšiu, ir taip įgaunantis nebū- 
dingą reikšmę. Pavyzdžiui, algebrinis simbolis gali būti 
raidė, kurios reikšmė formulėje - visi įmanomi tam tik- 
ros kategorijos dydžiai. Šiuo atveju analogija - sutartinis 
dalykas. Bet dažniausiai simbolis su simbolizuojamu 
daiktu aiškiai susijęs. Taip yra, pavyzdžiui, esant emo- 
ciniam ryšiui: sauja gimtosios Žemės tremtiniui tampa 
tolimos tėvynės simboliu. 

Sukaupę patirtį, psichoanalitikai iš aiškaus sapno 
vaizdinių išskyrė nemažai paslėptų vaizdinių simbolių ir 
nustatė tuos, kurie paprastai simbolizuoja kitus paslėp- 
tus vaizdinius. Savaime suprantama, ši simbolika padeda 
pasąmonei išvengti cenzūros. 

Egzistuoja daug tipiškų simbolių. Motinos ir tėvo 
valdžia, arba tiesiog motina ir tėvas, dažnai vaizduoja- 
mi kaip karalius bei karalienė. Pavyzdžiui, vaikas savo 
tėvą dažnai įsivaizduoja kaip milžiną. Tėvo simbolikos 

sistema gana plati: tai ne tik „karalius“ ir „viršininkas“, 
bet ir stiprus gyvūnas, pavyzdžiui, liūtas, erelis, bulius. 
Jei žmogus sapnuoja, kad jį ryja erelis, galima lažintis, 
kad sapnas rodo tėvo valdingumą ir su Edipo komplek- 
su susijusią „tėvo baimę". „Baisaus"“, baimę ir pagarbą 
įkvepiančio tėvo simboliu dažnai būna bulius, ir tokius 
sapnus sapnuojantį pacientą kamuoja nevisavertiškumo 
jausmas, kurį sukėlė tėvo valdingumas. 

Moteris vyriškumą įsivaizduoja kaip ką nors agresy- 
vaus, todėl jos sapnuojami vyriškumo simboliai - aštrūs, 
pjaunamieji instrumentai. Vyras moteriškumą sieja su 
visišku pasyvumu; jį simbolizuoja ertmė, tunelis, urvas, 
laivas. Nemažai rašyta ir apie voro simbolį: sapne jis 
reiškia siaubą keliančią, valdingą motiną, kuri įkalina 
vaiką savo tinkle. 

Gimimą paprastai simbolizuoja vanduo: panirti į jį 
arba išnirti išjo, vadinasi, gimdyti arba gimti. Mirtį sim- 
bolizuoja išvykimas. 

Nesirengiama  suminėti visų simbolių, kuriuos 
S. Freudas išvardijo savo Sapnų aiškinime. Vačiau reikia 
atkreipti dėmesį į du simbolikos bruožus. Viena vertus, 
simboliai kuriami gana laisvai, todėl tą patį dalyką gali- 
ma išreikšti labai įvairiai: pavyzdžiui, tėvą simbolizuoja 
„karalius“, „liūtas“ ir kiti ženklai, sudarantys jo simbo- 
likos sistemą. Tačiau būna ir priešingai - vienas ir tas 
pats sapno vaizdas gali reikšti kelis įvairios kilmės ne- 
sąmoningus elementus arba apskritai nebūti simbolis. 
Pavyzdžiui, laivas gali reikšti vaikystės lopšį, moterišką 
prigimtį arba... laivą. 


75 


Todėl aiškinti sapno simbolius reikia labai atsargiai: iš 
konteksto ištrauktas simbolis nepadės prasiskverbti į pa- 
sąmonę. Bet kuriuo atveju simbolių analizė tik papildo 
asociacijų metodą. Pasak S. Freudo, „simbolių aiškinimo 
technika negali pakeisti asociacijų metodo ar su juo var- 
žytis. Ji tik papildo ir taip gaunama naudingų žinių". 

Ši trumpa analizė, kaip matyti, gana aiškiai parodo, 
kokie sudėtingi ryšiai sapne sieja pasąmonę ir sąmonę. 
Tam tikru požiūriu sapnas - ne kas kita, kaip kūryba, 
darbas, kai kondensuojami, keičiami, dramatizuojami, 
kuriami simboliai. Nereikia pamiršti ir antrinės kūry- 
bos, „kai vos sukurti sapno elementai tuoj susiejami į 
daugiau ar mažiau rišlią visumą, tik išdėstomi nesupran- 
tama tvarka". Galima teigti, kad sapnas yra „forma, kurią 
kūrybinis darbas suteikia paslėptoms mintims“. 

Todėl nenuostabu, kad kartais realūs troškimai iš- 
reikštame sapno turinyje perteikiami jiems prieštarau- 
jančiais vaizdais. Tam užtenka labai griežtos cenzūros 
ir gana sudėtingo pakeitimo. Sapno procesai gali beveik 
neatpažįstamai maskuoti paslėptą turinį ir tikroji pras- 
mė paaiškės tik išnagrinėjus asociacijas. 


Sapnai ir psichinis gyvenimas. Aiškinant sapnus kaip 
įprastą, o ne „patologinį" reiškinį, psichoanalizė gali tap- 
ti savarankišku pasąmonės mokslu. „Jei sapnas panašus 
į požymį, - rašo S. Freudas, - o jo aiškinimas paremtas 
tomis pačiomis hipotezėmis (instinktyvių troškimų iš- 
stūmimas, pakeitimai ir kompromisai, įvairios sąmonę 
bei pasąmonę apibrėžiančios psichikos sistemos), tai 
psichoanalizė nebėra vien psichopatologiją papildantis 

mokslas. Tai greičiau naujo psichologijos mokslo, be ku- 
rio neįmanoma aiškintis ir įprastų reiškinių, pagrindas. 
Gautas hipotezes bei rezultatus galima pritaikyti ir ki- 
toms psichinio gyvenimo sritims. Psichoanalizė, kurios 
tikslai - universalūs, turi daug galimybių". 

Vienas iš netrukus po Sapnų aiškinimo pasirodžiusių 
veikalų - nedidelė S. Freudo knygelė Sąmojai ir jų san- 
tykiai pasąmonėje (1905), kurioje, remdamasis sapno 
modeliais, jis nagrinėja sąmojingus posakius. Kai kurie, 
jo nuomone, neižeidžiantys, jais tik siekiama malonu- 
mo. Tačiau kitų paskirtis daug sudėtingesnė. Žmogus, 
laidantis nešvankius, agresyvius, ciniškus ar skeptiškus 
sąmojus, taip reiškia mintis, kurių negali ar nenori 
reikšti tiesiogiai. Juk argi į galvą toptelėjęs sąmojis ne- 
atrodo greičiau nesąmoningo nei sąmoningo proceso 
rezultatas? Antra vertus, S. Freudas klausytojo jaučiamą 
malonumą laiko dviejųpasąmonių tarpusavio supratimu. 
„Tiesą sakant, juokdamiesi iš sąmojo, nežinome, iš ko 
juokiamės, ir nesuvokiame, ką iš tiesų tas sąmojis reiš- 
kia". Kitaip tariant, jo reikšmė glūdi pasąmonėje. 


III SKYRIUS 


PSICHINIS GYVENIMAS IR PASĄMONĖ 


Iki šiol buvo kalbama tik apie svarbiausius S. Freudo 
atradimus: jis teigė, kad egzistuoja nesąmoningi psichi- 
kos procesai, sukūrė priešinimosi ir išstūmimo teoriją, 
pabrėžė seksualumo svarbą ir nustatė Edipo kompleksą. 

Tačiau norint suvokti, kaip psichoanalizėje traktuo- 
jama pasąmonės problema, reikia paminėti dar daugelį 
dalykų. Kaip atskirti „normalią“ pasąmonę, kurioje slypi 
neįgyvendinti polinkiai ir neįsisąmoninti prisiminimai, 
nuo ypatingosios, kurioje glūdi išstumti reiškiniai? 
Kokia išstumiančių procesų struktūra ir kilmė? Ar jie 
sąmoningi, ar nesąmoningi? 

Ankstesniuose skyriuose atsakymų į šiuos klausimus 
nėra pirmiausia dėl to, kad S. Freudas iš pradžių jų ne- 
kėlė. Be to, jo mokslinės pažiūros smarkiai kito, palyginti 
su pirmaisiais kūriniais. Straipsnyje Ego ir id (1923, dar 
kartą išspausdintoje Psichoanalizės apybraižoje) ir veikale 
Slopinimas, požymiai ir baimė (1926) S. Freudas, kalbė- 
damas apie pasąmonę, vartoja mažiau daiktavardžių ir 
daugiau būdvardžių, pripažįsta, kad pasąmonės procesai 
labai įvairūs, papildo anksčiau pateiktą psichikos procesų 
schemą, o išstūmimą laiko ne bendraja gynybos reakcija, 
kaip anksčiau, bet atskiru gynybos mechanizmu. Ar tai 
reiškia, kad jis atsisakė savo ankstesnių teiginių? 

Šiame skyriuje tikslinama, kaip S. Freudas suvokia 
psichinio gyvenimo struktūrą. Iš pradžių būtina ap- 
žvelgti ankstyvąsias S. Freudo pažiūras, kurios kartais 
vadinamos psichoanalizės „vaikyste“, paskui aptarti jo 
padarytus pakeitimus ir panagrinėti, kaip plėtojosi mok- 
slinės pažiūros. 


I. Ankstyvosios pažiūros 


Psichoanalizės įvade (1916-1918) ir ankstesniuose 
veikaluose S. Freudas pabrėžia, kad pasąmonės veikla 
intensyvi ir daro priežastinę įtaką sąmonei; pasąmonę 
suvokia kaip tikrą, nors ir paslėptą, substancinę realy- 
bę. Kaip ir vokiečių metafizikai, S. Freudas ją laiko vos 
ne sąmone „savyje“. Antra vertus, jis griežtai apibrėžia 
pasąmonę ir išstūmimą. Pasąmonė yra tai, kas išstumta. 
„Pasąmonė - tai psichikos sritis, kurios elementai yra 
išstumti". V 


Pasąmonė ir ikisąmonė. Llaigi S. Freudas griežtai at- 
skiria „nesąmoningus“ procesus nuo kitų, ikisąmoninių 
procesų. Šie, nors ir nesąmoningi, kiekvieną akimirką 
nesunkiai gali būti įsisąmoninti. Iš tiesų patirtis rodo, 
kad įvairūs vaizdiniai (mintys, vaizdai-prisiminimai) 
lengvai įsisąmoninami, paskui tampa nesąmoningi, 0 po 
kurio laiko vėl nesunkiai grįžta į sąmonę. Pavyzdžiui, pa- 
galvojame apie kokią nors vietovę, paskui nukreipiame 
dėmesį kur nors kitur ir po kurio laiko vėl ją prisime- 
name. Sąmoningumas - kintanti būsena ir nė akimirkos 


78 


neaprėpia viso psichikos pasaulio. S. Freudas teigia, 
kad ši pasąmonės dalis, kuri būna tai neįsisąmoninta, 
tai įsisąmoninta, „sugeba tapti sąmoninga" ir vadina ją 
ikisąmonine. 

Taigi ikisąmonė, kuri atsiskleidžia įprastu vaizdinių 
žaismu, labai skiriasi nuo dinamiškos pasąmonės, kurios 
sąmoningai suprasti neimanoma. Šią suvokti galima tik 
taikant specialius metodus (hipnozę, psichoanalizę). 
„Slapti psichikos procesai, tai yra nesąmoningi tiesiogi- 
ne to žodžio prasme, bet dinamiški, yra ikisąmoniniai. 
O nesąmoningais vadinami išstumti psichikos procesai, 
kurie yra ir nesąmoningi, ir nedinamiški". 


Potraukiai ir pasąmonė. Ką reiškia posakiai „nesą- 
moningas potraukis" ar „išstumtas potraukis", kuriuos 
S. Freudas dažnai vartoja? Ar neįsisąmoninti yra patys 
potraukiai? O gal ir šiuo atveju reikia skirti ikisąmonę 
ir pasąmonę? 

S. Freudas aiškiai sako, kad „kalbant apie potraukius, 
neverta supriešinti sąmonės ir pasąmonės". 

Nesąmoningas potraukis iš esmės reiškia, kad jo 
„psichinis atspindys yra neįsisąmonintas"; šis atspindys 
gali būti ketinimas atlikti kurį nors veiksmą, mintis ar 
prisiminimas. O ikisąmonę ar tikrą pasąmonę, kaip jau 
minėta ankstesniame poskyryje, reikia skirti, kalbant 
apie vaizdinius. Taip S. Freudas paaiškina situaciją, kuri 
skaitytojui galbūt pasirodė neaiški, nes ankstesniuose 
skyriuose buvo kalbama tai apie išstumtus potraukius, 
tai apie išstumtus prisiminimus. Potraukis vadinamas 
išstumtu, kai negali pasireikšti kaip kurio nors objekto 

vaizdinys, jausmas ar mintis. Tačiau, kalbant tiksliau, ne- 
sąmoningi yra vaizdiniai, jausmai ir mintys. 


Cenzūra. Kaip S. Freudas suvokia išstūmimo proce- 
sus? Psichoanalizės įvade jis vadina juos „cenzūra“; sap- 
no cenzūra tėra vienas iš šios pasireiškimo būdų. Sek- 
sualiniai potraukiai, ypač jų infantilinės dalys, paklūsta 
„Malonumo principui" ir siekia iškrovos. Bet pamažu 
dėl išorės situacijos ir tėvų draudimų išsivysto Ego po- 
traukiai, paklūstantys „realybės principui" ir iš dalies pa- 
keičiantys tvirtą archajinę morale, kuri sukelia gynybos 
bei išstūmimo reakciją. Kaip matyti iš pirmo psichikos 
struktūros modelio, „Ego potraukiai", arba „savęs įtvirti- 
nimo potraukiai", sukuria „seksualiniams potraukiams" 
priešiškus „postūmius". Taigi dėl cenzūros kyla infanti- 
liniai konfliktai, o šie, slapta didėdami, sukelia neurozes 
ir daro įtaką suaugusio Žmogaus elgesiui. 

Tačiau cenzūra sąmoninga ar nesąmoninga? Iki 
1920 metų S. Freudas į šį klausimą neatsakė. Ko gero, 
jis manė, kad cenzūra yra tarp pasąmonės ir ikisąmo- 
nės. Psichikos sistemą jis lygina su dideliu prieškam- 
bariu, kuriame slypi libido sudarantys potraukiai, ir 
šalia esančia svetaine, kurioje įsikūrusi sąmonė. Įėjimą 
į svetainę iš prieškambario prižiūri sargas, jis įleidžia 
tik tam tikrus potraukius. O kiti, kuriems užkertamas 
kelias, išstumiami... Reikia pridurti, kad sargo-cenzūros 
praleidžiami potraukiai iš pradžių būna ikisąmoniniai, 
tik paskui tampa įsisamoninti. Taigi peršasi išvada, 
kad cenzūra nėra sąmonės dalis. Be to, analizuojant ji 
skatina priešintis ir be specialisto pagalbos neišnyksta. 

Todėl S. Freudas teigia, kad egzistuoja „trečioji pasąmo- 
nė" - ne išstumta, bet išstumianti. 


Il. Pirmųjų modelių pataisos 


Veikaluose Anapus malonumo principo (1920) ir ypač 
Ego irid (1932) S. Freudo ankstesnės pažiūrosjau nema- 
žai pakitusios, tiksliau, tapusios platesnės. 

Pirmiausia psichoanalitinio metodo ištobulinimas ir 
išsamūs xerimo tyrimai paskatino S. Freudą padaryti 
išvadą, kad išstumiančios jėgos tikrai nepriklauso sąmo- 
nei, priešingai, nei jis manė anksčiau. Šios jėgos dažnai 
turi didesnę įtaką susidarant neurotiniams požymiams 
nei instinktyvūs potraukiai. Be to, S. Freudas naujai 
įvertina Ego bei realybės principo vaidmenį: galbūt šie 
psichikos dariniai ir sukuria gynybos mechanizmus, ku- 
rie yra reikalingi dėl stiprių potraukių ir kartais pernelyg 
griežtos cenzūros? 

Taigi S. Freudas sukuria naują psichikos struktūros 
modelį ir bando - kartais pernelyg drąsiai - pasampro- 
tauti apie psichikos esmę. Be to, jis galutinai apibrėžia 
sąvokos „pasąmonė“ reikšmę. 


Nerimas. Neurotininerimą S. Freudasaiškino įvairiai. 
Iš pradžių jis „nerimo neurozę" laikė „aktualiąja" neu- 
roze. Vėliau tą, kurią galima paaiškinti taip pat kaip ir 
paprastą isteriją arba įkyriųjų būsenų neurozę, vadino 
„nerimo isterija". Bet viena taip ir lieka neaišku: kodėl 
išstūmimas sukelia nerimą, šį keistą ir labai nemalonų 

jausmą? Veikale „Slopinimas, požymiai ir baimė (1926) 
S. Freudas teigia, kad nerimas - tai Ego, sąmonės baimė, 
kilus pavojui. Jis netgi kalba apie vengimo reakciją. Ko- 
dėl kyla ši reakcija? Žinoma, Ego susiduria su vidiniu pa- 
vojumi - pagal tai neurotinis nerimas ir atskiriamas nuo 
objektyvaus nerimo susidūrus su išorine realybe. Tačiau 
ar šį pavojų iš tiesų, kaip gali pasirodyti, sukelia stiprūs ir 
sunkiai valdomi dažniausiai seksualiniai potraukiai? 

Įgijęs psichoterapeuto patirties, S. Freudas padarė dvi 
išvadas: 

Pirma, nerimas - tai Ego reakcija ne tik į potraukius, 
bet ir į griežtą cenzūrą. Atrodo, nerimo būseną sukelia 
tai, kad Ego jaučiasi silpnas ir nedrąsus, susidūręs su 
baimę keliančiu ir griežtu neįsisąmonintu dariniu, kurį 
S. Freudas pavadino Superego. Nerimas nėra tiesioginė 
libido išraiška, mat sąmonė labiau fiksuoja ne tai, kad 
potraukis stiprus, bet bausmės baimę. „Nerimas, - rašo 
S. Freudas, - labiau atskleidžia Superego nei libido ir 
Ego reakciją į Superego". Jis netgi teigia: „Ne išstūmimas 
sukelia nerimą, bet pirma atsiradęs nerimas sukelia iš- 
stūmimą". 

Antra, Superego ypač griežtai elgiasi su Ego kilus ag- 
resyviems potraukiams. Nerimas, patikslina S. Freudas, 
yra tarsi signalas, įspėjantis apie psichinį pavojų. Šis 
kyla dėl konflikto, kurį sukelia silpno Ego susidūrimas 
su vidine kontrolės sistema, draudžiančia jam tenkinti 
seksualinius ir kartu agresyvius potraukius. 


Gynybos mechanizmai. Nuo šiol S. Freudas daugiausia 
dėmesio skiria Ego „gynybos mechanizmams". Tai „vi- 

sos priemonės, kuriomis naudojasi Ego per neuroze pa- 
sibaigti galinčius konfliktus, o išstūmimas reiškia griežtai 
apibrėžtą gynybos būdą, kuris tapo geriau suprantamas 
atlikus tyrinėjimus". Taigi regresija, projekcija, sublima- 
cija, pakeitimas ir išstūmimas - tai būdai, kuriais Ego 
kovoja su instinktų psichiniais atspindžiais. Šios mintys 
paskatino S. Freudą išskirti archajinj prigimtinį išstū- 
mimą ir vėlesnį išstūmimą - Šis gynybos mechanizmas 
pradeda veikti, kai tam tikru metu žmogaus gyvenime iš 
sąmonės pašalinamas tam tikras potraukis. 

Šių mechanizmų veikla priklauso ne tik nuo potrau- 
kių bei Superego, bet ir nuo to, ar pats Ego stiprus, ar 
silpnas. Motyvai gali būti įvairūs: Superego baimė, išorės 
pasaulio ar stiprių potraukių baimė ir pan. Pabrėžtina, 
kad šiuos gynybos mechanizmus sugretindamas su iš- 
stūmimu S. Freudas sugebėjo geriau paaiškinti, kaip 
visiškai mažo vaiko psichikoje, kurioje dar nėra Super- 
ego, atsiranda konfliktų ir kompleksų. Kartu tyrinėtojas 
pabrėžė ir Ego veiklos svarbą: kaip tik dėl jos kyla gyny- 


binės reakcijos. 


Id, Ego, Superego. Naujame psichikos struktūros mo- 
delyje atsiranda kitų sąvokų: S. Freudas išskiria Id, Ego, 
Superego. 

Id - tai įgimtų potraukių visuma, apimanti visus iš- 
stumtus seksualinius ar agresyvius elementus. Neverta 
gilintis, kas „po ilgų išsisukinėjimų" paskatino S. Freudą 
apsiriboti tik dviem potraukiais - Eroto (seksualiniai bei 


savęs įtvirtinimo potraukiai) ir Mirties instinkto. 

Ego pirmiausia yra sąmonės ir suvokimo sistema, 
kontroliuojanti sąmoningus veiksmus. Tačiau vyksta ir 
ikisąmoniniai procesai bei atsiranda prieš jį pati veikian- 
čių gynybinių reakcijų. Tam tikru požiūriu potraukiai 
valdomi nesąmoningai. Taigi Ego struktūra sudėtinga, o 
vaidmenys įvairūs. 

Superego atitinka infantilinę „archajinę moralę". Kai 
kuriuose veikaluose S. Freudas Superego apibūdina kaip 
Ego dalį. Tačiau ilgainiui pradeda Superego laikyti atski- 
ru dariniu, „pratęsiančiu tėvų įtaką". Iš tiesų tai „Edipo 
komplekso paveldėtojas", kuris reiškiasi kaip „šeimos 
draudimų introjekcija". Tai tarsi antroji prigimtis, kuri 
vaiką ir jam grasindavo". Atsiskyręs nuo Ego, arba jam 
besipriešinantis Superego, yra trečioji jėga, su kuria 
Ego privalo skaitytis. Psichoanalitinis darbas paskati- 
no S. Freudą manyti, kad Superego yra nesąmoningas. 
Reikia pridurti, kad su Superego sąvoka susijusios ir dvi 
kitos: Ego idealas - modelis, kurį pacientas stengiasi ati- 
tikti, ir idealusis Ego - išlikusi vaikui būdinga narcisisti- 
nė visagalybės būsena (Apie narcisizmą, 1914). 


Psichinė pusiausvyra. Naujasis modelis leidžia sukurti 
psichinio gyvenimo psichoanalitinę teoriją, kuri paaiš- 
kintų ne tik neurotinius sutrikimus, bet ir charakterių 
skirtumus bei normaliu laikomą elgesį. 

Kai nėra jokios konfliktinės situacijos, galinčios su- 
kelti neurotinius požymius, galima kalbėti apie svei- 
katą - psichinę pusiausvyrą. Žinoma, tai nereiškia, kad 

neegzistuoja bausti galintis Superego, išstumti prisimi- 
nimai ar potraukiai ir pan. Sapnų ir emocinio elgesio ty- 
rinėjimai, netgi „didaktinė" analizė atskleidžia vienokias 
ar kitokias fiksacijas arba kompleksus. Kiekvieno mūsų 
gyvenimo būdas daugiausia priklauso nuo vaikystėje 
įgytos patirties ir jos nesąmoningos įtakos. Tačiau kai 
nuo pat pradžių Ego išsekina gausūs nereikalingi arba 
perdėti gynybos mechanizmai, atsirandantys arba dėl Id, 
arba dėl Superego baimės, tenka diagnozuoti neurozę. 

Taigi psichinė pusiausvyra pirmiausia priklauso nuo 
elgesio, tiksliau, nuo Ego elgesio „įpročių“: jei Ego sugeba 
patenkinti paprasčiausius potraukius, nenusižengdamas 
išorės reikalavimams ir atlaikydamas Superego kritiką, 
vadinasi, jis normalus, nors ir kokie būdai būtų pasitelkia- 
mi. „Priimtinu laikomas toks Ego elgesys, kuris patenkina 
savo, Superego ir realybės reikalavimus. Tai įvyksta, kai 
Ego pavyksta suderinti šiuos skirtingus reikalavimus". 

S. Freudas dažnai pabrėžė, kad daug reikšmės psichi- 
nei pusiausvyrai turi paprasčiausių troškimų sublimaci- 
ja, tai yra jų energijos nukreipimas „dvasine“ linkme, į 


„socialiai vertinamus" tikslus. 


Nesąmoningi procesai ir pasąmonė. Kaip, padarius 
šias išvadas, pakito pasąmonės sąvoka? „Herojišku“ psi- 
choanalizės laikotarpiu S. Freudas pasąmonę apibrėžė 
daiktavardžiais ir, skirdamas ją nuo ikisąmonės, laikė iš- 
stumtų psichikos procesų visuma. Argi tai ne dialektinis 
termino apibrėžimas? Iš pradžių neatsisakydamas 1912 


metais suformuluotų teiginių, apie kuriuos jau kalbėta, 

ir netgi juos plėtodamas, ilgainiui S. Freudas pasąmo- 
nę pradeda traktuoti ne kaip faktą, bet kaip psichikos 
ypatybė. „Nesąmoningą“ aspektą gali turėti ne tik prisi- 
minimai, bet ir išstūmimo mechanizmai bei Superego 
nurodymai. Kitaip tariant, šį žodį reikia vartoti kaip 
būdvardį, o ne kaip daiktavardį. Sąmonė ir pasąmonė 
yra tiesiog psichinio gyvenimo ypatybės. „Nesąmonin- 
gos" gali būti labai įvairios psichinės funkcijos. Beje, 
S. Freudas neįsisąmonintų funkcijų išskiria daugiau nei 
anksčiau. Nesąmoningas yra ne tik Id, bet ir dalis Ego 
(ta, kuriai paklūsta gynybos mechanizmai) bei Superego. 
Taigi egzistuoja trys pasąmonės rūsys! 

Ar tai reiškia, kaip, beje, rašoma kai kuriuose veika- 
luose, kad pasąmonės sąvoka įgyja kitą reikšmę, nei ta, 
kurią anksčiau suformulavo S. Freudas? 

Viename iš Psichoanalizės apybraižos skyrių, skirtame 
„sąmonei ir pasąmonei", S. Freudas teigia, kad „psichi- 
kos dinamizmas visada reiškiasi dvejopai - sąmoningai 
ir nesąmoningai". Pasakjo, visa tai, kas išstumta, yra ne- 
sąmoninga, bet taip pat „egzistuoja elementų, kurie yra 
nesąmoningi ir nebūdami išstumti". Todėl S. Freudas 
yra „priverstas pripažinti, kad egzistuoja trečioji pa- 
sąmonė - tai, kas neišstumta". Tačiau, pabrėžia jis, dėl 
šios priežasties „pasąmonės sąvoka praranda tikslią 
reikšmę". Ar po tokio teiginio jis pateisina „apibendri- 
nimus ir griežtai apibrėžtas dedukcijas, dėl kurių dažnai 
vartojamas šis žodis"? 

Tiesą sakant, net ir apibrėžęs pasąmonę būdvardžiais 


bei pripažinęs psichinių operacijų įvairovę, S. Freudas 

nesąmoningus procesus tikrąja to žodžio prasme visada 
tapatino su išstūmimu. Taigi jis visiškai neatmetė savo 
ankstyvųjų pažiūrų. Paskutinėje knygoje Psichoanalizės 
įvadas (S. Freudas mirė 1939 metais) jis rašė apie iš- 
stumtus Id elementus: „Tai šiuos vienetus vadinu tikrąja 
pasąmone". Net ir sutikus su tokiu apibrėžimu, nerei- 
kia pamiršti, kad „nesąmoningumo“ ypatybės sąvoką 
S. Freudas vis dėlto vartojo labai plačiai. 


said Lelissnkia Ula AR 


sio TREČIOJI DALIS 


PASĄMONĖ PO S. FREUDO 


„ , I SKYRIUS 


TEORIJOS PO 5. FREUDO 


I SKYRIUS 
TEORIJOS PO S. FREUDO 

S. Freudas pasąmonės tyrinėjimams turėjo lemiamą 
įtaką. Po S. Freudo mirties tyrinėjimus tęsė jo mokiniai. 
Vieni ištikimai sekė jo mokymu, kiti jį atmetė ar sukūrė 
savų teorijų; šiaip ar taip, jie taikė mokytojo sukurtus 
modelius. 

Kurį laiką, maždaug dešimt metų, naujasis mokslas 
nesulaukė sėkmės, tačiau netrukus juo susidomėjo 
gydytojai ir psichologai. 1906 metais Ciuriche dirbę 
E. Bleuleris ir jo asistentas C. G. Jungas pradėjo taikyti 
psichoanalitinį metodą. Vengras S. Ferenczis, anglas 
E. Jonesas toliau plėtojo S. Freudo mokslą. 1910 metais 
įkuriama Tarptautinė psichoanalizės draugija, kurios 
prezidentu išrenkamas C. G. Jungas. Jos nariais tampa 
pirmieji S. Freudo sekėjai: bėjau minėtų, K. Abrahamas, 
O. Rankas, W. Stekelis, A. Brillis, H. Sachsas, O. Pfisteris, 


T. Reikas... 

S. Freudasbuvo labai netolerantiškas kitokiai mokinių 
nuomonei ir visada be galo atkakliai laikėsi svarbiausių 
savo teiginių. Jis niekada dėl nieko nenusileido. Toks 
atkaklumas jam teikia garbės. S. Freudui teko įveikti 
nemažai sunkumų, kad jo pažiūros būtų pripažintos, ir 
tik jo intelektas bei išdidumas padėjo psichoanalizei įsi- 
tvirtinti. Tai kam vėliau keisti savo pažiūras? 

Vis dėlto atsirado ir kitaip manančiųjų, buvo kuria- 
mos naujos sąvokos. Šiame skyriuje bus apžvelgiami 
daugiausia įtakos psichoanalizei padariusių mokslinin- 
kų darbai. Labiausiai nuo S. Freudo pažiūrų nutolo du 
„disidentai“ - A. Adleris ir C. G. Jungas; jų darbai bus 
aptariami pirmiausia. Paskui bus apsistota prie kitų 
atradimų: bus kalbama apie M. Klein, kuri tyrinėjo iki- 


edipinį laikotarpį, ir J. Lacaną, originaliai patobulinusį 
S. Freudo teoriją. 
I. A. Adleris ir menkavertiškumojausmas 

A. Adleris nuo S. Freudo atsiskyrė 1907 metais, kai 
pasirodė jo veikalas Organų menkavertiškumo tyrimai. 

Menkavertiškumo jausmas ir „galios valia“. Nuo 
S. Freudo A. Adlerio pažiūras skiria originali mintis, kad 
„galios valia" ir menkavertiškumo jausmas turi daug 
įtakos nesąmoningai psichikai. A. Adleris mąsto taip: jei 
žmogus gimsta turėdamas nepakankamai išsivysčiusius 
organus, menkavertės organinės konstitucijos, nevisa- 


vertiškumo jausmas sukelia daugybę nesąmoningų psi- 

chikos procesų, kurių tikslas - padėti vystytis asmenybei 
ir tą nevisavertiškumą kompensuoti. Taip „menkavertiš- 
kumo jausmas, kurį žmogui sukelia tam tikri organai, 
tampa jo psichinės raidos varomąja jėga". 

Taigi A. Adleris domisi kompensacija ir mano, kad ji 
užima svarbią vietą psichiniame gyvenime. Be to, jis tei- 
gia, kad „Ego instinktai", kurie, pasak S. Freudo, paklūsta 
„savęs įtvirtinimo principui", atlieka psichinę funkciją - 
reaguoja į menkiausią Ego trūkumą. Šiuos instinktus 
A. Adleris vadina asmenybės atsiskleidimo instinktais, 
arba, F. Nietzsche's žodžiais tariant, galios valia. 

Esant tikram ar netgi tariamam Ego menkavertiš- 
kumui galios troškimas, siekiant tą menkavertiškumą 
kompensuoti, susijungia su kitais elementais. Galima 
sakyti, kad slapta žmogaus sielos varomoji jėga - noras 
būti pripažintam nuolatos kelia abejonių dėl mūsų as- 
meninės vertės ir skatina reaguoti į visa, kas tik galėtų ją 
sumenkinti. 

Kompensacija skatina tikslingą veiklą ir fantazijas, 
kurios, pasak A. Adlerio, ypač stipriai pasireiškia neri- 
maujant ir jaučiantis nesaugiai; „visą kitą laiką jos slapta 
veikia pasąmonėje". Žmogui, kuris jaučiasi menkavertis, 
priklausomai nuo jo ambicijų, jos įkvepia norą domi- 
nuoti kitų atžvilgiu arba gyventi fantazijų pasaulyje. 
Kiekvienas žmogus žino savo silpnąsias vietas, tik slepia 
jas giliai širdyje; kaip tik nuo jų priklauso jo „gyvenimo 
būdas", kurio tikslas - slėpti menkavertiškumą ir vieno- 
kiu ar kitokiu būdu įgyvendinti galios troškimą. Kitaip 
tariant, gyvenimo būdą lemia nesąmoningas pranašumo 
siekis. Todėl psichinė raida - tai pasąmonėje vykstanti 

kova tarp negatyvaus (menkavertiškumas) ir pozityvaus 
(pranašumas). Tiesą sakant, pozityvus polinkis skatina 
kompensaciją, ir „bet kuris siekis yra ne kas kita, kaip 
kompensacijos kūrimas, pastangos nuslopinti menka- 
vertiškumo jausmą“. 


Sapnai. Žinoma, sapnus ir vaizduotės kūrinius irgi 
reikia aiškinti kompensacija: jų tikslas - fiktyviai paten- 
kinti galios troškimą. Nagrinėdamas su šiuo instinktu 
susijusius troškimus, A. Adleris remiasi S. Freudo sek- 
sualinių troškimų modeliu. Taigi ir sapnas suvokiamas 
kaip įsivaizduojamas, fiktyvus galios instinkto paten- 
kinimas. Todėl sapnas yra „tikslingas“: „Tai daugiau 
ar mažiau protingas ar nevykęs bandymas kaip nors 
pasiekti numatytą tikslą". „Sapnas savo prigimtimi yra 
fantazija, kai atsispindi atsargaus paciento išankstinės 
pastangos suvaldyti būsimą padėtį". S. Freudo nuomo- 
ne, sapnas susijęs su praeitimi, o A. Adleris mano, kad jis 
nukreiptas į ateitį. 


Neurozės. Pasąmonės branduolys, sukeliantis neu- 
rotinius požymius, traktuojamas taip pat. „Neurozės 
tikslas" yra asmenybės egzaltacija, o požymiai, kylantys 
dėl jaučiamo menkavertiškumo, - ne kas kita, kaip psi- 
chinės priemonės, kuriomis pacientas pernelyg stengiasi 
to menkavertiškumo išvengti. „Konstitucijos trūkumai 
verčia žmogų jaustis nevisavertį, ir tai reikalauja kom- 
pensacijos. Pacientas susikuria fiktyvų tikslą - galios 
valią, ir šis galutinis tikslas tampa nepaprastai svarbus, 
todėl įsitraukia visos psichinės jėgos". 


Jė 


Ar tai reiškia, kad, pavyzdžiui, mergaitės emocinę 
fiksaciją į tėvą reikia aiškinti incestu? A. Adlerio nuo- 
mone, pasąmonėje glūdi baimė susidurti su gyvenimu ir 
noras būti globojamai: „Serganti mergina, kuri jaučiasi 
itin nesaugi, visą vaikystę siekė tėvo paramos ir stengėsi, 
kadjis savo dėmesį skirtų tik jai, šį psichikos bruožą gali 
paversti incestiniu polinkiu, tarytum norėtų tapti savo 
tėvo žmona. Kiekvieną kartą, kai išzyvenamas nesaugu- 
mo jausmas, jos protas ir nesąmoninga atmintis skatina 
siekti tėvo paramos, tarsi ji būtų jo žmona. Tai tėvas su- 
teikia jai kompensaciją, kurios reikia menkavertiškumui 
įveikti. Ji elgiasi lygiai taip pat, kai iš anksto atmeta mintį 
apie sužadėtuves, nes suvokia jas kaip naują grėsmę savo 
asmenybei ir dar didesnius sunkumus". 


A. Adlerio požiūris į pasąmonę. Trumpai tariant, 
A. Adlerio nuomone, pasąmonės veiklą valdo ir organi- 
zuoja kompensacija. Pasąmonė yra tai, kas mūsų psi- 
chikos gelmėse be perstojo mus „ragina“ įtvirtinti savo 
asmenybę, kai pajuntame jos silpnąsias vietas, ir siekti, 
kad ji būtų „pripažinta". Žodžiu, tai jėgų visuma, kurios 
tikslas - mūsų galios įtvirtinimas ir siekis įveikti menka- 
vertiškumą. 

Kadangi A. Adleris nesutinka su dviem svarbiausiais 
S. Freudo psichoanalizės teorijos teiginiais - vaikų sek- 
sualumo svarba bei Edipo kompleksu, kyla klausimas, 
ar A. Adlerį galima laikyti psichoanalitiku. 1915 me- 
tais S. Freudo mokinys Sando ras Ferenczis straipsnyje 
A. Adlerio koncepcijos kritika rašė, kad jo mokymas, „ne- 
pripažįstantis“ pasąmonės, sudarytos iš išstumtų pro- 

cesų, ir „neivertinantis“ seksualumo, „peržengia psicho- 
analizės ribas". Šis klausimas išlieka. Pabrėžtina, kad 
pats A. Adleris savo pažiūras apdairiai vadino „indivi- 
dualiaja ir lyginamaja psichologija" ir retai kada vartojo 
psichoanalizės terminą. 


II. C. G. Jungas ir kolektyvinė pasąmonė 


C. G. Jungas irgi buvo vienas pirmųjų S. Freudo mo- 
kinių. Tačiau netrukus nuo jo nutolo. 

Į psichoanalizę C. G. Jungas įvedė terminus „intra- 
versija" ir „ekstraversija", be to, išplėtė „kolektyvinės 
pasąmonės" sąvoką, apie kurią S. Freudas tik užsiminė. 


Psichologiniai tipai: intraversija ir ekstraversija. 
C. G. Jungo nuomone, S. Freudas klydo, neurozes aiš- 
kindamas vien seksualinio pobūdžio sutrikimais ir pasą- 
monę apribodamas išstumtais seksualiniais potraukiais. 
„Iš dalies, - rašo jis, - seksualinė teorija visiškai teisinga, 
bet ji gvildena tik vieną klausimo pusę. Todėl būtų ne- 
teisinga tiek kategoriškai ją atmesti, tiek remtis vien ja". 
Yra ir „kitoks požiūris": A. Adleris pabrėžė poreikį do- 
minuoti. Todėl S. Freudo libido apibrėžimą („kintanti ir 
besivystanti seksualinė energija") reikia praplėsti ir pri- 
skirti dominavimo instinktus, tarp jų - ir galios instink- 
tą. Taigi C. G. Jungas libido apibrėžia kaip kisti ir vystytis 
sugebančią instinktų energiją. 

Svarbu tai, kad žmonėms būdingi įvairūs libido 
bruožai. Dėl šių skirtumų egzistuoja įvairaus turinio 

pasąmonės, įvairūs neurozės tipai, o psichologija skiria 
skirtingus temperamentus. A. Adleris rašė apie neu- 
rozes, kai silpnas pacientas įvairiomis „gudrybėmis" 
„bando įsiteigti“ iliuzinį pranašumą; taigi jis pabrėžia 
subjektą. O S. Freudas manė, kad ligoniai neišsivaduoja 
iš priklausomybės, jie visada susiję su labai svarbiais ob- 
jektais: tėvu, motina ir 1.1.; taigi lemiamajėga - objektas. 
Atsižvelgdamas į šiuos požiūrius, C. G. Jungas skiria du 
tipus: intravertą, kai dominuoja Ego polinkiai, ir ekstra- 
vertą, kai vyrauja „objektyvūs“, arba „objektiniai", po- 
linkiai. „Pirmas, būdamas normalios būsenos, yra neryž- 
tingas, mąslus, santūrus, jis sunkiai atsipalaiduoja, visada 
pasiruošęs gintis. Antras - malonus, iš pažiūros atviras ir 
paslaugus, lengvai prisitaiko bet kuriomis aplinkybėmis, 
dažnai rizikuoja, visai dėl to nesijaudindamas ir pasi- 
tikėdamas savimi..." „Jaunystėje neurotiškam intraver- 
tui, - toliau aiškina C. G. Jungas, - dažniausiai būdingi 
A. Adlerio aprašyti psichikos bruožai, o gydant jauną 
ekstravertą būtina atsižvelgti į S. Freudo pastabas". 
Trumpai tariant, C. G. Jungas praplečia froidiškąjį pa- 
sąmonės suvokimą, papildydamas jį A. Adlerio požiūriu 
į pasąmonę. Libido vystosi dviem kryptimis: įcentrine ir 
išcentrine, į Ego bei išorės pasaulį, ir nuo vyraujančios 
krypties priklauso tipas - intravertas ar ekstravertas. 
Visa tai tinka individo pasąmonei. Bet C. G. Jungas 
mano, kad pasąmonės gelmėse slypi neindividuali, arba 
viršindividuali, zona - kolektyvinė pasąmonė. 


Kolektyvinė pasąmonė. Tiesą sakant, per mitus atsi- 
skleidžiančius pasąmonės bendruosius, kolektyvinius 

tipus tyrinėjo ir S. Freudas bei O. Rankas. Apie mitus 
S. Freudas rašė: juose „simbolinius ryšius kuria ne pats 
fantazuotojas, ir jie atspindi ne vien tik fantazuojant 
vykstančią veiklą: mitų bei pasakų simbolika tokia pat 
kaip ir patarlių ar liaudies dainų". Knygoje Totemas ir 
tabu (1913) S. Freudas nagrinėja pirmykščiams žmo- 
nėms būdingus pasąmonės tipus ir 1923 metais, jau po 
C. G. Jungo darbų, pasirodžiusiame kūrinyje Masių psi- 
chologija ir Ego analizė individualiąją psichologiją sieja 
su socialine. 

Vis dėlto C. G. Jungas laikomas tikruoju kolekty- 
vinės pasąmonės teoretiku. Pasąmonėje jis rašo, kaip 
analizuodamas vienos pacientės pasakojimą susidūrė su 
mitologiniu simboliu, kurį sukūrė „paveldėta“ protėvių 
pasąmonė. Jis gydė merginą, turinčią Edipo kompleksą. 
Formuojantis perkėlimui, pacientė kelis kartus sapnavo 
C. G. Jungą įvairiomis aplinkybėmis: pavyzdžiui, stovė- 
damas šalia jos rugių lauke, ant kalvos, jis pakeldavo ją 
ir laikydavo ant rankų tarsi vaiką. Kitąkart jis būdavo 
milžiniško ūgio ir labai senas arba praūuždavo tarsi koks 
vėjo gūsis ir 1.1. Trumpai tariant, C. G. Jungas merginos 
sapnuose įgavo/jantasmagorinį dievo pavidalą. Ji „atrado 
dievą", tą graikų „dievą, kuris yra dvasia“, „visuotinai 
paplitusį pirmykštį vaizdinį, kuris yra viena iš žmonijos 
psichikos istorijos paslapčių, o ne atskiro žmogaus prisi- 
minimų dalis". 

Šiuos pirmykščius vaizdinius, slypinčius toliausiuose 
pasąmonės sluoksniuose, C. G. Jungas vadina archeti- 
pais. Vai labai seni išlikę elementai, didžiosios sąvokos, 
kurių pagrindu kuriami estetiniai ir religiniai simboliai. 

„Kadangi per savo Pasąmonę esame susiję su istorine 
kolektyvine siela, nesąmoningai nuolatos gyvename pa- 
saulyje, kuriame pilna vilkolakių, demonų, burtininkų, 
senovėje kėlusių audringus jausmus. Lygiai taip pat mes 
susiję su dievais ir velniais, gelbėtojais ir piktadariais..." 
Tai leidžia paaiškinti, kodėl šv. Paulius kalbėjo apie an- 
gelus, archangelus, „sostus ir viešpatystes", gnostikai - 
šviesos karalystes, Dionisijas Areopagitas - dangaus hie- 
rarchiją ir t. t. 


C. G. Jungas ir S. Freudas. Nors išoriškai panašus, šis 
požiūris gana nutolęs nuo paties S. Freudo koncepcijos. 
S. Freudas, kalbėdamas apie kolektyvinę pasąmonę, pa- 
brėžia, kad kiekvieno žmogaus pasąmonėje yra ir kitų 
žmonių pasąmonei būdingų elementų, pavyzdžiui, 
Edipo ar kastracijos kompleksas ir 1.1.; kiti kompleksai, 
kuriems nebuvo suteiktas apibendrintas pavadinimas, 
būdingi atskiriems Žmonėms bei nulemti vien asmeni- 
nės patirties. S. Freudo nuomone, pasąmonė formuojasi 
vaikystėje, o mitai - ne kas kita, kaip atskirų žmonių pa- 
sąmonėje susikurtų vaizdinių visuma. 

Tačiau, C. G. Jungo nuomone, archetipai yra paveldėti 
iš protėvių pasąmonės, egzistavusios dar prieš mums 
gimstant. Pasak C. G. Jungo, mes gimstame, jau turėdami 
kolektyvinę pasąmonę, kuriančią paveldėtus vaizdinius. 
Toks požiūris ir perspektyvus, ir ginčytinas. 

III. Melanie Klein: 
vaizduotė ir ikiedipinis laikotarpis 


Tuo pačiu laikotarpiu Melanie Klein, analizuodama 
vaikų elgesį, bandė ištirti, kaip vystosi vidinis pasaulis 
nuo gimimo, kol susiformuoja Edipo kompleksas (ora- 
linė ir sadistinė analinė stadijos). Ji remiasi S. Freudo 
hipoteze, kad libido ir destrukcijos potraukiai yra dvily- 
piai. M. Klein atskleidė neįsisąmonintų fantazijų svarbą 
kūdikystėje, pabrėžė vaizduotės reikšmę vaikų ir suau- 
gusiųjų gyvenime bei įvedė tokias sąvokas kaip „geras 
objektas", „blogas objektas“, „susidvejinimas“, Edipo 
komplekso „pradinės stadijos". 


„Geras objektas“ ir „blogas objektas". S. Freudo nuo- 
mone, motinos krūtis vaikui yra pirmasis potraukių 
objektas. Šis dalinis objektas (jis - motinos dalis, o ne 
visuma), pasak M. Klein, įsiurbiamas kartu su pienu, 
įtraukiamas, ir vaikas suvokia jį kaip savo paties dalį. 
Tada vaiko psichikoje susiformuoja potraukis ir psi- 
chinis atspindys - fantazija apie krūtį kaip apie objektą. 
Be to, M. Klein nuomone, objektas - krūtis suvokiamas 
kaip „geras“, kai duoda maisto, ir kaip „blogas“, kai jo 
nebeduoda ir sukelia frustraciją. Taigi galima teigti, kad 
vaikas vaizduotėje susikuria fantaziją apie gerą ir blogą 
objektus. 

M. Klein mano, kad fantazijos apie gerą objektą susi- 
lieja su libido, o fantazijos apie blogą objektą - su griovi- 
mo potraukiais. Taip nuo pat pradžių krūtis vaizduotėje 
susidvejina: ji suvokiama ir kaip idealus geras, ir kaip 

persekiojantis blogas objektas. Šis dvilypumas siejasi su 
gyvenimo ir mirties dualizmu. 


Persekiojimo būsena ir,,susidvejinimas". Vystydamasis 
vaikas stengiasi išlaikyti idealiosios krūties introjekciją 
ir išstumti blogąją krūtį, projektuodamas ją į pamažu 
atrandamą išorės pasaulį. Dėl to išorinė (jau nebe įsi- 
vaizduojama) „krūtis“ vaizduotėje suvokiama kaip agre- 
syvi ir persekiojanti. Tuo metu vaikas išgyvena griovimo 
potraukį - nori kandžioti krūtį ir kartu bijo, kad jam 
neikąstų ar jo nesuvalgytų. Taip dėl ankstyvųjų fantazijų 
apie gerą ir blogą objektus išorinė realybė irgi susidveji- 
na, suskyla į gerą ir blogą objektus. 

Tokį santykį su objektu, kai jaučiama užpuolimo, per- 
sekiojimo grėsmė ir siekiant apsiginti objektas sudveji- 
namas, M. Klein pavadino persekiojimo (arba „paranoi- 
dine šizoidine") būsena. Tai viena iš fantazijų, kurioms 
būdinga baimė būti suvalgytam, noras griauti bei perėji- 
mas nuo išstūmimo prie pasisavinimo, ir priešingai. 


Depresinė būsena ir „ambivalencija“. Persekiojimo 
būsenos pamažu atsikratoma, nes ją nustelbia maloni 
patirtis, kitaip tariant, „geras objektas" atlieka globėjo 
vaidmenį. Taip atsitinka, kai objektas suvokiamas jau 
ne kaip dalis, bet kaip visuma (motina suvokiama kaip 
vienas asmuo, gerų ir blogų dalykų šaltinis). 

Tačiau po šios būsenos vaikas patiria kitą, kurią 
M. Klein vadina depresine. Vaikas jaučia, kad tas pats ob- 
jektas (motina) yra ir malonumo, ir frustracijos šaltinis 
beijo meilės ir griovimo polinkių „objektas“. Jo nesąmo- 

ningą vaizduotės pasaulį sukausto baimė, kad agresyvios 
fantazijos gali sunaikinti mylimą objektą: jis išgyvena 
neviltį ir kaltės jausmą, o to paties objekto susidveji- 
nimą pakeičia ambivalencija - jausmų susidvejinimas. 
Motinos globa, rūpestis ir meilė, paneigiantys griovimo 
fantazijas, pamažu nuslopina stiprią depresiją, kurią tuo 
metu išgyvena vaikas. 


Pradinės Edipo komplekso stadijos. Visos šios būsenos 
išgyvenamos ikiedipiniu laikotarpiu, oralinėje ir anali- 
nėje stadijoje (tai reiškia, kad vaiko fantazijose santykis 
su objektais susijęs su oraliniu arba analiniu malonu- 
mu). Vis dėlto, M. Klein nuomone, prieš įžengiant į ge- 
nitalinę, arba falinę, stadiją, kai išgyvenamas S. Freudo 
aprašytas Edipo kompleksas, išryškėja pirmieji jo po- 
žymiai. Išmokęs atpažinti motiną kaip atskirą objektą, 
vaikas supranta, kad jis ne vienintelis, kuris svarbus, 
kad motiną su tėvu sieja santykiai, į kuriuos vaikas ne- 
įtraukiamas. Todėl tėvų santykiai jam kelia baimę, o ją 
palaiko griovimo ir šeimos narių pasisavinimo fantazi- 
jos: motina, oraliniu būdu pasisavinanti penį, motinos 
užpuolimas, siekiant atimti joje slypintį įsivaizduojamą 


penį, ir 1.1. 


M. Klein požiūris į pasąmonę. Nors taip fantazuojama 
labai ankstyvame amžiuje, fantazijų išlieka ir suaugusio 
žmogaus pasąmonėje. Todėl vaizduotėje į gerus ir į blo- 
gus suskirstyti objektai, skatinantys troškimus ir nerimą, 
veikia suaugusio žmogaus santykius su aplinka, o jų iš- 
takas galima nustatyti psichoterapija. M. Klein turbūt 

geriausiai iš visų psichoanalitikų ištyrė ir aprašė pačius 
ankstyviausius naujagimio išgyvenimus. 

Ją labiau domino, kaip pasąmonės ir sąmonės sąveika 
atsispindi vaizduotėje, o ne kokia šios sąveikos simbo-, 
linė pusė - simbolių reikšmė, kalbos funkcija, trečiojo 
asmens svarba ar tėvo vaidmuo. 


IV. J. Lacanas: grįžimas prie 
S. Freudo ir simbolių plotmė 


Jacąueso Lacano požiūris kitoks. Savo sudėtingu 
veikalu, dažnai vadinamu „neiprastu", jis grįžta prie 
S. Freudo - tai matyti iš apmąstymų ir klausimų, o 
nuorodomis į struktūrinę antropologiją, lingvistiką, net 
Hėgelio filosofiją siekiama vieno - naujai atrasti froidiš- 
kojo „diskurso“ prasmę. Šiame skyriuje daugiausia bus 
remiamasi šiais J. Lacano kūriniais: Veidrodžio stadija 
kaip Aš funkcijos formuotoja (Prancūzų psichoanalizės 
žurnalas, 1949); Kalbėjimo ir kalbos funkcija ir sritis psi- 
choanalizėje (Psichoanalizė, 1957); Raidės instancija pa- 
sąmonėje (Psichoanalizė, 1957); Proidiškasis dalykas, arba 
grįžimo prie S. Freudo prasmė psichoanalizėje  (Psichiatri- 
jos raida, 1956); Pasąmonės padėtis (Pasąmonė, 1966), ir, 
žinoma, Raštais (1967), kuriuose yra ne tik šie kūriniai, 
bet ir kiti, taip pat keletas tomų pranešimų, išspausdintų 
veikale Seminaras. 

Siekis „grįžti prie S. Freudo" buvo aiškus jau medi- 
cinos mokslų daktaro disertacijoje, kurioje J. Lacanas 
nagrinėjo paranoidinę psichozę ir kalbėjo apie Ego bei 

vaizduotę (1932). Bet pirmuoju jo įnašu į psichoanalizę 
laikomas pranešimas apie „veidrodžio stadiją“, kuris 
1936 metais buvo perskaitytas XIV tarptautiniame psi- 
choanalizės kongrese. 


Veidrodžio stadija. Geriausiai J. Lacano pažiūros atsi- 
skleidžia jo darbuose apie „veidrodžio stadiją“. 

Nuo šešto iki aštuoniolikto mėnesio vaikas išgyvena 
stadiją, kuriai būdingas ypatingas elgesys, susidūrus su 
savo atvaizdu veidrodyje (veidrodiniu atspindžiu); šio 
suvokimas, kai jaučiamas „triumfas“ ir „džiugesys“. Pa- 
sak J. Lacano, bejėgis ir judesių nekontroliuojantis vai- 
kas savo paties veidrodinį atvaizdą suvokia kaip formą, 
kuri jam padeda vaizduotėje suvokti ir valdyti savo kūną. 
Susitapatindamas su šiuo ir kito žmogaus atvaizdu kaip 
išbaigta forma, vaikas pasisemia pirmosios patirties, ir 
taip pradeda formuotis jo Ego. 

Plėtodamas teoriją apie susitapatinimą su veidrodiniu 
atvaizdu, J. Lacanas daugiausia dėmesio skyrė vaiko kū- 
nui ir archajiniams įvaizdžiams, sudarantiems subjekto 
narcisistinį branduolį. Tyrinėtojo nuomone, pirminis 
susitapatinimas per veidrodžio stadiją yra visų vėlesnių 
subjekto susitapatinimų pagrindas ir svarbus veiksnys. 
Tai dėl jo atsiranda specifinis žmogaus santykis su savo 
kūnu, taip pat ir ryšys su kitu žmogumi, sukuriantis 
vaizduotės struktūrą ir skatinantis fantazuoti. 

Iš tiesų išgyvenant veidrodžio stadiją susiformuoja 
įsivaizduojamasis Ego. Matydamas visą savo atvaizdą, 
vaikas išvengia nerimą keliančių fantazijų apie į dalis pa- 
dalytą kūną ir Kito žvilgsnyje ieško pritarimo, įrodymo, 

kad egzistuoja, bei siekia būti pripažintas. Toks bendra- 
vimas padeda formuotis atsietam atvaizdui ir kurti nuo 
vaizduotės srities besiskiriančią simbolių plotme. 

Tačiau nereikia pamiršti, kad veidrodžio stadijoje 
„Aš“ susiformuoja ne tuoj pat, nes tam būtinas kūno 
atvaizdo tarpininkavimas: kitas žmogus, žiūrėdamas į 
atvaizdą, tam tikru būdu įtvirtina jį kaip nedalomą ir 
išskirtinį. Atlikdama būtiną tarpininko vaidmenį, veid- 
rodžio stadija taip pat „padeda mokytis skirti įsivaiz- 
duojamus dalykus nuo simbolių". Juk įsivaizduojami 
dalykai nieko verti, jeigu jų negalima perteikti žodžiais. 
Vaizduotės plotmė egzistuoja tik kartu su simbolių plot- 
me, kuri ir sudaro S. Freudo veikalų pagrindą bei yra 
vienas J. Lacano tyrinėjimų objektų. 


Simbolių plotmė ir Edipo kompleksas. Svarbiausia 
S. Freudo mintis, be abejo, išsakyta Sapnų aiškinime: 
sapnas sudarytas iš simbolių, „signifikantų grandinės". 
Tai kalba, turinti savus dėsnius ir taisykles, kurie tiesio- 
giai susiję su simboline funkcija. Dėl to kalbėjimas ir 
signifikantas yra labai svarbūs, o simbolių plotmė yra 
subjekto sudedamoji dalis. Vaigi simbolių plotmė kuria 
subjektą ir reiškiasi per kalbą - signifikantų grandinę ir 
kalbėjimą. 

Remdamasis šia mintimi, J. Lacanas pabrėžia sim- 
bolių plotmės svarbą Edipo kompleksui. Nepakanka 
Edipo kompleksą suvokti kaip situaciją, sudarytą iš trijų 
dėmenų: tėvo, motinos ir vaiko. Visada neišvengiamai 
egzistuoja ir ketvirtasis, simbolinis, dėmuo, kiekvienam 
iš asmenų priskiriantis tikslią poziciją. Iš tiesų galimos 

tokios poros: motina ir vaikas, motina ir tėvas, tėvas ir 
vaikas, o ketvirtasis dėmuo reikalingas, norint nustatyti 
kiekvieno asmens poziciją ir tarpusavio santykius. Jis 
santykius perkelia į kalbėjimą, kurį paverčia subjektų 
atpažinimo priemone ir taip iš pat pradžių sukuria 
triadinį ryšį Ketvirtasis dėmuo simboliškai įsiterpia 
„tarp kūno atvaizdo ir jį įvardijančių bei atpažistančių 
žodžių". 


Kaip kalba struktūrizuota pasąmonė. J. Lacanas teigia, 
kad S. Freudo atradimą - pasąmonę kaip sistemą, radi- 
kaliai besiskiriančią nuo ikisąmonės ir sąmonės, - reikia 
nagrinėti, siejant su ypatinga - kalbėjimo sritimi. 

Kaip matyti, S. Freudas manė, kad pasąmonė turi tam 
tikrus dėsnius - „kondensacijos“ ir „pakeitimo“ me- 
chanizmus. O J. Lacanas siekia įrodyti, kad juos galima 
nagrinėti, pasitelkus mokslinės lingvistikos terminus. Šie 
procesai - tikra Pasąmonės retorika: ieškodamas „raidės 
prasmės Pasąmonėje", psichoanalitikas joje atranda visą 
kalbos struktūrą. 

Kondensacija - vieno signifikanto pakeitimas ki- 
tu - panaši į metaforą, jeigu šią suvoksime kaip grynai 
retorikos priemonę, kuria „vieno daiktavardžio reikšmė 
priskiriama kitą reikšmę turinčiam daiktavardžiui, ir ta 
reikšmė tinkama tik dėl mintyse turimo palyginimo" 
(Littrė), pavyzdžiui, apie kokį nors žmogų sakoma, kad 
jis tikras liūtas. 

Pakeitimas atitinka metonimiją, „priemonę, kai prie- 
žastis įvardijama kaip pasekmė, pasekmė - kaip prie- 
žastis, forma - kaip turinys, vietos, kurioje gaminamas 

kuris nors daiktas, pavadinimas - kaip pats daiktas" 
(id.), pavyzdžiui, vietoj „šimtas laivų" sakoma „šimtas 
burių". 

Reikia pabrėžti, kad metafora žodžius sieja tik kaip 
numanomas palyginimas, o metonimija yra tam tikras 
ryšys, dviejų signifikantų jungtis, kuria užfiksuoti svar- 
biausi kalbos dėsniai. 

Todėl galima teigti, kad pasąmonė funkcionuoja kaip 
struktūrizuota kalba. Pasąmonė „kalba“. Tai „mano 
istorijos skyrius, kuriame trūksta teksto arba užrašytas 
melas", o tiesa „užrašyta kitur": požymis atskleidžia 
kalbos struktūrą, jį galima iššifruoti tarsi įrašą. Tą patį 
galima pasakyti ir apie vaikystės prisiminimus, gyveni- 
mo būdą, savitą Žodyną. S. Freudas pasąmonę suvokė 
ne kaip sąmonei nepriklausančių psichinės realybės 
dalykų visumą. Jam pasąmonė buvo kažkas neaiškaus 
ir nepažįstamo bei darančio poveikį. J. Lacanas viename 
S. Freudo kūrinių perskaitė, kad „raktas į pasąmonę - tai 
kalbėjimas, kalbos struktūra". Vadinasi, reikia pagilinti 
veikaluose Sapnų aiškinimas, Kasdieninio gyvenimo psi- 
chopatologija, Sąmojai ir jų santykiai pasąmonėje išsakytą 
S. Freudo mintį, kad pasąmonė - tai kalba, o tam būtina 
remtis moksliniais teoriniais kalbotyros atradimais. Jos 
pradininkas - Ferdinandas de Saussure'as, kuris lingvis- 
tinį ženklą išskaidė į signifikantą ir signifikatą. 


Signifikantas, signifikatas ir išstūmimas. Pasak EF. de 
Saussure'o, signifikantai sudaro raiškos planą, o signifi- 
katai - turinio. Reikšmė - tai signifikanto ir signifikato 
junginys, aktas, kurio rezultatas - ženklas. Bendrosios 

kalbotyros kurse VF. de Saussure'as teigia, kad signifikatas 
ir signifikantas yra sudedamosios ženklo dalys. Svarbu 
pabrėžti, kad signifikatas yra ne „daiktas“, bet psichi- 
nis daikto vaizdinys (žodžio „jautis“ signifikatas - ne 
konkretus gyvulys, bet jo psichinis vaizdas). Signifikan- 
tas - tai materialus signifikato įkūnijimas. Jie vienas be 
kito neegzistuoja. Pasak F. de Saussure'o, signifikatas 
tarsi glūdi už signifikanto, ir pasiekti signifikatą galima 
tik per signifikantą. J. Lacanas reikšmę vaizduoja gra- 
fiškai: taip, remiantis metaforos modeliu lingvistinėje 
simbolikoje, išryškėja pasąmonėje slypinti signifikanto 
struktūra. 

S - signifikantas, 5 - signifikatas, o — - signifikanto 
santykis su signifikatu. 

J. Lacano nuomone, mes susiduriame su dviem 
grandinėmis: signifikantų (S) ir signifikatu (s). S gran- 
dinė atitinka „grynąją kalbą" - materialų žodinį tekstą, o 
s grandinė turi būti apibūdinta kaip nuolatos kintanti, 
ji tik kartais sutampa su signifikantais. Tai „klajojantys“ 
signifikatai, nes jiems būdingas nuolatinis poslinkis, 
siekiant susilieti su kuria nors reikšme. Šis susiliejimas 
(„prisitvirtinimo taškas") nenuspėjamas, nes neįmano- 
ma signifikantui priskirti vienintelės reikšmės. Tačiau 
įmanoma „priskirti vieną signifikantą kitam signifikan- 
tui" ir „pažiūrėti, kas iš to išeis". Tokiu atveju „visada 
įvyksta kas nors nauja - atsiranda nauja reikšmė". 

Kaip matėme, metafora - tai reiškinys, kai į signifikan- 

Cc 
to ir signifikato santykį — įvedamas naujas signifikantas S“, 

vartojamas kaip pradinio signifikanto S signifikantas. 
Labai svarbu tai, kad tada pradinis S tampa signifikatu. 


Taigi turime naują santykį —, o jų abiejų rezultatas 


būtųtoks: — x — =iS'X —, arba —. Stapo signifikatu, bet 
s S Ss Ss 


išliko ir paslėptu signifikantų, mat toks buvo jo pradinis 
vaidmuo. 

Antra vertus, reikia teisingai suvokti dalybos ženklą 
tarp S ir s. Jis ne susieja, bet a/skiria. Kitaip tariant, ne 
kuria reikšmę, bet užkerta jai kelią. Dalybos ženklas nu- 
rodo signifikato išstūmimą, o anksčiau aptartas metafo- 
ros modelis jį simbolizuoja. 

Iš tiesų galima teigti, kad išstumiant vyksta dezin- 
vestavimas ir kontrainvestavimas, nes aukštesnio lygio 
grandinėje (ikisąmonės ir sąmonės sistemoje) išstumtą 
elementą pakeičia kitas. Tam turi egzistuoti pasąmonės 
sistema. Todėl S. Freudas atskiria „vėlesnį išstūmimą" 
nuo „prigimtinio išstūmimo". Šis įvyksta tada, kai 
pradinėje archajinėje stadijoje psichinis potraukio at- 
spindys neileidžiamas į sąmonę. Tada potraukis prisi- 
tvirtina prie kito jį atitinkančio atspindžio, kuris išlieka 
nepakitęs. Taigi egzistuoja ir sąmoninga pasąmonė (tai 
nėra iškreipta sąmonė): prigimtinio išstūmimo metu ir 
atspindys - nesąmoningas atminties pėdsakas, įrašas 
signifikantų grandinėje, ir potraukis fiksuojami į tą psi- 
chinį atspindį. Per šį procesą potraukis prasiskverbia į 
pasąmonę irjoje išlieka. 

Beje, J. Lacanas, kaip ir S. Freudas, skiria „daiktų vaiz- 
dinius" ir „žodžių vaizdinius": ir vieni, ir kiti, pasakjo, yra 

kalbos elementai - signifikantai. Bet žodžių vaizdiniai 
žymi ikisąmonės ir sąmonės sistemą, o daiktų apibūdina 
pasąmonę. Ikisąmonės ir sąmonės sistemoje egzistuoja 
ir žodžiai (signifikantai), ir vaizdai (signifikatai), o pa- 
sąmonės kalbą sudaro tik vaizdai, joje nėra skirtumo tarp 
signifikato ir signifikanto: neįsisąmoninta grandinė gali 
būti atvira visoms prasmėms, grynajam signifikatui. 
Apibendrinant galima teigti, kad iškeldamas klausi- 
mą apie pasąmonės pagrindą sudarančią išstumiančią 
metaforą J. Lacanas parodo, jog pirminis procesas, kuris 
nėra žodinė kalba, vis dėlto turi kalbos statusą ir leidžia 
suvokti ankstyvąją simbolizaciją, arba įsitvirtinimą sim- 


bolių pasaulyje. 


Pasąmonė - tai Kito kalba. Šiek tiek kitaip pažvelkime 
į tą simbolinę funkciją, kuri skiria žmones nuo gyvū- 
nų ir yra kultūros pagrindas: santykiai joje grindžiami 
kitais įstatymais nei poreikio patenkinimas, ir nuo šio 
„teisėtumo“ priklauso „tiesa“. Simbolinei funkcijai 
būdingi du lygmenys: tas, kuriame ji įgyvendinama, 
aktualizuojama subjektui kalbant, ir tas, kuriame suku- 
riamos tokios sąlygos, kad tampa įmanomi kalbėjimas 
bei pats subjektas - savaiminė simbolių plotmė. Šį lyg- 
menį J. Lacanas vadina „Kitu“. Pastarąjį žodį jis perima 
iš S. Freudo, kuris Sapnų aiškinime pasąmonę apibūdina 
kaip „kitą sceną". Ši „Kito buveinė", kuri „kalba“, ku- 
rioje sukuriamos sąlygos subjekto kalbėjimui, vadinama 
signifikanto | iždu. 

Taigi galima tvirtinti, kad „Kito kalba" apibrėžia ir or- 
ganizuoja troškimo struktūrą bei kad Kito troškimo - ir 

tuo pat metu savo paties troškimo - tyrinėjimas ir su- 
daro psichoterapijos esmę. 

Svarbu pabrėžti, kad troškimas nurodo ne savo paties 
objektą, bet ką kita - poreikį, praradus pirminius objek- 
tus. Šie prarasti objektai, iš realybės perėję į signifikantų 
struktūrą, yra pasąmonės pagrindas. Prarastas objektas 
gali būti tik signifikatas, o ne „vėl atrastas objektas", 
todėl tarp realaus objekto ir signifikanto egzistuoja ato- 
trūkis, skirtumas, dėl kurio pasąmonę galima apibūdinti 
kaip esminį poreikį, ji ir yra troškimo priežastis. 

Troškimas mainosi ir kinta - aiškinant šį reiškinį 
būtina remtis S. Freudu. Taigi troškimas visada yra meto- 
nimija, kitaip tariant, jis nurodo jau minėtą poreikį, o ne 
savo paties objektą. Todėl visada išlieka neatitikimas tarp 
troškimo ir jo objekto; tikslus atitikimas neįmanomas. 

Taigi, jeigu psichoanalizės objektas yra tai, kas reikš- 
mės proceso metu dingo iš reikšminės struktūros, tai 
tas objektas neturi jokios teigiamos savybės tikrąja to 
žodžio prasme. Jį reikia atsekti iš sukeliamų padarinių ir 
troškimo, kurį jis visada nurodo. 


Tėvo vardas, arba simbolinė kastracija. Taigi troškimo 
signifikantas subjektui yra ne objektas, bet poreikis. Ta- 
čiau tas poreikis yra ne tik tas, kurį patiria subjektas - jo 
paties buvimo poreikis, bet ir tas, kurį patiria kitas 
žmogus. Tam, kad kitas žmogus padarytų mane savo 
troškimo objektu, ir man turi jo trūkti. Greičiausiai tai 
ir yra meilės plotmė (taip pat ir beprotybės: tik žmogus 
gali išprotėti). Tą simbolinę savybę, kurios žmogui reikia 
norint įžengti į troškimų pasaulį,). Lacanas vadina tėvo 

metafora, arba Tėvo vardu. Simbolinis tėvas neturi nieko 
bendra su realiu: šis iš esmės atrandamas per motinos 
kalbėjimą, kitaip tariant, per tai, ką apie tėvą ji kalba 
vaikui. 

Tėvo metaforos pagrindas - ir motinos keliama 
grėsmė būti iškastruotam, ir lyčių skirtumų suvokimas, 
faktas, kad motina neturi penio (jis svarbus tiek berniu- 
kams, tiek mergaitėms) ir kad dėl to jos trokšta tėvas. 

Tuo metu motina suvokiama kaip tėvo troškimo ob- 
jektas, ir dėl to ji yra uždrausta. Tėvo metafora sukuria 
Įstatymą, draudžiantį, Incestą, tačiau tuo pat metu kyla 
troškimas. 

Tada vaikas turi nutraukti tik jį ir motiną siejančius 
santykius, jis nebegali savęs laikyti vieninteliu jos troš- 
kimo objektu ir privalo būti jos Sūnumi, kitaip tariant, 
savo tėvų troškimo liudytoju, o ne priežastimi - jis atsi- 
rado tik dėl to, kad tėvai vienas kito troško. Tik taip jis 
gali tapti trokštančiu subjektu. 

Tačiau įstatymą sukūrusi tėvo metafora verčia patirti 
„simbolinę kastraciją". Ši kastracija neturi nieko bendra 
su įsivaizduojama baime, kurią reikėtų įveikti, tai kažkas, 
su kuo reikia susitaikyti, kas slypi žmogaus prigimtyje. 
Žmogus visada bus linkęs neigti poreikį ir jam sunku su- 
sitaikyti su mintimi, kad negalima troškimo įgyvendinti 
tuoj pat. J. Lacano nuomone, pagrindinis pasąmonės, 
vadinasi, ir troškimo, signifikantas - phallus. Tai ne 
kūno organas, kuris, nors ir labai svarbus, tėra dalinis 
objektas (kaip ir krūtis), bet, atsižvelgiant į neišvengia- 
mus lyčių skirtumus, troškimo objektas, kitaip tariant, 
signifikantas, nurodantis neturėjimą iš principo. 

J. Lacano darbų reikšmė. Tai svarbiausi J. Lacano 
teiginiai, gvildenantys pasąmonės problemas, nors pa- 
teikti ir labai apibendrintai. Jis kritikavo bendrosios 
psichologijos atstovų bandymus perimti psichoanalizę į 
savo rankas ir pokyčius, kuriuos savo veikalais įtvirtino 
A. Adleris ar C. G. Jungas. J. Lacanas stengėsi grįžti prie 
S. Freudo, jo minčių prasmės bei siekė, kad S. Freudo at- 
radimai vėl taptų skandalingi ir moksliniu požiūriu nau- 
ji. Nagrinėdamas pasąmonės raidą, sapnus, požymius, 
kalbos klaidas kaip reikšmines struktūras, J. Lacanas 
padarė atradimų, kurių svarbos paneigti neįmanoma. 


II SKYRIUS 


PASĄMONĖ IR LITERATŪRA 


Paskutiniajame skyriuje bus aptariama viena iš vadi- 
namosios taikomosios psichoanalizės sričių (netaikoma 
gydymui) - literatūra. Ir pats S. Freudas domėjosi savo 
sistemos taikymu kultūros tyrinėjimams: Kliedesys ir 
sapnai W. Jenseno „Gradivoje“, 1907, Leonardo de Vinci o 
vaikystės prisiminimas, 1910. Šiame veikale, remdamasis 
vieninteliu vaikystės prisiminimu, kurį aprašė didysis 
dailininkas, jis bando aiškinti šv. Onos paveikslą. O 
W. Jenseno novelės interpretacija - pirmasis metodolo- 


ginis bandymas pagrįsti literatūrinę psichoanalizę. 


I. Literatūrinė psichoanalizė 


S. Freudas: meno ir sapno panašumas. Nagrinėdamas 
Gradivą, S. Freudas padarė išvadą, kad rašytojo sukurtas 
Jantazijas galima nagrinėti taip pat kaip ir sapnus. Ki- 
taip tariant, sukurtos fantazijos irgi yra būdas, kuriuo 
nesąmoninga psichika pasireiškia sąmonės lygmeniu. 
S. Freudas logiškai apibendrino šį teiginį: kodėl litera- 
tūrinė išmonė irgi negalėtų būti nesąmoninga? Kodėl 
literatūros kūrinys taikant žinomus būdus - pakeitimą, 


kondensaciją, simbolizaciją ir 1.1, negalėtų perteikti ne- 

sąmoningų kompleksų? Tokiu atveju jis kaip ir sapnas 
turėtų apibrėžtą - reikšminę funkciją. 

Taigi S. Freudas atskleidė, kaip antikos tragedijose 
projektuojami kompleksai ir nagrinėjamos temos, ku- 
rios visais laikais skatino Žmonių vaizduotę. 


Otto'as Rankas: mitai ir literatūra. Kitas S. Freudo mo- 
kinys, O. Rankas, ėmėsi nagrinėti poetų ir dramaturgų 
siužeto pasirinkimą. Iš tiesų temos pasirinkimas visada 
daug pasako apie rašytoją ir nėra atsitiktinis. Veikale 
Incesto tema poezijoje ir pasakose (1911) O. Rankas 
parodo, kad poetai dažnai pasirenka Edipo situaciją, ir 
nagrinėja šios temos transformacijas, variacijas bei at- 
spalvius visuotinėje literatūroje. O kūriniuose Herojaus 
gimimo mitas (1909) ir Gimimo trauma (1923) randame 
daug įdomių minčių apie mitų ir literatūros sąsajas bei 
nesąmoningą mituose ir literatūroje atsispindintį porei- 
kį, kad „herojus“ gimtų antrąkart, garbingiau nei pirmą 
kartą. 


Literatūrinės psichoanalizės raida. Literatūrinė psi- 
choanalize domėjosi daugelis psichoanalitikų. Reikia pa- 
minėti R. Laforgue'o veikalą Baudelaireo nesėkmė (1929) 
ar įdomią to paties autoriaus studiją apie Rousseau kū- 
rinyje  Nesėkmės psichopatologija. Marie'os Bonaparte 
Edgaras Poe (1933) - dar vienas išsamios ir nuoseklios 
psichoanalizės pavyzdys. Autorė išryškina poeto pasą- 
monėje glūdėjusį neišdildomą prisiminimą, kuris veikė 
jį visą gyvenimą, buvo neurozės pagrindas ir atsispindė- 
jo kūryboje. Galima paminėti ir anglo C. A. Hackette'o 

disertaciją Rimbaudo lyrika, F. Porchė kūrinį Verlaine'as 
ir nepaprastai įdomius Gastono Bachelard'o veikalus. 
Taip pat buvo nagrinėjami Zeėvas Gorijo, Don Kichotas, 
Hoffmanno kūryba ir kt. Veikale Kūrinio esmė D. An- 
zieu daugiausia gilinosi, kokią įtaką psichikos veikla turi 
meno ir literatūros kūrybai. 


Charles'o Baudouino tyrinėjimai. Kitame poskyryje 
bus aptariami Gastono Bachelard'o veikalai. Bet prieš 
tai reikia stabtelėti ties įdomiais Charleso Baudouino 
teoriniais darbais ir praktiniais tyrinėjimais. Veikale 
Meno psichoanalizė (1929) jis aiškiai išdėstė literatūri- 
nės psichoanalizės tikslus ir metodus. Jis taip pat parašė 
Simbolį Verhaereno kūryboje (1924) ir Victoro Hugo psi- 
choanalizę (1943). 

Ch. Baudouino, kaip ir M. Bonaparte ar R. Laforgue'o, 
nuomone, literatūrinės psichoanalizės tikslas - suvokti 
nesąmoningus motyvus, paskatinusius parašyti kūrinį. 
Siekiant interpretuoti kūrinį, pirmiausia būtina Žinoti 
autoriaus biografijos duomenis. Todėl psichoanalitinio 
metodo esmė - „tirti“ rašytoją, nors jam nebegalima už- 
duoti klausimų, t. y. remtis biografija bei kūriniais ir taip 
nustatyti jo nesąmoningus kompleksus. Reikia iškelti 
tokius klausimus: 


+ į kokius stimulus, į kokius gyvenimo įvykius auto- 
rius reaguoja šiuo kūriniu; 

+ kokius asmeninius ir įgimtus kompleksus slepia 
simboliai, randami kūrinyje; 

+ kaip šie simboliai plėtojami ir kinta aukštesniuose 
psichikos sluoksniuose. 

Kaip matyti, Ch. Baudouinas literatūrą kuriančioje 
pasąmonėje siekia atskirti kolektyvinius elementus nuo 
asmeninių. Jis pabrėžia literatūrinių simbolių svarbą ir 
literatūrinės vaizduotės judėjimą: ši pakeitimo ir sub- 
limacijos būdu nuo potraukių pereina į „aukštesnius 
psichikos sluoksnius". 

Pasak Ch. Baudouino, simbolis yra „prigimtinių 
vaizduotės ir sapno dėsnių sukurta sistema, komplekso 
suvokimas, komplekso dinamizmo projekcija į vaizdo 
planą". Tai „tikras kuriančios vaizduotės veiksmas". Šis 
reiškinys, paprastai įgyvendinamas per sapną, yra lite- 
ratūrinės vaizduotės pagrindas. Todėl psichoanalitikas 
turi mokėti „skaityti“ simbolius, pateikiamus įvaizdžiais 
ir metaforomis. Psichoanalitikas įvaizdžius ir metaforas 
laiko simboliais. 

Vis dėlto „iš psichoanalizės nieko nesužinome apie 
menininko talentą; priemonių, kuriomis jis naudojasi, 
atskleidimas, meninė technika irgi nėra jos sritis". Psi- 
choanalizės objektas tėra menininko raidos procesas. 
Todėl jos tikslas - ne kas kita, kaip psichologijos požiū- 
riu aprašyti tą raidos procesą, stebėti ab ovo pirmuosius 
nuostabius psichinio gyvenimo posūkius ir kelius. Taigi 
psichoanalitikas negali „nuvertinti“. Ch. Baudouino 
nuomone, „jeigu psichoanalitikas susieja pirminius, in- 
fantilinius seksualinius elementus su aukštesne širdies 
ir proto raiška, tai nerodo, kad jis tuos elementus laiko 
svarbesniais. Tyrinėtojas jokio reiškinio neapibūdina: 
„Tai yra tik..." 

Ch. Baudouinas savo tyrinėjimus pateikia knygoje 
Victoro Hugo psichoanalizė. Joje randamas tikras po- 

eto kompleksų „žemėlapis“: tai „žiūrėjimo“ kompleksas 
(pamatyti - būti pamatytam), kurio sublimacija - šio 
didžiojo svajotojo kūrybos pagrindas; Edipo ir brolio 
kompleksai, paskatinę sukurti kūrinius Miestelėnai, Tė- 
važudystė, Jobas, taip pat Sąžine, kur akis yra bausmė už 
tėvažudystę bei, kaip ir žiūrėjimo polinkis, yra superde- 
terminuoto įvaizdžio simbolis; suluošinimo kompleksas 
(susijęs su griovimo simboliais, kurių gausu V. Hugo 
kūriniuose: Torguemada, Eviradnus, Devyniasdešimt 
tretieji metai); atsitraukimo kompleksas - bėgimas nuo 
tėvo, kurį perteikia Hernani, „klajojančios jėgos", lėki- 
mas ant žirgo; taip pat gimimo kompleksas (Žmogus, 
kuris juokiasi). 

Trumpoje apžvalgoje knygos pabaigoje Ch. Baudoui- 
nas aptaria, kokie konfliktiniai elementai vyrauja poeto 
pasąmonėje, ir paaiškina, kaip jam pavyko pasiekti psi- 
chinę pusiausvyrą. 


Il. Psichoanalitinė kritika: 
Gastonas Bachelard'as 


Knygos Romantiška siela ir sapnas pratarmėje auto- 
rius Albertas Bėguinas kritikuoja meno psichoanalizę. 
„Psichoanalizę taikant meno kūriniui, - teigia jis, - kū- 
rinys nagrinėjamas kaip dokumentas, požymių rinkinys 
ir jo analize tesiekiama ištirti autoriaus gyvenimą bei jo 
neurozę. Tampa svarbu tik tai, kaip kūrinyje atsispindi 
autoriaus psichika - žinoma, tai irgi įdomu, - bet nekrei- 
piama jokio dėmesio į poemos vertę ir svarbą". 

A. Bėguinas greičiausiai neteisus, manydamas, kad 
kūrinio ryšys su psichika, ypač su nesąmoninga, ne- 
turi jokios įtakos poemos vertei. Literatūrinę vaizduotę 
nagrinėjęs Gastonas Bachelard'as sukūrė psicho analitinę 
kritiką, kurios tikslas - nagrinėti kūrinį, remiantis jo 
atvirumu, jo dalyvavimu ar nedalyvavimu vaizduotės 
judėjime, kurio kryptys priklauso nuo tam tikrų kom- 
pleksų. Taigi G. Bachelard'as neatsiejama literatūrinės 
psichoanalizės dalimi laiko grįžimą prie kūrinio ir taip 
atremia A. Bėguino kritiką. 


Lotrėamont'o kompleksas. Nagrinėdamas keistojo 
Maldororo giesmių autoriaus Lotrėamont'o kūrybą, 
G. Bachelard'as padeda geriau suvokti nesuprantamą 
poeziją ir moko skaitytoją pajusti kompleksą, kuris pa- 
skatino ją kurti. G. Bachelard'as atskleidžia poetui bū- 
dingą tikrą žvėriškumo kompleksą, atsiradusį dėl agresi- 
jos ir žiaurumo, kurį „tuoj pat reikia įgyvendinti aiškiu 
žvėries judesiu". Taip atsiranda nervinga poezija, skati- 
nanti pajusti mumyse snūduriuojantį gyvybingumą. 


Vaizduotė ir „esminės materijos". Kituose veikaluose, 
kuriuose analizuojamas keturių stichijų - vandens, ug- 
nies, oro ir žemės nesąmoningas poveikis žmonių psi- 
chikai, G. Bachelard'as iškelia mintį apie literatūros kri- 
tiką, kuri remtųsi mokslu apie pasąmonę ir vaizduotę. 

Mokslinėje knygoje Mokslinės dvasios formavimasis 
(1938) G. Bachelard'as stebisi, kad gyvybingos svajonės 
ilgai stabdė racionalaus mąstymo raidą, ir, remdamasis 
„objektyvaus pažinimo psichoanalize", siekia atskleisti 


tas iš pasąmonės kylančias svajones, kurias vadina pa- 
žinimo „kliūtimi“. Jis pabrėžė, kad daugelis svajonių 
yra susijusios su tokiu objektu kaip ugnis ir kad jos toli 
gražu nėra antgamtinės. Taigi G. Bachelard'as ėmėsi jas 
nagrinėti ir savitą vaizduotės judėjimą susiejo su „es- 
minėmis materijomis"“, kurios glaudžiai sąveikauja su 
pasąmone. 

„Subjektyvus santykis su ugnies reiškiniais" nagrinė- 
jamas ir veikale Ugnies psichoanalizė (1939). G. Bache- 
lard'as atskleidžia ugnies vaizduotės vientisumą ir jai 
būdingus įvairius kompleksus: tai Prometėjo komplek- 
sas, skatinantis pagrobti ugnį, tarsi ji būtų uždraustas 
objektas; Empedoklio kompleksas - poreikis sunaikinti 
kūną ir sielą ugnyje, laužo šauksmas, „kuriame susilieja 
meilė ir pagarba ugniai, gyvenimo ir mirties instinktai"; 
Novalis'o, Hoffmanno kompleksai ir 1.1. Hoffmanno 
kūryba labiau nei bet kurio kito pažymėta ugnies ženklu 
ir atskleidžia darnią „poetinės ištikimybės sistemą". 

Veikale Vanduo ir svajonės (1941) kalbama apie pa- 
sąmonę, kurios svajonės yra susijusios su vandeniu: 
tai Ofelijos, Charono, Nausikajos kompleksai. Vanduo 
asocijuojasi su najadėmis ir nimfomis, jis „simbolizuo- 
ja mūsų paskutinę kelionę ir mūsų galutinį išnykimą"; 
„vandeniu paženklinta pasąmonė svajos apie anapus 
kapo, anapus laužo laukiančią kelionę vilnimis"; pa- 
galiau patys to nesuvokdami neliekame abejingi gryno 
arba negryno vandens žavesiui... 

G. Bachelard'o nuomone, Edgaras Poe buvo ištikimas 
ypatingam vandeniui, sunkiam, stovinčiam, ir taip jo 
vaizduotė išlieka darni. 

Veikale Oras ir svajos (1943) stengiamasi išnagrinėti 
su oru susijusias svajas: kai vaizduotė kuria oro materiją, 
mūsų esybė jaučiasi tyresnė, esanti pačiame tikriausia- 
me ore; jai atrodo, kad kyla aukštyn. Poetui ir filoso- 
fui F. Nietzsche'ei budingas aukščio kompleksas: „O 
mes, - rašo jis, - laisvos sielos, oro sielos, džiaugsmingos 
sielos!.." Tai viršūnių, kilimo aukštyn poetas. 

Žemės vaizduotės pasaulis nagrinėjamas dviejuose 
tomuose: Žemė ir valios apmąstymai bei Žemė ir rimties 
apmąstymai (1948). Iš tiesų žemė įkvepia norą kovoti ar 
dirbti arba skatina rimčiai: pagal tai, ar vaizduotėje sub- 
stanciją suvoksime kaip apdirbamą medžiagą, ar kaip 
gamtos realybę, kurioje galime pasislėpti, svajosime apie 
valią arba apie rimtį. Pirmuoju atveju gamta gali tapti 
akmeniu (suakmenėjimas arba G. C. Huysmansui bū- 
dingas Medūzos kompleksas) arba derva (J. P. Sartre'as 
ir lipnumo kompleksas). Su antruoju susijusios poezijos 
ir literatūros temos apie Motiną Žemę, mitai apie grotas 
ir labirintus, Jonos kompleksas ir 1.1. 


Literatūrinis įvaizdis ir jo vertė. Taigi, G. Bachelard'o 
nuomone, egzistuoja nuoseklios vaizduotės temos, susi- 
jusios su tos pačios srities kompleksais. Štai ką G. Bache- 
lard'as rašo Ugnies psichoanalizėje: „Atpažinę psichinį 
kompleksą, atrodo, lengviau, sintetiškiau suprantame 
kai kuriuos poezijos kūrinius. Iš tiesų poezijos kūriniui 
vientisumą suteikia tik kompleksas. Jei nėra komplekso, 
nuo šaknų atkirstas kūrinys nebetenka ryšio su pasąmone; 


jis atrodo šaltas, dirbtinis, netikras“. 

Todėl veikale Vanduo ir svajonės G. Bachelard'as 
teigia, kad „literatūros kritika, kuriai nepakanka kons- 
tatuoti statiškus įvaizdžius, turi remtis psichikos kritika: 
ši, nagrinėdama prigimtinių ir kultūrinių kompleksų 
sąsajas, išryškina vaizduotės dinamizmą". 

Vadinasi, literatūrinio įvaizdžio nesąmoninga „vertė“ 
turi būti laikoma jo literatūrinės „vertės“ matu. Jeigu 
įvaizdis neturi sąsajų su pasąmone, jis nesugebės pa- 
veikti skaitytojo, atrodys išpūstas, dirbtinis, netikras, 
neturintis jokio pagrindo. 

Akivaizdu, kad G. Bachelard'as ryšį su pasąmone lai- 


ko išraiškingos kūrybos pagrindu. 


IŠVADOS 


Atėjo metas apibendrinti. Ko gero, skaitytojas susi- 
darė teisingą vaizdą apie pasąmonės tyrinėjimų raidą 
nuo antrosios XIX amžiaus pusės. Kaip matyti, pir- 
mieji apie sąmonei nepavaldžius giluminius psichinius 
principus prabilo drąsūs filosofai. Paskui prasidėjo 
empiriniai automatiškos veiklos, išsiblaškymo, hipno- 
zės, asmenybės susidvejinimo tyrinėjimai: pasąmonės 
sąvoka pradėta vartoti įvairiems psichikos reiškiniams 
apibūdinti - nuo psichologinio automatizmo iki nesą- 
moningų įkyriųjų idėjų. Vis dėlto kažin ar be genialiojo 
S. Freudo būtų prigijusi mintis apie giliąją pasąmonę, 
apie pasąmonę kaip principą ir kalbą. S. Freudas atrado 
išstūmimą, Edipo kompleksą, atskyrė ikisąmonę nuo 
tikrosios pasąmonės, psichinį gyvenimą suvokė kaip 
dinamišką vyksmą, remdamasis nuolatine klinikinė 
praktika, sukūrė savitą teoriją bei mokslą, todėl gali būti 
laikomas svarbiausiu pasąmonės tyrinėtoju bei teoreti- 
ku. Kaip tik todėl šioje nedidelėje knygoje jam skiriama 
bene daugiausia dėmesio. 

Tiesą sakant, tokiai temai skirta knyga neturi pabai- 
gos. Be abejonės, biologijos, vystymosi ir kognityvinės 
psichologijos raida bei naujausi antropologijos ir kalbo- 
tyros atradimai padeda plėtoti pasąmonės mokslą, kurio 
pradininkas buvo S. Freudas. Bent jau to reikia tikėlis. 

Juk kuo geriau žmogus pažins save ir, atradęs „Kitą“ 
savyje, kaip sako J. Lacanas, suvoks neaiškias jėgas, stu- 
miančias jį ir gėrio, ir blogio link, tuo lengviau sugebės 


rinktis, kuriuo likimo skirtu keliu pasukti. 

